text:
ཕྱི་ལོ་ ༢༠༡༨ ཟླ་ ༡ ཚེས་ ༡༠ རེས་གཟའ་ལྷག་པ།
༄༅། །འདི་གར་ཨོ་སི་ཀྲི་ལི་ཡ་བོད་ཀྱི་སྐུ་ཚབ་དོན་གཅོད་ལས་ཁང་ནས་བཏང་གནས་ནང་འཁོད་དོན། ཕྱི་ལོ་ ༢༠༡༨ ཟླ་ ༡ ཚེས་ ༦ རེས་གཟའ་སྤེན་པའི་ཉིན། སྐབས་དང་པོའི་བོད་རྒྱའི་སློབ་ཕྲུག་དང་ཤེས་ལྡན་མི་སྣའི་བགྲོ་གླེང་ཚོགས་འདུ་དེ་བཞིན་གྲོང་ཁྱེར་སྦིལ་སི་སྦན་དུ་ཡོད་པའི་ཁོན་ཧྲི་ལན་ཚལ་རྩལ་གཙུག་ལག་སློབ་གཉེར་ཁང་གི་དཔེ་མཛོད་ཁང་དུ་བསྐོངས་འཚོགས་གནང་ཡོད་པ་དང་། ཚོགས་བཞུགས་པ་ཚང་མས་བོད་ཀྱི་གནད་དོན་ཐག་གཅོད་ཡོང་བའི་གཉིས་སྨན་དབུ་མའ་ལམ་གྱི་སྲིད་བྱུས་དང་། བོད་རྒྱའི་གཞོན་སྐྱེས་ཕན་ཚུན་དབར་ཕྱོགས་གང་ཐད་ནས་འབྲེལ་ལམ་རྒྱ་བསྐྱེད་ཇི་ལྟར་གཏོང་ཐབས་སོགས་སྐོར་བགྲོ་གླེང་ལྷུག་པོ་གནང་བ་མ་ཟད། ཚོགས་འདུའི་ཐོག་ཚང་མས་ཁ་གཅིག་གྲགས་ཀྱིས་ཕན་ཚུན་འབྲེལ་འདྲིས་ཡོང་བའི་སྒྲིག་འཛུགས་ཤིག་དགོས་པ་གལ་ཆེར་གཟིགས་ཏེ། སྦིལ་སི་སྦན་བོད་རྒྱའི་སློབ་ཕྲུག་དང་ཤེས་ལྡན་མི་སྣའི་མཛའ་འབྲེལ་ཚོགས་པ་ཞིགས་ཀྱང་གསར་འཛུགས་ཞུས་ཡོད།
དེ་ཡང་ཕྱི་ཚེས་ ༦ ཉིན་གྱི་སྔ་དྲོ་ཆུ་ཚོད་ ༡༠ པའི་ཐོག ཨོ་སི་ཀྲི་ལི་ཡའི་སྦིལ་སི་སྦན་གྲོང་ཁྱེར་དུ་ཡོད་པའི་ཁོན་ཧྲི་ལན་མཐོ་སློབ་ཀྱིུ་སློབ་ཕྲུག་ཀྲང་ཧྲུའུ་རིན་ལགས་ནས་ཚོགས་འདུ་དབུ་འཛུགས་གནང་བའི་གསལ་བསྒྲགས་དང་འབྲེལ། བགྲོ་གླེང་ཚོགས་འདུ་བསྐོང་དགོས་པའི་དགོས་དམིགས་ངོ་སྤྲོད་དང་། ཚོགས་འདུའི་མཛད་རིམ་སྙིང་བསྡུས་ངོ་སྤྲོད་གནང་རྗེས། ཁོན་ཧྲི་ལམ་ཚན་རྩལ་གཙུག་ལག་སློབ་གཉེར་ཁང་གི་ཞིབ་འཇུག་སློབ་ཕྲུག་ཁུང་དྷི་དབྱེ་ལགས་ནས་ཨིན་སྐད་དང་རྒྱ་སྐད་གཉིས་ཐོག་ནས་ཚོགས་ཞུགས་པ་ཚང་མར་ཚོགས་འདུ་དབུ་འཛུགས་ཀྱི་དགའ་བསུའི་འཚམས་འདྲི་ཞུས་ཡོད།
དེ་རྗེས་བོད་ཀྱི་སྐུ་ཚབ་དོན་གཅོད་ལས་ཁང་གི་རྒྱ་རིགས་འབྲེལ་མཐུད་པ་འབའ་བ་སྐལ་བཟང་རྒྱལ་མཚན་ལགས་ནས་རྒྱ་བོད་སྐད་ཡིག་གཉིས་ཐོག་སྤྱིར་བོད་ཀྱི་གནད་དོན་ཞེས་པར་ངོས་འཛིན་གནང་སྟངས་དང་། ༧གོང་ས་སྐྱབས་མགོན་ཆེན་པོ་མཆོག་དང་བོད་མིའི་སྒྲིག་འཛུགས་ནས་བོད་ཀྱི་གནད་དོན་ཐག་གཅོད་ཡོང་ཐབས་ཀྱི་གཉིས་སྨན་དབུ་མའི་ལམ་གྱི་སྲིད་བྱུས་ཀྱི་བྱུང་རིམ་དང་གྲུབ་འབྲས། བོད་རྒྱ་གཉིས་བར་གྱི་ད་ལྟའི་གནས་སྟངས་དང་མ་འོངས་འཕེལ་ཕྱོགས། རྒྱ་ཆེའི་རྒྱ་རིགས་མི་མང་མཉམ་དུ་འབྲེལ་ལམ་འཛུགས་དགོས་པའི་གལ་ཆེའི་སྲིད་བྱུས་གཏན་བའེབས་དགོས་པའི་དམིགས་ཡུལ་དང་རྒྱབ་ལྗོངས་སོགས་སྐོར་གསུང་བཤད་ཞིབ་ཅིང་ཕྲ་བ་གནང་རྗེས། འབྲེལ་ཡོད་ཚོགས་ཞུགས་པ་ཚོས་དོགས་འདྲི་གནང་བ་ཁག་ལའང་ལན་འདེབས་མཐིལ་ཕྱིན་ཞུས་ཡོད།
དེ་རྗེསཚོགས་ཞུགས་པ་ཚང་མས་ཨོ་ས་ཀྲི་ལི་ཡར་ཡོད་པའི་བོད་རྒྱ་གཉིས་དབར་གྱི་གཞོན་སྐྱེས་དང་། སློབ་ཕྲུག ཤེས་ཡོན་མི་སྣའི་བར་འབྲེལ་ལམ་བཙུགས་སྟངས་དང་ལས་དོན་སྤེལ་ཕྱོགས། དམིགས་བསལ་ཕན་ཚུན་འགོ་འཁྲིད་མཁན་གྱི་སྒྲིག་འཛུགས་ཤིག་དགོས་མིན་སྐོར་བགྲོ་གླེང་ལྷུ་པོ་གནང་སྟེ། ཚང་མས་མགྲིན་དབྱངས་གཅིག་འགྱུར་ཐོག་ངོས་འཛིན་ཞུས་དོན་ལ། ཨོ་སི་ཀྲི་ལི་ཡའི་ས་གནས་ཁག་ཏུ་བོད་རིགས་མཐུན་ཚོགས་དང་ཆོས་ཚོགས་ཁག་ཚགས་ཚུད་ལེགས་པོ་ཡོད་ཀྱང་། བོད་རྒྱ་གཉིས་དབར་ཕན་ཚུན་རྒྱུན་འབྲེལ་གྱི་ལམ་ལུགས་བརྟན་ཚུགས་ཤིག་མེས་སྟབས། ཨོ་གླིང་དུ་རྒྱ་རིགས་འདུས་སྡོད་ཆེ་བའི་ས་གནས་ཁག་ཏུ་བོད་རྒྱ་གཉིས་དབར་གྱི་འབྲེལ་ལམ་གོང་སྤེལ་གཏོང་ཐབས་སུ་ཚོགས་པ་འདྲ་མིན་གསར་འཛུགས་དགོས་པ་གལ་ཆེ་གཟིགས་ཏེ། གྲོང་ཁྱེར་སྦིལ་སི་སྦན་དུ་སྦིལ་སི་སྦན་བོད་རྒྱའི་སློབ་ཕྲུག་དང་ཤེས་ལྡན་མི་སྣའི་མཛའ་འབྲེལ་ཚོགས་པ་(Brisbane Sino-Tibetan Students and Scholars Association,BSTSA)ཞེས་པ་གསར་པ་འཛུགས་རྒྱུའི་ཐག་གཅོད་ཞུས།
དེ་ཡང་མང་གཙོའི་འགྲོ་ལུགས་ལྟར། ཚོགས་པ་དེའི་སྐབས་དང་པོའི་རྒྱུན་ལས་བོད་རིགས་གཅིག་དང་རྒྱ་རིགས་གཉིས་བཅས་འདེམས་ཐོན་བྱུང་བར། ལས་འཛིན་ཚོགས་གཙོར་ཁོན་ཧྲི་ལན་ཚན་རྩལ་གཙུག་ལག་སློབ་གཉེར་ཁང་དུ་སློབ་སྦྱོང་བྱེད་བཞིན་པའི་བོད་པའི་བུ་མོ་ཤེས་རབ་མཚོ་མོ་ལགས་བསྐོ་གཞག་དང་། ལག་བསྟར་ཚོགས་གཙོར་རྒྱ་རིགས་སློབ་ཕྲུག་ཀྲང་ཧྲུའུ་རིན། དྲུང་ཡིག་ཏུ་སློབ་ཕྲུག་དབྱེ་སུང་ནན་བཅས་མི་གསུམ་གཏན་འཁེལ་བྱུང་བ་མ་ཟད། ཚང་མས་ཆོས་དང་རིག་གཞུང་། ཆབ་སྲིད་དང་འཛིན་སྐྱོང་གང་ཅིའི་ཐད་སློབ་སྟོན་པ་གཉིས་དགོས་པའི་དགོངས་འཆར་ཕེབས་པ་ལྟར། ལྷ་རམས་དགེ་བཤེས་ཐུབ་བསྟན་རིན་ཆེན་ལགས་དང་། ཞིབ་འཇུག་སློབ་ཕྲུག་ཁུང་དྷེ་དབྱེ་རྣམ་གཉིས་སློབ་སྟོན་པར་བསྐོ་གཞག་མཛད།
མཐའ་མཇུག་ཏུ་བདམ་ཐོན་རྒྱུན་ལས་རྣམས་ནས་ཟླ་བ་གཅིག་ནང་ཚུན་ཚོགས་པ་འདི་ཁྲིམས་མཐུན་དེབ་བསྐྱེལ་བྱེད་ཚར་བ་གནང་རྒྱུ་དང་། ཚང་མས་ཡིད་ཆེས་གནང་བར་ཆུད་ཟོས་སུ་མི་གཏོང་བར་བོད་རྒྱ་གཉིས་དབར་ཕན་ཚུན་རྒྱུས་ལོན་བྱ་རྒྱུ་ནས་མགོ་འཛུགས་ཏེ་རིམ་བཞིན་ཆོས་དང་རིག་གཞུང་། སྐད་ཡིག ཆབ་སྲིད་ལས་འགུལ་སོགས་ཕྱོགས་གང་ཐད་ནས་འབྲེལ་ལམ་འཛུགས་ཐུབ་པར་འབད་བརྩོན་གནང་རྒྱུའི་ཁས་ལེན་དམ་བཅའ་གནང་སོང་། དེ་ནས་རྒྱ་རིགས་འབྲེལ་མཐུད་པ་འབའ་བ་སྐལ་བཟང་རྒྱལ་མཚན་ལགས་ནས་བདམ་ཐོན་རྒྱུན་ལས་དང་སློབ་སྟོན་པ་རྣམ་པར་འཚམས་འདྲི་དང་འབྲེལ་མ་འོངས་ལས་དོན་ཡག་པོ་ཡོང་བའི་རེ་བ་དང་སྨོན་འདུན་ཞུས་ཏེ་ཚོགས་འདུ་རྒྱལ་ཁའི་ངང་གྲོལ་ཡོད་པ་བཅས། །


c: text/html

text:
1
ཉིན་འགར་བབས་པའི་ཁ་བས་རྫོང་མཁར་ཡོངས་དཀར་སོབ་སོབ་ཀྱི་འཇིག་རྟེན་ཏུ་བསྒྱུར་ཅིང་། འུར་འུར་དུ་ལྡིང་བའི་གྲང་རླུང་གིས་ཁང་བརྩེགས་དང་གློག་སྡོང་དག་འདར་ཤིག་ཤིག་བྱེད། ལྷག་པར། འཁྱག་དར་དུ་གྱུར་པའི་གཞུང་ལམ་གྱིས་རླངས་འཁོར་དང་འཕྲུལ་རྟ་རྣམས་གཡས་འགྲེད་གཡོན་འགྲེད་བྱེད་པས། རྫོང་མཁར་ཆུང་ཆུང་དེ་ནི་འོ་ཞོ་ཡི་རྒྱ་མཚོ་ཆེན་པོ་ཞིག་གི་ཀློང་དུ་བསྐྱོད་པའི་གཡོར་གྲུ་ཞིག་དང་ཀུན་ནས་མཚུངས།
གཡས་འགྲེད་གཡོན་འགྲེད་བྱེད་པའི་རླངས་འཁོར་དང་འཕྲུལ་རྟའི་ཁྲོད་དུ། མི་ཞིག་གིས་ལག་པ་གཉིས་འཕྲུལ་རྟའི་རྭ་ཅོར་འཐམ་པ་དང་། རྐང་པ་གཉིས་འཁྱག་དར་ལ་གཏོད་གང་ཐུབ་བྱེད། ཁོས་ཁ་ཆག་སྣ་རལ་དུ་གྱུར་པའི་རླངས་འཁོར་དག་མཐོང་སྟེ་ཁོང་དགོད་ཅིག་བྱས། ཡིན་ནའང་ཁོ་རང་གཞུང་ལམ་གྱི་བཞི་མདོར་བསླེབས་མ་ཐག ཁོས་འཕྲུལ་རྟ་གཡས་ཕྱོགས་སུ་བསྐོར་ན། གཡོན་ཕྱོགས་སུ་འཁོར་ལ། འཕྲུལ་རྟའི་རྭ་ཅོ་གཅུས་ན། གླང་ཕྲུག་ཅིག་འདྲོག་པ་ལྟར་རླངས་འཁོར་གྱི་གྲས་སུ་རྒྱུག མྱུར་དུ་གློད་ཀྱང་སྡོད་མ་ཐུབ་པར་སྐོར་བ་ཡང་ཡང་བྱས་ཏེ་འཕང་ལོ་ལྟར་འཁོར། ལམ་འགྲོ་བ་ཚོས་མཐོང་སྟེ་ཐལ་མོ་རྡེབ་ཀྱིན་ཧབ་ཆ་དིར་དིར་བྱས་བྱུང་།
ཡུད་ཙམ་འཁོར་རྗེས། ཟླ་བ་དང་འཕྲུལ་རྟ་གཉིས་ཁྲོག་སྒྲ་དང་བཅས་ས་ལ་འགྱེལ། ཁོ་རང་གོག་མ་ནུར་གྱིས་ཡར་ལངས་ཏེ་ཅུང་ཙམ་མིན་ན། ངའི་རྐང་པ་བཅག་སོང་། ད་རག་བར་དུ་དེ་རིང་གི་ངོ་ཚ་འདི་འདྲ་ཞིག་ཉོས་མ་མྱོང་འདོད་དེ། ཨ་ཕའི་ཨུ་ཚུགས་དང་བུ་ཆུང་གི་གཅེས་ལང་གཉིས་ལ་ཞེ་སྡང་ལང་། འཕྲུལ་རྟའི་གློག་སྒྲོན་གཅིག་བསྣར་ཡོད་པ་མཐོང་བ་ན། མདང་དགོང་ཁོའི་ཨ་ཕས་བུ་ཆུང་སྐར་མ་ཁུར་ཏེ་གཡས་སྐོར་གཡོན་སྐོར་བྱེད་དུས། ཨ་ཕའི་གདོང་གི་མིག་ཤེལ་མདུན་ཅོག་སྟེང་དུ་ལྷུང་སྟེ། དུམ་བུ་གཉིས་སུ་བཅག་པའི་སིང་སྒྲ་དེ་རྣ་ལམ་དུ་འཁོར་ནས་སྔངས་འདར་ཞིག་བརྒྱབ།
ལམ་འགྲམ་གྱི་ཚོང་ཁང་དང་ཟ་ཁང་གི་དུ་ཁུང་ལས་སྔོ་ལྷོག་ལྷོག་ཏུ་འཕྱུར་བའི་དུ་བ་ནི་ཟླ་བའི་མིག་ལམ་དུ། མཛེས་མ་མང་པོས་ཁ་བཏགས་བཟུང་སྟེ་ལག་གཡུག་བྱེད་པ་དང་འདྲ་བས། གྲང་རླུང་གི་ཁྲོད་ནས་གྱོལ་མ་ལྡིང་གིས་སྟར་ཕྲེང་བསྒྲིགས་པའི་ཚོང་ཁང་གི་ཕྱོགས་སུ་ཆས།
སྒོ་བྱང་ཡོད་ཚད་རྒྱ་ཡིག་ཁོ་ན་ཡིན་པས། རེ་རེར་ལྟ་བཞིན་སྐོར་སྐྱོད་བྱེད་པ་ལས་ནང་དུ་འཛུལ་མ་ཕོད། ཡུན་རིང་བཙལ་མཐར་སྣ་འཛེམས་ཚོང་ཁང་ཞེས་པའི་སྒོ་བྱང་ཞིག་མཐོང་བྱུང་། སྣ་ལ་འཛེམ་དགོས་པའི་ཚོང་ཁང་ཞིག་ཀྱང་ཡོད་དམ། གང་ལྟར་བོད་ཡིག་བྲིས་ཡོད་པར་བལྟས་ན། ཚོང་པ་ནི་བོད་ཅིག་རེད་སྙམ་བཞིན་དགའ་སྤྲོ་དང་བཅས་ནང་དུ་འཛུལ།
ཚོང་པ་ནི་ཁོའི་ཆུང་མ་ལྷ་མོ་ལྟར་ངོ་གདོང་སྨུག་ཅིང་མིག་ཟུང་ཆེ་བའི་གཞོན་ནུ་མ་ཞིག་རེད། ཁོ་མོའི་གདོང་ལ་སྐག་རྩི་དཀར་པོ་བྱུགས་ཡོད་ནའང་། བོད་མོ་ཞིག་ཡིན་པ་བལྟས་པ་ཙམ་གྱིས་ཤེས་ཐུབ། ཟླ་བའི་ངོ་ཚ་དང་ན་ཟུག་གཉིས་རླུང་ཁའི་ན་བུན་ཇི་བཞིན་ཡལ་ཏེ། འཛུམ་ཆུང་མེ་ཏོག་བཞད་འདྲ་ཞིག་གདོང་ལས་མངོན། “ བུ་མོ་ལོ་ལོ། ད་འགྲིག་འདུག ང་ལ་མིག་སྨན་ཞིག་དང་སེན་མོ་ཟེར་བ་དེ་གཉིས་འཚོང་རོགས།”
ཁོ་མོ་གྲང་སྟེ་འདར་སིག་སིག་བྱེད་ནའང་སྨིན་མ་འབྲི་ཞོར་དུ། སུན་སྣང་གི་ཉམས་ཀྱིས་ཚོང་སྟེགས་དང་ཚོང་སྒྲོམ་བསྟན། ཟླ་བ་འཛུམ་ཙམ་བྱས་ཏེ་གཉོམ་དུང་དུང་གིས“བུ་མོ་ལོ་ལོ། སེན་མོ་ཞེས་པ་དེ་ག་འདྲ་ཞིག་ཡིན་པ་ངས་ཀྱང་མི་ཤེས། ད་དུང་རྒྱ་སྐད་ཀྱང་མི་ཤེས་པས། ཁྱོད་ཀྱིས་ང་ལ་མིག་སྨན་དང་སེན་མོ་ཟེར་བ་དེ་གཉིས་འཚོང་རོགས”ཞེས་བསྐྱར་དུ་སྨྲས། གཞོན་ནུ་མས་ཁ་ཡ་མི་བྱ་བར་སྨིན་མ་འབྲི་བ་དང་མཆུ་རྩི་འབྱུག་པ་སོགས་ལྷ་བཟོ་མཁན་པོས་འབག་སྐུ་ལ་རྒྱན་གཏོང་བ་ལྟར་བསྡད།
མདང་དགོང་ཨ་ཕས་མིག་ཤེལ་སྦྱོར་ཐུབ་པའི་སྤྱིན་ཆུ་ཞིག་དགོས་ཟེར་བ་ཐོས་རྗེས། རྒྱ་སྐད་བཤད་མ་ཤེས་པར་ངོ་ཚ་ཉོས་ན་ཇི་ལྟར་བྱ་འདོད་དེ“གསང་སྤྱོད་ཁང”ལ་འདྲི་རུ་སོང་། “གསང་སྤྱོད་ཁང”གིས“དེའི་མིང་ལ་རྒྱ་སྐད་ཀྱིས་སེན་མོ་ཟེར། སེན་མོ་འདི་མ་བརྗེད་པར་སོང”ཞེས་གསལ་པོར་སྨྲས། “གསང་སྤྱོད་ཁང”གིས་བཤད་པ་བདེན་ཚེ། སྤྱིན་ཆུ་དེའི་མིང་ལ་སེན་མོ་ཟེར་ཐག་ཆོད་ཡིན་མོད། ཁོ་མོས་ཁ་ཡ་མི་བྱ་བར་བལྟས་ན། “གསང་སྤྱོད་ཁང”གིས་རྫུན་བཤད་པ་མིན་ནམ། ཁོས་དེ་ལྟར་འདོད་བཞིན“གསང་སྤྱོད་ཁང”ཞེས་མཚང་མིང་བཏགས་པར་འགྱོད་པ་སྐྱེས།
གཞེས་ནིང་གི་ལོ་གསར་ཁ་དེར་གསང་བདག་རྒྱལ་ཟི་ལིང་ལ་ཉོ་ཆ་རྒྱག་ཏུ་སོང་། ཁོས་བོད་མིའི་ཁྲོམ་ནས་ཅ་ལག་ཡོད་ཚད་བདེ་བླག་ངང་ཉོས་རྗེས་གསང་སྤྱོད་ཁང་དུ་སོང་། ཡིན་ཡང་ཕོ་མོའི་སྤྱོད་ཁང་གི་དབྱེ་བ་མ་ཤེས་པར་ཡུན་རིང་དུ་ལུས། དགའ་འོས་པ་ཞིག་ལ། སྐྲ་འཁྱིལ་ལ་མིག་ཤེལ་ནག་པོ་གྱོན་པའི་གཞོན་ནུ་ཞིག་ཐོན་བྱུང་། གསང་བདག་རྒྱལ་གྱིས་རྒྱ་སྐད་དག་མ་དིག་གིས“ང་འདིའི་ནང་དུ་སོང་ན་ཆོག་གམ”ཞེས་དྲིས། གཞོན་ནུ་དེས་ཁ་ཡ་མ་བྱས་པར་ནང་དུ་འཛུལ། ཁོས་མགོ་སྟོང་འདི་ཚོས་ཕོ་ལས་མོ་མགོ་བྱས་པ་འདི་གཙོག་པ་ལ་ཨང་སྙམ་བཞིན་རྗེས་སུ་འབྲངས།
གསང་བདག་རྒྱལ་གྱིས་གཞོན་ནུ་དེར་འཛུམ་ཞིག་བསྟན་ཏེ་རྐང་སྣམ་མར་ཕུད་པ་ན། གཞོན་ནུ་དེ་སྐྲག་ཐག་ཆོད་དེ་འུར་བརྒྱབ། ཁོ་ཡང་སྐྲག་མ་སྔངས་ཀྱིས་སྒོར་བརྒྱུགས་མོད། མི་མང་གིས་བཟུང་སྟེ་མངག་གཏོང་ཁང་དུ་དྲུད། ཉིན་འགར་འདྲི་གཅོད་བྱས་མཐར། ཕོ་མོའི་སྤྱོད་ཁང་གི་དབྱེ་བ་མ་ཤེས་པ་ལས། གཞོན་ནུ་མ་དེར་ངོ་ཚ་ཁྲེལ་མེད་ཅིག་བྱེད་འདོད་མེད་པ་ཤེས།
དོན་རྐྱེན་འདི་གསང་བདག་རྒྱལ་གྱིས་གསང་གཏམ་ཞིག་གི་ཚུལ་དུ་ཟླ་བར་སྨྲས་པ་ཡིན་ཡང་། ཟླ་བས་ཀྱལ་ཀའི་ཚུལ་དུ་གསང་བདག་རྒྱལ་གྱི་མིང་ལ“གསང་སྤྱོད་ཁང”ཞེས་བཏགས། མཚང་མིང་འདི་བཏགས་པ་ནས་བཟུང་། ཨ་ལགས་ཚང་གིས་བཏགས་པའི་གསང་བདག་རྒྱལ་གྱི་མིང་ཟིལ་ཤུགས་ལྡན་པ་དེ“གསང་སྤྱོད་ཁང”དུ་གྱུར་པས། གསང་བདག་རྒྱལ་གྱིས་ཟླ་བར“གསང་སྤྱོད་ཁང”ལས་ཀྱང་སྡུག་པའི་མཚང་མིང་ཞིག་འདོགས་པའི་གོ་སྐབས་བཟང་པོ་ཞིག་ལ་རེ་སྒུག་བྱས་ཡོད།
ཟླ་བས་འདས་དོན་འདི་དྲན་ཏེ་འགྱོད་གདུང་དྲག་པོས་ཡང་བསྐྱར་སྔངས་འདར་ཞིག་བརྒྱབ།
“གསང་སྤྱོད་ཁང”གིས་བསམ་གཟས་ཏེ་རྫུན་སྨྲས་པ་ཡིན་ཚེ། དེ་རིང་གངས་འཁྱག་འདིའི་ནང་དུ་ན་ཟུག་དང་ངོ་ཚ་ཉོ་རུ་ཡོང་བ་མ་གཏོགས། མིག་སྨན་དང་སེན་མོ་ཟེར་བ་གཉིས་ཉོ་མ་ཐུབ་ཁོ་ཐག་ཆོད་སོང་སྙམ། མདང་དགོང“གསང་སྤྱོད་ཁང”གིས་དཀྱིལ་མཛུབ་ཀེར་ཏེ་སྨྲས་པ་མ་ཡིན་ནམ། ལག་སྟོང་དུ་ཕྱིར་འགྲོ་བ་ལས་ཚོད་ལྟ་ཞིག་བྱས་ན་དགའ་སྙམ་པ་དང་། ལག་གཡས་པའི་དཀྱིལ་མཛུབ་དྲང་མོར་ཀེར་ནས“བུ་མོ་ལོ་ལོ། ང་ལ་དགོས་པ་ནི་མཛུབ་མོའི་སྟེང་གི་སེན་མོ་འདི་མིན། ལྕགས་ཀྱང་སྦྱོར་ཐུབ་པའི་སེན་མོ་དེ་རེད། ད་དུང་མིག་སྨན་ཞིག་ཀྱང་དགོས”ཟེར་གྱིན་དཀྱིལ་མཛུབ་ཀྱིས་རང་གི་མིག་ཟུང་ཡང་དང་ཡང་དུ་བསྟན།
ཟླ་བའི་རྣམ་འགྱུར་དེས་གཞོན་ནུ་མར་ཁ་གདངས་ཤིང་མིག་ཅེར་ཏུ་བཅུག་བྱུང་།
གཞོན་ནུ་མས་ཁོར་ཅེར་འདུག་པ་མཐོང་སྟེ། ལག་ངོས་གཉིས་ཀ་སྦྱར་ནས“སེན་མོ་དེས་ལྕགས་ཀྱང་སྐད་ཅིག་ཙམ་ལ་སྦྱོར་ཐུབ” ཅེས་གསལ་འདེབས་བྱས། གཞོན་ནུ་མ་ཧད་དེ་ཚིག་གཅིག་ཀྱང་སྨྲས་མ་ཐུབ། ཁོས་མྱུར་དུ་སྤར་མོའི་བར་ལ་འབྱར་བག་ཅན་གྱི་མཆིལ་མ་ཞིག་བཏབ་རྗེས“མི་ཤེས་ན་ལྟོས་དང་། ང་ལ་དགོས་པའི་སེན་མོ་དེ་ནི་མཆིལ་མ་འདི་དང་གཅིག་འདྲ་ཡིན” ཟེར་ཞོར་དུ་ལག་ངོས་གཉིས་ཀ་ཤུགས་ཆེན་པོས་ཡང་དང་ཡང་དུ་སྦྱར། རྣམ་འགྱུར་འདི་དག་ནི“གསང་སྤྱོད་ཁང”གིས་སྨྲས་པ་ལྟར་ཡིན་པ་ལས། ཁོས་འོལ་ཚོད་དུ་ཉམས་བཏོད་པ་ཞིག་གཏན་ནས་མིན།
གཞོན་ནུ་མའི་གདོང་ལས་ངུ་མ་དགོད་ཀྱི་རྣམ་འགྱུར་ཞིག་མངོན་གྱིན་མགོ་བོ་ལྡེམ་ལྡེམ་བྱས།
ཟླ་བའི་སེམས་སུ་རིག་བཟང་མ་འདིས་ཤེས་ཡོད་པས། ངོ་ཚ་ཉོ་མ་དགོས་པ་རེད་འདོད། ཡིན་ནའང་གཞོན་ནུ་མའི་ངོ་མདོག་ནི་མེ་ལྕེ་ལྷབ་ལྷབ་འབར་བའི་ལྕགས་ཐབ་དེ་དང་འདྲ་བར་རིམ་བཞིན་དམར་ནག་ཏུ་གྱུར་པ་དང་། རྒྱ་སྐད་ཀྱིས་སུ་ཞིག་ལ་ཁ་པར་བཏང་། ཁོས་སེན་མོ་ཟེར་བ་དེ་ཚོང་ཁང་འདིར་མེད་པར་གཞན་ལ་འདྲི་བ་རེད་འདོད་དེ། དགའ་བའི་འཛུམ་དང་བཅས་རེ་བའི་མིག་ཟུང་གཞོན་ནུ་མར་གཏད།
2
གྲང་རླུང་གིས་སུ་ཞིག་ལ་ཞེ་སྡང་ངོམས་པ་ལྟར་སྒོ་དང་སྒེའུ་ཁུང་འདར་ཤིག་ཤིག་བྱེད། མཚམས་ཤིག་ལ། ཁྲོག་སྒྲ་དང་བཅས་ཉེན་རྟོག་པ་ཆུང་ཆུང་ཞིག་འཛུལ་ཏེ་ཡོང་། “ཁྱོད་ཀྱིས་བོད་སྐད་ཤེས་སམ།” ཟླ་བས་ངག་འཇམ་པོས་དྲིས། བསམ་ཡུལ་ལས་འདས་པ་ཞིག་ལ། ཉེན་རྟོག་པས་གློག་དབྱུག་ནག་པོ་ཞིག་བཤངས་ཏེ་ཟླ་བའི་མགོ་ལག་རྐང་གསུམ་ལ་བརྡུངས། ཁོས་མྱུར་དུ་སློག་པའི་ཕུ་རིང་གིས་མགོ་བོ་འཐུམ་ཅི་ཐུབ་བྱས།
“ཨ་ཡོ་ཡོ། དཀོན་མཆོག་གསུམ། དོན་མེད་དུ་ང་ལ་རྡུང་དོན་ཅི་ཡིན།” ཟླ་བས་སློག་པའི་ཕུ་རིང་དགུང་ལ་གཡུག་གིན་ཡོད་མོད། ཉེན་རྟོག་པས་ཁོར་ལག་སྒྲོག་ཇི་ལྟར་བརྒྱབ་པའང་མ་ཤེས།
ཟླ་བ་གཉིད་ལྟ་བུ་ཞིག་ལས་སད་དུས། ཁོ་རང་ཉེན་རྟོག་རླངས་འཁོར་གྱི་གཞུག་སྒམ་དུ་བརྫངས་འདུག ཁོས་ལག་ཟུང་ཐལ་མོ་སྦྱར་ཏེ་ཁྲག་དམར་ཙ་ར་ར་བྱེད་པའི་སྣ་ཁ་གཅོད་ཞོར་དུ“ངས་སྐྱོན་ཅི་ཡང་མ་ལས། ཡིད་མི་ཆེས་ན། ཚོང་པ་བོས་དང་ཆོག” ཅེས་བཤད། ཉེན་རྟོག་པས་སྔར་བཞིན་ཁ་ཡ་མི་བྱ་བར་གློག་དབྱུག་ནག་པོ་འཕྱར་གྱིན“ཁྱི་ཁ་སུམས། ཁྱོད་རང་དུད་འགྲོ་ཡིན་ནམ། ཅི་ཞིག་ལས་འདོད་པ་ཡིན། དྲང་མོར་ཤོད”ཟེར། ཚིག་དེ་ཡང་རྒྱ་སྐད་ཀྱིས་སྨྲས་པ་ཡིན་པས། ཟླ་བ་ཡང་བསྐྱར་ཧད་སོང་།
ཚོང་པ་གཞོན་ནུ་མ་དེ་ངུ་བཞིན་སྒོ་ཁར་ཐོན། ཟླ་བས་མྱུར་དུ“བུ་མོ་ལོ་ལོ། ང་ལ་སྣ་ཁྲག་བཞུར་བ་མ་གཏོགས་སྐྱོན་མེད། ཉེན་རྟོག་འདིས་ཅི་ཡང་ཤེས་ཀྱིན་མེད་པས། ཁྱོད་ཀྱིས་གསལ་པོར་ཤོད་དང”ཞེས་སྨྲས། མ་བསམས་ས་ནས། གཞོན་ནུ་མས་ཁོར་འགྲམ་ལྕག་ཅིག་གཞུས་རྗེས“སྨྱོན་པ་འདི་ནི་ངོ་ཚ་མེད་པའི་ཁྱི་རྒན་ཞིག་རེད། ཁོས་ང་ལ་ཆགས་གཏམ་སྣ་ཚོགས་བཤད་པར་མ་ཟད། ལག་པ་དང་མཛུབ་མོ་གཉིས་ཀྱིས་ཀྱང་ངོ་ཚ་ཁྲེལ་མེད་ཀྱི་རྣམ་འགྱུར་མང་པོ་བསྟན། ཅུང་ཙམ་མིན་ན། ཁོས་ང་ལ་བཙན་གཡེམ་བྱས” ཟེར་གྱིན་མཆིལ་ཞགས་རིང་མོ་ཞིག་ཀྱང་ཟླ་བའི་གདོང་ལ་འཕངས་བྱུང་།
མཆིལ་ཞགས་དེ་ཟླ་བའི་ཐོད་པའི་དཀྱིལ་ན་འདྲི་རྟགས་ཤིག་གི་དབྱིབས་སུ་འབྱར་ལ། རྒྱ་སྐད་དེ་ཁོའི་རྣ་ནང་ན་འཛེར་སྒྲ་ཞིག་གི་ཚུལ་དུ་སྣང་། ཉེན་རྟོག་པ་དང་གཞོན་ནུ་མ་གཉིས་ཀྱི་བྱ་སྤྱོད་དེས་ཟླ་བ་རང་ཉིད་ལའང་དོགས་པ་ཟ་དགོས་པའི་གནས་སུ་བསྐྱལ། དོན་དམ་དུ་རང་ཉིད་ཀྱིས་ཉེས་སྐྱོན་ཅི་ཞིག་ལས་པ་ཡིན་ནམ་སྙམ་སྟེ། འདི་དང་འདྲ་བའི་འདས་དོན་ཞིག་གློག་འཁྱུག་པ་ལྟར་ཡིད་ལ་དྲན།
དེ་ནི་ན་ནིང་གི་སྟོན་མཇུག་རེད། ཁོས་ལུག་ཤ་བཟན་བཅུ་དེད་དེ་རྫོང་མཁར་འདིར་ལུག་བཙོང་དུ་ཡོང་། ལྷ་ཁང་ཡིན་ལ་བཤས་རའང་ཡིན་པའི་ར་སྐོར་དེའི་ནང་དུ་བསླེབས་དུས། མགོ་ཞྭ་དཀར་པོ་གྱོན་པའི་ཁ་ཆེ་བ་མང་པོས་ཁོ་དང་ཤ་བཟན་བཅུ་བོ་སྤྱང་ཀིས་ལུག་ཁྱུ་སྐོར་བ་ལྟར་བསྐོར།
“ ལུག་རེར་སྒོར་ག་ཚོད་ཡིན།”
“ད་ལྟ་ལུག་ཤའི་རིན་གོང་གནམ་ལ་འཕུར་ཡོད་པ་མིན་ནམ། ཤ་བཟན་རེར་སྒོར་ཆིག་སྟོང་ཉིས་བརྒྱ་རེ་སྟེར་ན་བཙོང་ཆོག”
“ཧ་ཧ་ཧ། ད་ལྟ་ལུག་གི་རིན་གོང་ས་ལ་ལྷུང་ཡོད་པ་རེད། བཙོང་འདོད་ཡོད་ཚེ། ལུག་རེར་སྒོར་ལྔ་བརྒྱ་རེ་སྟེར། ”
“ཟ་ཁང་དུ་ལུག་ཤ་རྒྱ་མ་གང་ལ་སྒོར་བདུན་ཅུ་ལྷག་མ་ཡིན་ནམ། ཤ་བཟན་རེར་ཤ་རྒྱ་མ་ལྔ་བཅུ་ཡོད་ན། སྒོར་དུ་རེད།”
“ག་ལ་ཡིན། ད་ལྟ་ལུག་ཤ་རྒྱ་མ་གང་ལ་སྒོར་བཅོ་བརྒྱད་ལྷག་རེད། ཁྱོད་ཀྱིས་ཤ་རྒྱ་མ་གང་ལ་སྒོར་བཅོ་བརྒྱད་སྟེར་ན། ལུག་ག་ཚོད་དགོས་ཀྱང་ངས་ཁྱོད་ལ་བཙོང་ཆོག”
“ཀུ་རེ་མ་རྩེས། དེ་ནི་ཕག་ཤའི་རིན་གོང་རེད། ཁྱོད་ཚོས་ཕག་ཤ་འཚོང་གིན་ཡོད་དམ།”
ཁ་ཆེ་བ་ཚོས་ཕག་ཤ་ཟེར་བ་ཐོས་རྗེས་ཁོར་རྨ་ཁ་མེད་པའི་གཅར་རྡུང་ཡིད་ཚིམ་པ་ཞིག་བྱས། ཆུ་ཚོད་གཅིག་ལྷག་གི་རྗེས་སུ་ཉེན་རྟོག་པས་ཁོ་རང་བསྐྱབས་མོད། ཤ་བཟན་གཅིག་ཁ་ཆེ་བའི་ཡུལ་སྲོལ་གོམས་གཤིས་ལ་དམའ་འབེབས་བྱས་པའི་ཆད་པར་བླངས་པ་དང་། ཤ་བཟན་དགུ་ཁ་ཆེ་བ་ཚོས་བཤད་པ་ལྟར་ལུག་རེར་སྒོར་ལྔ་བརྒྱ་བྱས་ཏེ་བཙོང་དགོས་བྱུང་།
དོན་འདི“གསང་སྤྱོད་ཁང”གིས་ཇི་ལྟར་ཐོས་པ་མི་ཤེས་མོད། ཁོས“ཟླ་བས་ཁ་གཅིག་གྲགས་ན་ལུག་རེ་སྟེར། ད་ནས་བཟུང་ཁོའི་མིང་ལ་ཁ་ལུག་ཟེར་དགོས” ཞེས་སྐྱིན་པ་བླངས། ཡིན་ཡང་ཟླ་བས“གླིང་སྒྲུང་དུ་ཕོ་སྒོ་ཅན་གྱི་ཁྲོ་ཐུང་ངོ་ལུག་ཟེར་བ་ཞིག་ཡོད། དེའི་ངོ་གདོང་ལ་ཐེངས་གཅིག་བལྟས་ན་ལུག་རེ་སྟེར་དགོས་པས་ངོ་ལུག་ཅེས་ཐོགས་པ་རེད། ང་ལ་ཁ་ལུག་ཅེས་བཏགས་པ་དེའང་མཚང་མིང་ཞིག་ཏུ་འགྱུར་མི་སྲིད”ཅེས་བཤད་པར། “གསང་སྤྱོད་ཁང”གིས་སྙིང་ནད་དུང་མ་ཐུབ།
ཚོང་པ་གཞོན་ནུ་མ་དང་ཉེན་རྟོག་པ་གཉིས་ཀྱི་ཞེ་སྡང་ལ་བལྟས་ན། ངས་ཉེས་སྐྱོན་ཚབས་ཆེན་ཞིག་ལས་ཡོད་སྲིད་སྙམ། ཡིན་ནའང་ལམ་འགྲོ་བ་ཚོས་ཁོར་ཅེར་ཡོད་པ་མཐོང་སྟེ། ངོ་ཚ་དང་ཞེ་སྡང་གིས་མྱུར་དུ་ཡར་ལངས། ཉེན་རྟོག་པས་གློག་དབྱུག་བསྲིངས་ཙམ་བྱས་ཏེ་ཚག་སྒྲ་རིང་མོ་ཞིག་གིས་ཟླ་བ་དར་གོས་གློད་པ་ལྟར་གྱུར། ཁོའི་ཁ་ཆུ་དང་སྣ་ཁྲག་རྒྱུན་ཆད་མེད་པར་བཞུར་བ་དང་མཉམ་དུ། གཞོན་ནུ་མའི་ངུ་འབོད་ཇེ་ཆེར་གྱུར་ལ། ལམ་འགྲོ་བའི་འཆལ་གཏམ་ཡང་ཇེ་མང་ནས་ཇེ་མང་དུ་གྱུར།
“སྨྱོན་པ་ཞིག་ཡིན་པ་འདྲ།”
“སྨྱོན་པ་ལའང་འདོད་ཆགས་ཡོད་དམ།”
“མ་རེད། རྐུན་མ་ཞིག་རེད།”
“མ་རེད། ཆང་གིས་བཟི་འདུག་པ་འདྲ།”
གྲང་རླུང་གི་ངར་སྐད་ཀྱང་ཇེ་ཆེར་གྱུར་ཏེ་འཁོར་རིགས་ཀྱི་དུང་བརྡའང་ཟིལ་གྱིས་མནན། འོན་ཀྱང“འུར་མ་རྒྱག ལམ་ཕྱེས། ཁྱོད་ཚོ་ཉེན་རྟོག་པ་ཡིན་ནམ”ཟེར་བའི་སྐད་འགྲགས་ཤིག་གནོན་མ་ཐུབ། དེ་ནི་ངོ་གདོང་ནག་ཅིང་གཟུགས་སྟོབས་ཆེ་བའི་ཉེན་རྟོག་པ་རྒན་པ་ཞིག་གི་སྐད་རེད། ཁོང་གིས་སྣ་ཁྲག་དང་ཁ་ཆུ་ཙར་ཙར་བཞུར་བའི་ཟླ་བ་མཐོང་སྟེ“ཁོར་ཅི་ཞིག་བྱུང་བ་རེད” ཅེས་དྲིས། ཉེན་རྟོག་པ་ཆུང་ཆུང་དེས“འདི་ནི་སྨྱོན་པ་ཞིག་རེད། ངས་གློག་དབྱུག་གིས་བརྒྱབ་པ་ཡིན། གཞོན་ནུ་མ་འདི་ནི་ཚོང་པ་དེ་རེད”ཟེར་གྱིན་གློག་དབྱུག་གིས་ཟླ་བ་དང་གཞོན་ནུ་མ་གཉིས་རེ་རེ་བཞིན་བསྟན།
“བུ་མོ། མ་སྐྲག་པར་ཤོད། ཁོ་ནི་སྨྱོན་པ་ཞིག་རེད་དམ།” ཉེན་རྟོག་པ་རྒན་པས་རྒྱ་སྐད་ཀྱིས་དྲིས།
“ཁོ་ནི་སྨྱོན་པ་འདོད་ཆགས་ཅན་ཞིག་རེད། ཅུང་ཙམ་མིན་ཚེ། ཁོས་ང་ལ་་་་་།” གཞོན་ནུ་མས་ངུ་སྐད་ཇེ་མཐོ་ནས་ཇེ་མཐོར་བཏང་།
སྐབས་དེར། ཟླ་བས་མིག་ཟུང་ལྷེམ་ལྷེམ་བྱེད་ཀྱིན་མགོ་བོ་ཡར་དགྱེ། ཁྱི་མོ་འདིས་ང་ལ་འགྲམ་ལྕག་གཞུས་ཤིང་ངའི་གདོང་ལ་མཆིལ་མ་འཕངས་པར་མ་ཟད། ཉེན་རྟོག་པ་ཁྱི་ཕྲུག་འདིས་ཀྱང་དོན་མེད་དུ་གློག་དབྱུག་གིས་བརྒྱབ་སྙམ་པ་དང་མཉམ་དུ། ཞེ་སྡང་གཏིང་ནས་ལངས་ཏེ་ཉེན་རྟོག་པ་ཆུང་ཆུང་དེའི་སྟེང་དུ་མཆོངས། ཡིན་ཡང་ཉེན་རྟོག་པ་རྒན་པ་དེས་བྱང་ཆ་ཡོད་པའི་སྒོ་ནས་ཁོའི་གཉའ་ནས་བཟུང་སྟེ“འུར་མ་རྒྱག ཁྱོད་ཀྱི་མིང་ལ་ཅི་ཟེར། གང་གི་ཡིན། དྲང་མོར་ཤོད” ཅེས་རྫིག་རྫིག་བྱས།
“འགྲིག་འདུག དེ་རིང་ངས་རྒྱ་སྐད་བཤད་མ་ཤེས་པར་སུ་ལ་འཕྲད་ན། སུ་ཡིས་གཅར་རྡུང་བྱེད། ད་འགྲིག་འདུག ང་ནི་གནམ་ཐང་སྡེ་བའི་ཡིན། མིང་ལ་ཟླ་བ་ཟེར། མདང་དགོང་ངའི་བུ་ཆུང་སྐར་མས་ཨ་ཕ་ཉི་མའི་མིག་ཤེལ་བཅག་པས། དེ་སྦྱོར་བྱེད་ཀྱི་སེན་མོ་དང་མིག་སྨན་གཉིས་ཉོ་རུ་ཡོང་བ་ཡིན་མོད། ཁྱི་མོ་འདིས་ང་ལ་འགྲམ་ལྕག་གཞུས་ཤིང་ངའི་གདོང་ལ་མཆིལ་མ་འཕངས། ད་དུང་ཁྱི་ཕྲུག་འདིས་ང་རང་བཟུང་སྟེ་དོན་མེད་དུ་གློག་དབྱུག་གིས་བརྒྱབ་པ་རེད། ཡིད་མི་ཆེས་ན། ངའི་ཐོད་པ་དང་སྣ་ཁྲག་ལ་ལྟོས།”
“ཁྱོད་ཚང་ལ་ཉི་ཟླ་སྐར་གསུམ་འཛོམས་ཡོད་པས། ཁྱོད་རང་གནམ་ཐང་གི་ཡིན་པ་ཤེས་ཐུབ། ཁྱོད་ཀྱིས་མིག་སྨན་དང་སེན་མོ་ཟེར་བ་དེ་མི་ཉོ་བར་གཞོན་ནུ་མ་འདིར་འཆལ་གཏམ་བཤད་དོན་ཅི་ཡིན།”
“རྒྱ་སྐད་བཤད་མི་ཤེས་པ་ཞིག་གིས་འཆལ་གཏམ་བཤད་ཕོད་དམ། འཆལ་གཏམ་ཟེར་བ་ནི་ཅི་ཞིག་རེད།”
“འཆལ་གཏམ་ནི་ཁ་གཙོག་རེད། ཁྱོད་ཀྱིས་ཁོ་མོ་བློར་བབས་ཏེ་བཙན་གཡེམ་བྱ་འདོད་པ་ཨེ་ཡིན།”
“དཀོན་མཆོག་གསུམ། རྒྱ་སྐད་བཤད་མ་ཤེས་པར་ཡོད་དུས། ཁ་གཙོག་བཤད་འདོད་ཀྱི་སེམས་ཤིག་ཡོད་དམ།”
“དེས་ན། ཁྱོད་ཀྱིས་དཀྱིལ་མཛུབ་ཀེར་ཏེ་ཁོ་མོར་སྟོན་དོན་ཅི་ཡིན།”
“ངས་མཛུབ་མོའི་སྟེང་གི་སེན་མོ་མ་རེད་ཅེས་བསྟན་པ་ཡིན།”
“དེས་ན། སྤར་མོའི་བར་ལ་མཆིལ་མ་བཏབ་སྟེ་ཡང་ཡང་སྦྱོར་དོན་ཅི་ཡིན།”
“དངོས་པོ་སྦྱོར་བྱེད་ཀྱི་སེན་མོ་རེད་ཅེས་བཤད་པ་ཡིན། དཀྱིལ་མཛུབ་ཀེར་བ་དང་ལག་ངོས་སྦྱོར་བ་ནི་ཁ་གཙོག་ཡིན་ནམ།”
“ཨ་ཧ་བོ། ཁོ་མོས་ཁྱོད་ཀྱི་སྐད་ཆ་དང་ལག་བརྡ་གཉིས་ལ་གོ་བ་ལོག་སྟེ་ང་ཚོར་ཞུ་གཏུག་བྱས་པ་རེད། སེན་མོ་ཟེར་བ་དེ་རྒྱ་སྐད་རེད། ཁྱོད་ཀྱིས་རྒྱ་སྐད་བཤད་མ་ཤེས། མོ་བོད་ཡིན་ཡང་བོད་སྐད་མ་གོ་བས། དོན་དག་འདི་བྱུང་བ་རེད།” ཉེན་རྟོག་པ་རྒན་པས་ཡོད་ཚད་ཁོ་གཉིས་ཀ་ལན་ཡོད་ཚུལ་སྨྲས་ཏེ་ལག་སྒྲོག་ཐག་སེ་ཕྱེས། གྲང་རླུང་གིས “འདོད་ཆགས་ཅན་གྱི་སྨྱོན་པ་འདིར་སྙིང་རེ་རྗེ” ཟེར་བའི་སྒྲ་དེ་ཁུར་ནས་གང་ཞིག་ལ་བྲོས་སོང་།
3
རྒྱ་སྐད་བཤད་མ་ཤེས་པར་བྱུང་བའི་དགོད་གཏམ་ནི་གནམ་ཐང་སྡེ་བར་ཧ་ཅང་མང་མོད། དེ་རིང་ལྟར་ཚབས་ཆེ་བའི་འཆལ་སྤྱོད་དུ་གྱུར་པ་ནི་ཐེངས་དང་པོ་རེད། འདི་དག་སྡེ་མི་ཚོས་ཐོས་ཚེ། ལྷག་པར“གསང་སྤྱོད་ཁང”གིས་ཐོས་ཚེ། ང་རང་སྡེ་གྲལ་ནས་མགོ་བོ་དགྱེ་སྟེ་འགྲོ་སྲོལ་མེད་པ་ཞིག་ཏུ་གཏང་སྲིད། ཟླ་བས་དེ་ལྟར་འདོད་བཞིན་ངོ་ཚ་དང་ཞེ་སྡང་གང་ཡིན་མི་ཤེས་པའི་ཚོར་སྣང་ཞིག་གིས་རྩ་ལམ་ཡོངས་སུ་ཁྲོ་ཆུ་ངར་མོ་བླུགས་པ་ལྟར་གྱུར།
ཉེན་རྟོག་པ་རྒན་པས་ཚིག་མདའ་གཞོན་ནུ་མའི་སྟེང་ལ་བསྐོར། “བུ་མོ། དེ་རིང་ཁྱོད་ཀྱིས་བོད་སྐད་མ་གོ་བར། ཁོར་ཉེས་འགེལ་བྱས་འདུག ཁོར་དགོས་པ་ནི་སྤྱིན་ཆུ་སེན་མོ་དང་མིག་སྨན་གཉིས་ཡིན་པ་ལས་ཁྱོད་མ་རེད། ཁྱོད་ཀྱིས་རྩད་གཅོད་མ་བྱས་པར་ཁོར་འགྲམ་ལྕག་གཞུས་པར་མ་ཟད། ཁོའི་གདོང་ལ་མཆིལ་མའང་བཏབ། ཁྱོད་ཀྱང་བོད་ཅིག་ཡིན་པས། བྱ་སྤྱོད་འདི་དག་ང་ཚོའི་ཡུལ་སྲོལ་གོམས་གཤིས་དང་འགལ་ཡོད་པ་ལོས་ཤེས། ད་དུང་ཁྲིམས་འགལ་གྱི་བྱ་སྤྱོད་ཡིན་པའང་ལོས་ཤེས” ཟེར་བཞིན་དུ་སྒམ་ལས་ཐ་མག་རྐང་གཅིག་བླངས་ཏེ་ཟླ་བར་བྱིན།
ཟླ་བས་ཁོས་ཅི་ཞིག་བཤད་པ་མ་ཤེས་ལ། ཤེས་འདོད་ཀྱང་མེད་པར་སྐད་ཅིག་ཉིད་ལ། སུས་ཀྱང་མི་ཤེས་པའི་གནས་ཤིག་ཏུ་འགྲོ་ཐུབ་ན་ཅི་མ་རུང་སྙམ། གཞོན་ནུ་མ་དེ་མྱུར་སྟབས་ཀྱིས་ཚོང་ཁང་དུ་འཛུལ་བ་དང་། ཉེན་རྟོག་པ་ཆུང་ཆུང་དེས “ཁོ་ནི་སྨྱོན་པ་ཞིག་མིན་ནམ”ཟེར། “རྒྱ་སྐད་བཤད་མི་ཤེས་པ་ཡོད་ཚད་སྨྱོན་པ་ག་ལ་ཡིན། རྗེས་ནས་གློག་དབྱུག་དེ་གང་འདོད་དུ་མ་གཡུག དེ་རིང་ང་མི་ཐོན་པའི་དབང་དུ་བཏང་ན། གསར་རྒོད་འདིས་ཁྱོད་ཤ་ཉོག་རུས་ཉོག་ཏུ་གཏང་སྲིད། རྗེས་ནས་མཉམ་ཞོག” ཉེན་རྟོག་པ་རྒན་པས་ཐ་མག་རྔམ་འཐེན་བྱེད་ཞོར་དུ་སྨྲས། ཉེན་རྟོག་པ་ཆུང་ཆུང་དེས་མྱུར་དུ་གློག་དབྱུག་རང་གི་རྒྱབ་ལ་སྦས།
གཞོན་ནུ་མ་དེས་འཚབ་འཚུབ་ཀྱིས་སེན་མོ་དང་མིག་སྨན། ད་དུང་སྒོར་བརྒྱ་ཤོག་ཅན་ཞིག་ཀྱང་ཁྱེར་ཡོང་སྟེ “ཡོད་ཚད་ང་རང་ལན་པ་ཡིན། ཁྱོད་ཀྱིས་རྒྱ་སྐད་བཤད་མ་ཤེས་པར་ཁག་མེད་མོད། ང་རང་ཆུང་དུས་ཕ་མ་གཉིས་ཀྱིས་རྒྱ་རིགས་སློབ་གྲྭར་བསྐྱལ་བས། བོད་ཡིན་བཞིན་དུ་བོད་སྐད་མི་གོ་བའི་ཚད་འདིར་ལྷུང་བ་རེད། ཁྱོད་རང་ཁོང་ཁྲོ་མ་ལངས། སེན་མོ་དང་མིག་སྨན་འདི་གཉིས་ལ་རིན་སྐར་གང་ཡང་མི་དགོས། སྒོར་འདི་ནི་ཁྱོད་ཀྱིས་སྣ་སྨན་ཉོ་སྤྱད་ཡིན” ཟེར་གྱིན་མིག་ཟུང་ལས་མཆི་མ་མུ་ཏིག་གི་ཕྲེང་ཐག་ཆད་པ་ལྟར་བཞུར།
ཟླ་བས་གཞོན་ནུ་མས་ཅི་ཞིག་བཤད་པ་མ་གོ་ཡང་། དྭངས་གསལ་གྱི་མིག་ཆུ་དེས་ཁོའི་ཁོང་ཁྲོའི་མེ་ལྕེ་ཉམས་པར་བྱས་ལ། སེན་མོ་དང་མིག་སྨན་གཉིས་ཀྱིས་ཁོའི་ངོ་ཚའི་ཙད་ཆེན་ཞུ་བར་བྱས། དངོས་གནས་བོད་སྐད་བཤད་མ་ཤེས་པ་ཡིན་སྲིད། བོད་སྐད་ཤེས་མཁན་ཞིག་ཡིན་ཚེ། ཁྲིམས་མེད་ལུགས་མེད་ཀྱི་བྱ་བ་འདི་འདྲ་བསྒྲུབས་མི་སྲིད་འདོད་དེ། སེན་མོ་དང་མིག་སྨན་གཉིས་བླངས་རྗེས་ཚིག་གཅིག་ཀྱང་མ་སྨྲས་པར་མི་ཚོགས་དང་ཁ་གྱེས། ཁོས་ཇི་ལྟར་འདང་བརྒྱབ་ཀྱང་ཡིད་མི་ཆེས་པ་ཞིག་ནི་བོད་སྐད་བཤད་མི་ཤེས་པའི་བོད་མིའང་ཡོད་པ་དེ་རེད།
ཟླ་བས་ཁོ་རང་ཐོག་དང་པོར་སློབ་གྲྭར་སོང་བའི་རྣམ་པ་དེ་དྲན་བྱུང་། དེ་ནི་ལོ་ངོ་ཉི་ཤུ་ལྷག་གི་ཡར་སྔོན་རེད། སྐབས་དེར་ཁོ་ནི་དཔེ་ཁུག་ཆུང་ཆུང་འཁུར་བའི་སློབ་མ་ཆུང་ཆུང་ཞིག་ཡིན། ཁོ་རང་ཐོག་དང་པོར་ཕ་མ་གཉིས་དང་བྲལ་ཏེ་དགེ་རྒན་དང་ཇ་མ་ཟེར་བ་འགའི་ལག་ཏུ་ཤོར་བ་ན། བཅའ་སྡོད་སློབ་ཆུང་དེའང་གནའ་གཏམ་ཁྲོད་ཀྱི་སྲིན་པོའི་གླིང་ག་དང་འདྲ་བར་གྱུར།
ལྷག་པར་རྒྱ་ཡིག་གི་དགེ་རྒན་གྱིས “ཨ་ཨོ་ཨུ། ཡིས་བིའུ་ཡིའུ། པོ་ཕོ་མོ་ཧྥོ། ཏིག་ཐིག་ནིག་ལིག”ཅེས་སྒྲ་སྦྱོར་ཡི་གེ་ཁྲིད་དུས། ཁོས“ཨ་ཡོ་ཨེ། ཡིན་བུ་ཡིན། ཕོ་ཕོ་མོ་མོ། ཏག་ཏག་སྣབས་ལུག” ཅེས་སྒྲ་ལོག་འདོན་པ་ལས་ཐབས་གཞན་མ་རྙེད། དགེ་རྒན་ཁོང་ཁྲོ་ལངས་ཏེ “ཨ” ཞེས་སྐད་གསང་མཐོན་པོ་བྱས་ན། ཁོར་དགོད་ཁ་ཤོར་ཏེ་ཚིག་གཅིག་ཀྱང་འདོན་མ་ཐུབ།
དེ་ལྟར་ཟླ་བ་གཅིག་ཙམ་གྱི་ཡུན་ལ། མཚམས་རེར་བགད་ཅིང་མཚམས་རེར་ངུས་ཏེ་བསྡད་པས། དགེ་རྒན་ཡང་ཐབས་ཟད་དེ“ཁྱོད་ཀྱི་ཁ་འདི་རྒྱ་ཡིག་འདོན་བྱེད་ཀྱི་ཁ་མ་རེད” ཅེས་སྤྱི་སྡོམ་བྱས། དེ་ནས་བཟུང་ཁོ་རང་རྒྱ་ཡིག་མི་ཤེས་ལ། རྒྱ་སྐད་ཐོས་ན་འཇིགས་སྐྲག་སྐྱེས་པའི་ཡིག་རྨོངས་པ་ཞིག་ཏུ་གྱུར།
འདི་ནི་ཁོས་ནམ་ཡང་བརྗེད་ཐབས་བྲལ་ཞིང་། འགྱོད་གདུང་གི་མཆི་མ་བཞུར་དགོས་པའི་དོན་རྐྱེན་ཞིག་ཡིན་ལ། རྫོང་མཁར་དང་གྲོང་ཁྱེར་ལ་སོང་སྟེ་ངོ་ཚ་ཉོ་ཐེངས་རེར་ཁོས་རང་ཉིད་ལ་ལེ་བདའ་ཡང་ཡང་བྱས་མྱོང་། དེ་རིང་ཡང་རང་ཉིད་ནི་སྨྲ་མི་ཤེས་ཤིང་། དོན་མི་གོ་བའི་དུད་འགྲོ་དང་ཁྱད་པར་ཅི་ཡོད་སྙམ་བཞིན་འགྱོད་གདུང་གི་མཆི་མ་ཡང་ཡང་བཞུར་དགོས་བྱུང་། མཆི་མ་དེ་དག་ཁོའི་གདོང་ལས་ལྷུང་མ་ཐག སྐད་ཅིག་ལ་འཁྱག་སོབ་སོབ་ཀྱི་ཁ་བའི་འདབ་མ་རེ་རེར་གྱུར་ཏེ་ས་རུ་ཟགས།
4
གྲང་རླུང་འུར་འུར་དུ་ལྡིང་ཞིང་བུ་ཡུག་སྨྱོས་པ་ལྟར་འཚུབ་སྟེ། ཁ་བའི་འདབ་མ་རེ་རེ་སྐར་མདའ་མང་པོར་གྱུར་ཏེ་ཟླ་བ་དང་འཕྲུལ་རྟའི་སྟེང་དུ་བབས། ཁོ་ཚང་གི་ཁྱམས་སུ་ཡང་ཁ་བའི་རི་མོ་ཆུ་རིས་མཆེད་པ་དང་འདྲ། དེ་དག་ལ་ཁ་ཡ་མི་བྱ་བའི་ཨ་ཁུ་ཉི་མས་སློག་པ་མཐུག་པོ་ཞིག་གིས་རང་ལུས་བཏུམས་ཏེ། ཁ་ཏོན་འདོན་ཅི་ཐུབ་བྱེད། བུ་ཆུང་སྐར་མས་ཁ་བའི་སྟེང་དུ་ཅི་ཡིན་མི་ཤེས་པའི་རི་མོ་ཞིག་འབྲི་བཞིན་ཡོད་མོད། བྲིས་ཏེ་ཡར་ལངས་མ་ཐག གྲང་རླུང་གིས་ཁོར་སྙད་བརྐོ་བ་ལྟར་ཤུལ་ཙམ་ཡང་མེད་པར་བྱས་འགྲོ། ལྷ་མོས་ལག་པ་གཉིས་ཐོད་ལ་ཁྱེར་ཏེ་འདབས་ཕྱོགས་ཀྱི་གནམ་ཐང་ཆེན་པོར་རྒྱང་ལྟ་བྱེད།
ལྷ་མོས་གནམ་ཐང་གི་དཀྱིལ་དུ་ནག་ལོག་ལོག་གི་དངོས་པོ་ཞིག་འགུལ་བཞིན་པ་མཐོང་སྟེ“སྐར་མ། སྐར་མ། ཨ་ཕ་ཐོན་བྱུང” ཟེར་བཞིན་འཛུམ་མདངས་རྒྱས། ཨ་ཁུ་ཉི་མས“སྐར་མ། དེ་རིང་ཁ་ལུག་གིས་ཁྱོད་ལ་ཀ་ར་རུམ་གང་ཉོས་ཡོད་ཀྱི་རེད”ཟེར་བར། “ཨ་མྱེས། ངས་ཁྱོད་ལའང་ཀ་ར་མང་པོ་སྟེར།” བུ་ཆུང་སྐར་མ་དགའ་སྟེ་ཁ་བའི་ནང་ནས་གནམ་ལྡིང་ས་ལྡིང་བྱས། “ཨ་མྱེས་ལ་མིག་སྨན་དང་མིག་ཤེལ་སྦྱོར་བྱེད་དེ་གཉིས་ཡོད་ན། ཀ་ར་ལས་ཀྱང་བཟང་།” ཨ་ཁུ་ཉི་མས་རུམ་ནས་གནའ་རྫས་ལྟར་རྙིང་བའི་མིག་ཤེལ་ཆག་རོ་དེ་བླངས་ནས་བྱིལ་བྱིལ་བྱེད་ཀྱིན་སྨྲས།
ཟླ་བ་ནི་རླུང་གིས་དེད་པའི་རླུང་རྟ་ཞིག་དང་འདྲ་བར་ཁྱིམ་དུ་བསླེབས་པ་ན། སྐར་མས་ལག་པ་ཆུང་ཆུང་གཉིས་ཁོའི་སྔུན་ལ་བསྲིངས་ཏེ“ཨ་ཕ། ཀ་ར། ཀ་ར”ཟེར། ཁོས་འཕྲུལ་རྟ་ཁང་པའི་ཁྱམས་ལ་བཞག་རྗེས། རྨས་ཕོག་ཡོད་པའི་སྣ་ལ་རེག་རེག་བྱེད་བཞིན“དེ་རིང་འཕྲུལ་རྟར་ཆག་སྐྱོན་བྱུང་སྟེ་ཀ་ར་ཉོ་རྒྱུ་བརྗེད་སོང་། རྗེས་ནས་ངས་ཀ་ར་ཉོ་ཁོ་ཐག་ཡིན། འདི་ནི་མིག་ཤེལ་སྦྱོར་བྱེད་རེད། འདི་ནི་མིག་སྨན་རེད” ཅེས་སྨྲ་ཞོར་དུ་སེན་མོ་དང་མིག་སྨན་གཉིས་སྐར་མའི་ལག་ཏུ་བཞག
“མདང་དགོང་ཁྱོད་ཀྱིས་ང་ལ་ཀ་ར་མང་པོ་ཉོས་ཡོང་ཞེས་བཤད་པ་མིན་ནམ། ཁ་ལུག ཁ་ལུག” བུ་ཆུང་སྐར་མས་ཁ་ལུག་ཅེས་པའི་མིང་ཚིག་བློར་སྐྱོར་བ་ལྟར་བཟླས་བྱུང་། “ཁ་ལུག”ཅེས་པའི་ཚིག་དེ་ནི་ཟླ་བར་མཚོན་ན། གཟུགས་མེད་ཀྱི་མདའ་མོ་ཞིག་དང་འདྲ་བར་སྙིང་ལ་ཟུག
ཨ་ཁུ་ཉི་མས་ཟླ་བ་དང་འཕྲུལ་རྟ་གཉིས་ལ་ལྟ་ཡག་ཅིག་བྱས་ཏེ“ཁྱོད་ཚོས་འཕྲུལ་རྟ་བསྐོར་ན། སྨྱོན་པ་ཞིག་དང་འདྲ་བས་ཆག་སྐྱོན་ལོས་འབྱུང་། ལོ་རྔ་ཟླ་རྔ་འདིར་སེམས་ཆུང་བྱ་དགོས” ཞེས་སྨྲས་པ་དང་། སྐར་མའི་མགོ་ལ་བྱིལ་བྱིལ་བྱེད་ཀྱིན“སྐར་མ། ད་ནངས་ཁྱོད་རང་རྫོང་མཁར་ལ་མ་སོང་བ་འགྲིག་འདུག གལ་ཏེ་སོང་ཡོད་ཚེ། ཁྱོད་ཀྱང་ཁ་ལུག་ལྟར་གྱུར་ཡོད། ཁ་ལུག་གི་སྣ་སྐྲངས་ནས་ཁྲོམ་ཞིག་དང་འདྲ་བར་ལྟོས་དང་། ད་ནས་བཟུང་འུ་གཉིས་ཀྱིས་ཁོའི་མིང་ལ་ཁྲོམ་རྒན་ཟེར”ཞེས་སྨྲ་ཞོར་དུ་ཟླ་བའི་གདོང་གི་རྨ་ཤུལ་བསྟན།
“ཁོ་ལྟར་གྱུར་ཚེ། སྨན་ཁང་ལ་འགྲོ་དགོས་པས། ང་རང་རྫོང་མཁར་དུ་འགྲོ་ཐུབ་སོང་བ་མིན་ནམ།” མིག་ཆུ་གཞུར་གྱིན་པའི་སྐར་མས་སེན་མོ་དང་མིག་སྨན་གཉིས་ཨ་ཁུ་ཉི་མའི་པང་དུ་གཡུགས།
“ཁྱོད་ཀྱི་འགྲམ་ཤའང་དམར་པོར་གྱུར་འདུག རྐང་ལག་ལ་རྨས་སྐྱོན་མ་བྱུང་ངམ། ཁྱོད་ལ་མི་འཕྲོད་པ་ཞིག་བྱུང་ཚེ། ངེད་གསུམ་གྱིས་ཇི་ལྟར་བྱ།” ལྷ་མོས་ཟླ་བའི་ལུས་སྟེང་གི་ཁ་བ་སྤྲུག་སྤྲུག་བྱེད་ཀྱིན་སྨྲས། ཟླ་བས་འདྲེ་མོ་འདིས་གཞོན་ནུ་མ་དེས་འགྲམ་ལྕག་གཞུས་པ་ཤེས་རྒྱུ་རེད་འདོད་དེ“བཤད་རྒྱུ་མ་མང་། གྲང་ལྷགས་འདི་འདྲ་ཞིག་གི་ནང་དུ་ཡོང་ན། སུ་ཞིག་གི་ངོ་གདོང་དམར་པོར་མི་འགྱུར་རམ། ལྟོགས་ཏེ་མི་བཟོད་པས་ཟ་མ་ཁྱེར་ཤོག” ཅེས་སྨྲས་རྗེས་མྱུར་དུ་ཁང་པའི་ནང་ལ་འཛུལ།
ལྷ་མོས་ཅི་ཞིག་འཆད་གྲབས་བྱས་ཀྱང་ཁོ་རང་ལྟོགས་ཚིག་ཟ་བ་མཐོང་སྟེ། ཚིག་གཅིག་ཀྱང་མ་བཤད་པར་མདུན་ཅོག་སྟེང་ལ་བཟའ་བཏུང་བསྒྲིགས། ཟླ་བས་ཞེ་ལྷོད་ལ་བབས་ཏེ་ཇ་ཧུབ་གང་འཐུངས་མ་འཐུངས་ཀྱི་མཚམས་སུ། ཕྱི་རོལ་ནས་ཨ་ཁུ་ཉི་མས་ཨག་རིང་ཞིག་བཏབ་བྱུང་།
དེ་དང་མཉམ་དུ་བུ་ཆུང་སྐར་མ་ཁྲོག་སྒྲ་དང་བཅས་ནང་ལ་བྲོས་ཡོང་། “ཡང་ཁྱོད་ཀྱིས་ཨ་མྱེས་ལ་ཅི་ཞིག་བྱས་པ་ཡིན།” ཟླ་བས་དཀར་ཡོལ་མདུན་ཅོག་སྟེང་ལ་འཇོག་ཞོར་དུ་ཡར་ལངས་མོད། སྐར་མ་ཧད་དེ་ཡུད་ཙམ་ལ་བསྡད་རྗེས། “ཨ་་་་་་མྱེས། ཨ་མྱེས་ཀྱི་མིག་གཉིས་འབྱར་ཐལ” ཟེར།
ཁོང་བཟའ་ཟླ་གཉིས་རླུང་ནག་འཚུབ་མ་ཞིག་དང་འདྲ་བར་སྒོར་མཆོངས་པ་ན། “མིག་སྨན་འདི་རྫུན་མ་ཞིག་རེད། མིག་གཉིས་འབྱེད་མི་ཐུབ། སྤྱིན་ཆུ་དེའང་རྫུན་མ་ཞིག་རེད། མིག་ཤེལ་སྦྱོར་མི་ཐུབ།” ཨ་ཁུ་ཉི་མའི་ཁ་ནས་ཅི་ཤོར་འདི་ཤོར་མེད་པའི་ཚད་དུ་བསླེབས་འདུག དངོས་གནས་སྐར་མས་བཤད་པ་ལྟར་ཨ་ཁུ་ཉི་མའི་མིག་ཟུང་འབྱར་ཏེ་སྡོང་གོག་སྐམ་པོ་ཞིག་གི་མཛེར་ཁུང་དང་ཧ་ཅང་འདྲ།
“ཨ་ཧ་བོ། ཨ་མྱེས་ཀྱི་མིག་གཉིས་དྲག་པ་ལས་འབྱར་འདུག ད་ཅི་བྱ།” ལྷ་མོས་སྐ་རགས་ཀྱི་སྣེ་མོར་མཆིལ་མ་ཞིག་བཏབ་སྟེ་ཨ་ཁུ་ཉི་མའི་མིག་ཟུང་ཕྱིས། ཡིན་ནའང་ཨ་ཁུ་ཉི་མའི་མིག་ཟུང་ནི་བསྐམས་ཟིན་པའི་ཆུ་མིག་གཉིས་དང་འདྲ་བར་མིག་ཆུའང་མེད་པས། ལྷ་མོས་རང་ཉིད་ཀྱི་མིག་ཆུ་འབྱིད་པ་ལས་ཐབས་གཞན་མ་རྙེད།
“འདྲེ་མོ་དེས་བསམ་གཟས་ནས་ང་ལ་མིག་སྨན་རྫུན་མ་བྱིན་པ་རེད། འདྲེ་མོ་དེར་སྐྱིན་པ་ཞིག་མ་བླངས་ན། ང་ཟླ་བ་ཁྱི་ཡིན།” ཟླ་བས་དེ་ལྟར་སྨྲ་ཞོར་དུ་ཨ་ཁུ་ཉི་མ་སྐྱོར་གང་ཐུབ་བྱས། ཁོའི་ངོ་གདོང་ཧྲིལ་པོ་མེ་ལྟར་འབར་ཞིང་མིག་གཉིས་ཀྱང་འགད་ལ་ཁད་བྱེད། ཚོང་པ་གཞོན་ནུ་མ་དེས་ཁོའི་གདོང་ལ་མཆིལ་ཞགས་འཕེན་དུས་ཀྱང་ཁོང་ཁྲོ་དེ་འདྲ་ཞིག་ལངས་མེད་པ་འདྲ།
“ལྟོས་དང་། མིག་སྨན་དེ་ཨ་མྱེས་ཀྱི་ལག་པར་འབྱར་འདུག” བུ་ཆུང་སྐར་མས་ཅི་ཞིག་གསར་རྙེད་བྱུང་བ་ལྟར་སྨྲས། དངོས་གནས་བ་སོའི་བུམ་ཆུང་ཞིག་དང་འདྲ་བའི་འགྱིག་བུམ་དཀར་པོ་དེ་ཨ་ཁུ་ཉི་མའི་ལག་ངོས་སུ་འབྱར་འདུག
ཟླ་བས་སེན་མོ་ཟེར་བ་འདིའི་རོ་ཡིས་དེ་རིང་ང་སྡོད་དུ་མི་འཇུག་སྙམ་སྟེ། འགྱིག་བུམ་དེ་ཡང་ཡང་འཐེན་མོད། ཨ་ཁུ་ཉི་མས་ཁ་སྙེར་སྣ་སྙེར་བྱེད་ཀྱིན“ཨ་ཚ་ཚ། ད་སྐྱུར་ཞོག སྨན་ཁང་དུ་སོང་ནའང་འགོག་ཐུབ་པའི་རེ་བ་མེད་པ་འདྲ” ཟེར། དངོས་གནས་ཁོས་བཤད་པ་ལྟར་འགྱིག་བུམ་དེ་གཏན་ནས་འགོག་མ་ཐུབ། “ཨ་མྱེས། ཁྱོད་སྨན་ཁང་དུ་འགྲོ་ན། ང་ཡང་འགྲོ་རྒྱུ་ཡིན། ཨ་མྱེས་ལེ་ལེ། ཨ་མྱེས་ལེ་ལེ།” བུ་ཆུང་སྐར་མས་སྨན་ཁང་དུ་སོང་ན་ཟེར་བའི་སྐད་ཆ་དེ་ཐོས་རྗེས་རྫོང་ཐོག་ཏུ་འགྲོ་བའི་རེ་བ་ཞུས།
“ཟླ་བ། སྐར་མས་བཤད་པ་ལྟར་སྨན་ཁང་དུ་སོང་ན་འགྲིག” ལྷ་མོས་མིག་ཆུ་འབྱིད་ཞོར་དུ་ཨ་ཁུ་ཉི་མའི་གནའ་རྫས་ལྟར་རྙིང་བའི་མིག་ཤེལ་ཆག་རོ་དེ་དང་ཅ་ལག་རྣམས་རྩྭ་སྒྱེ་ཞིག་གི་ནང་ལ་བརྫངས་རྗེས། ཨ་ཁུ་ཉི་མར་སྐ་རགས་བཅིངས། ཟླ་བའི་ངོ་གདོང་དམར་པོ་རིམ་བཞིན་ཐལ་མདོག་ཏུ་གྱུར་པ་དང་། དངན་པ་རིང་མོ་ཞིག་འཐེན་རྗེས་ཨ་ཁུ་ཉི་མ་འཕྲུལ་རྟའི་སྟེང་ལ་བསྐྱོན།
རྐང་ལམ་ཕྲ་མོའི་སྟེང་དུ། ཨ་ཁུ་ཉི་མས་སྨན་པས་གྲི་ཆུང་གིས་རང་གི་མིག་གཉིས་འབྱེད་དགོས་ན། གྲི་རྩེ་རྣོན་པོ་མིག་འབྲས་ལ་ཐུག་པ་ཙམ་གྱིས་ཀྱང་ཞར་འགྲོ་བ་མ་ཡིན་ནམ་སྙམ་སྟེ་ཁ་ཏོན་ཟློ་གང་ཐུབ་བྱེད་ཅིང་། ཟླ་བའི་སེམས་སུ་ཨ་ཕ་ཁོ་མིག་ཡོད་པའི་དམུས་ལོང་ཡིན་ལ། རང་ཉིད་ནི་ཁ་ཡོད་ཀྱང་སྨྲ་མི་ཤེས་པའི་དུད་འགྲོ་ཞིག་དང་ཁྱད་པར་ཅི་ཡོད་སྙམ་སྟེ། མ་འོངས་པར་བུ་ཆུང་སྐར་མ་ནི་བོད་སྐད་དང་རྒྱ་སྐད། དབྱིན་སྐད་སོགས་མཁྱེན་པའི་མཁས་པ་ཞིག་ཏུ་འགྱུར་དགོས་པའི་དམ་བཅའ་སྙིང་ལ་འགོད་ཀྱིན་གདའ།

robotstxt: allowed

filter: keep


text:
བདག་གི་བྱིས་པའི་ལོ་རབས།(བཅུ་གཅིག་པ)
གོ་རེ་གཅིག་གི་སྐྱིན་པ།
གཟའ་ཉིན་མའི་ཕྱི་དྲོར་སློབ་གྲྭར་འགྲོ་དུས། སློབ་གྲོགས་ཚོས་དཔེ་ཆ་དང་མཉམ་དུ་གོ་རེ་དང་རྩམ་པ། སིལ་ཏོག སྐོམ་ཆུ་སོགས་འཁྱེར་ཡོང་བ་ཡིན། དེ་ནི་ཁོ་ཚོས། སློབ་ཁྲིད་ཀྱི་བར་གསེང་དང་ནངས་དགོང་གི་དུས་སུ་ཟ་བ་ཡིན། སྒོས་སུ། དགོང་སྦྱོང་གྲོལ་ནས་ཉལ་ཁང་དུ་ཐོན་ཚེ། སློབ་གྲོགས་ལ་ལ། ལྟོགས་ནས་རྟ་རྒོད་རྒྱུག་རྒྱུག་དང་སྐོམ་ནས་རྟེའུ་འཚེར་འཚེར་བྱེད་ཅིང་། གཡས་གཡོན་གྱི་ཉལ་ཁང་དུ་སོང་ནས། རང་གི་བཟང་ས་དང་གྲོགས་པོ་དག་གི་ལག་ནས་གོ་རེ་སློང་བ་དང་། སློབ་གྲོགས་བཙན་པོ་དང་ལྟོ་རྐྱལ་དག་གིས། སློབ་མ་གཉོམ་ཆུང་རྣམས་ཀྱི་གོ་རེ་བཙན་གྱིས་འཕྲོག་ནས་ཟ།
ང་ཚོའི་ཉལ་ཁང་ནང་དུ་སློབ་མ་བཅུ་གཉིས་ཡོད་ཅིང་། ཉལ་ཁྲི་གཅིག་གི་སྟེང་ན་སློབ་མ་གཉིས་རེ་ཉལ་བཞིན་ཡོད། དགུན་ཁར། ཆུ་ཚོད་དགུ་བའི་སྟེང་དགོང་སྦྱོང་གྲོལ་བ་དང་། ཆུ་ཚོད་དགུ་དང་ཕྱེད་ཀའི་སྟེང་། ལས་རེས་དགེ་རྒན་ཉལ་ཁང་ནང་ལ་ཡོང་ནས་མི་གྲངས་ལེན་པ་དང་གཙང་སྦྲ་ལ་ཞིབ་བཤེར་བྱེད་པ་ཡིན། ཁོ་ཚོ་ཕྱིར་སོང་རྗེས། སློབ་མ་ཚོ་ཉལ་སའི་ནང་ནས་བྱི་ལོང་འབུར་འབུར་དང་། ཆུ་ཁོལ་གདུ་གདུ་བྱས་ནས་གྲག་འགུལ་ཇེ་མང་དུ་འགྲོ་བ་རེད།
ང་ཚོས་ཉལ་ཁང་ནང་ནས་གླུ་དབྱངས་ལེན་རེས་དང་ཁེད་བཤད་རེས། ཀུ་རེ་རྩེ་རེས། གོ་རེ་དང་སྐོམ་ཆུ་འཐུངས་ནས་སྡོད་པའི་སྐབས་སུ། དུས་རྒྱུན་ཉལ་ཁང་དུ་ཡོང་མཁན་ནི། དམའ་འབྲིང་གཉིས་པ་དང་གསུམ་པའི་སློབ་མ་སྐོར་ཞིག་ཡིན། ཁོ་ཚོས་ང་ཚོ་དང་མཉམ་དུ་གོ་རེ་ཟ་བ་དང་། ཡང་ན་གོ་རེ་དང་སྐོམ་ཆུ་ཁྱེར་ནས་ཕྱིར་ཁོ་ཚོའི་ཉལ་ཁང་དུ་བུད་འགྲོ དེ་དག་གི་ནང་ནས་སློབ་གྲོགས་ལ་ལས། ཁ་ཡག་ངོ་བསྟོད་བཤད་པ་དང་ཁ་འཇམ་ལག་འཇམ་བྱས་ནས་གོ་རེ་སློང་བ་དང་། ཡང་ལ་ལས། འཇིགས་སྐུལ་ཞེད་སློང་དང་གཡོ་སྒྱུ་ཁྲམ་གསུམ་བཀོལ་ནས་བཙན་གྱིས་ཁྱེར་བའང་ཡོད།
དེ་དག་གི་ནང་ནས། ང་ཚོ་ཆེས་སྡུག་ལ་གཏོད་མཁན་ནི་དམའ་འབྲིང་གཉིས་པའི་སློབ་གྲོགས་ནོར་བུ་རྒྱལ་མཚན་ཟེར་བ་དེ་ཡིན། སློབ་གྲོགས་དེ་ཉལ་ཁང་ལ་ཐོན་དུས་སྐད་ཆ་ཡག་པོ་གཅིག་ཀྱང་མི་བཤད་པར། "ཡ་སྐྱག་ཕྲུག་ཚོ། དེ་རིང་ཡང་ཁྱོད་ཚོས་ཨ་ལགས་ལ་མཇལ་དར་འབུལ་དགོས། མཇལ་དར་ལ་གོ་རེ་དང་རྩམ་པ། སྒོས་སུ། ཤ་སྐམ་དང་ཁོལ་ཁོལ་ཁུ་ནག་ཡོད་ན་ཧ་ཅང་བཟང་།"ཟེར་ཞིང་། བྱིན་ན་བཀའ་དྲིན་མེད་ཅིང་། མ་བྱིན་ན་གཅར་རྡུང་བྱེད་པའི་སློབ་མ་མ་རབས་ཤིག་ཡིན།
ངའི་ཉལ་རོགས་ནི། འབྲོག་ཕྱོགས་ནས་ཡོང་བའི་སློབ་གྲོགས་ཚེ་རིང་དབང་ཕྱུག་ཡིན། སློབ་གྲྭར་ཡོང་དུས། ཁོས་འབྲོག་ཕྱོགས་ཀྱི་ཐོན་རྫས་གཙོ་བོ་མར་དང་རྩམ་པ། ཤ་སྐམ་སོགས་ཁྱེར་ཡོང་བ་དང་། ངས་ཡུལ་ནས་གོ་རེ་ཐལ་བསྲེགས་མ་ཁྱེར་ཡོང་བ་ཡིན། ངེད་གཉིས་ཀྱིས་ཟ་མ་དེ་དག་གོར་སྒམ་གཅིག་ཏུ་འཇོག་པ་དང་། ནངས་དགོང་གི་སྐབས་སུ་མཉམ་ཟ་མཉམ་འཐུང་བྱས་པ་ཡིན། ངེད་གཉིས་ལ་དེ་ལྟར་ཟ་རྒྱུ་མང་བོ་ཡོད་ནའང་། དཀའ་ལས་འབངས་ཀྱིས་བརྒྱབ། སྐྱིད་པོ་དཔོན་པོས་བྱས་ཟེར་བ་ལྟར། སློབ་གྲོགས་ནོར་བུ་རྒྱལ་མཚན་ཐོན་དུས། ཟས་ཞིམ་པོ་ཡོད་ཀྱང་ཟ་དབང་དང་། གོས་ཡག་པོ་ཡོད་ཀྱང་གོན་དབང་མེད་པ་ཡིན།
རེབ་ཐེངས་ཤིག་ལ། ངས་ཨ་མས་བསྲེགས་པའི་གོ་རེ་ཟར་མ་ཞིག་སློབ་གྲྭར་ཁྱེར་ནས་སོང་། དགོང་སྦྱོང་གྲོལ་རྗེས། ཚེ་རིང་དབང་ཕྱུག་དང་ངེད་གཉིས་ཀྱིས་མགོ་བོ་ཉལ་ཐུལ་གྱིས་བཏུམས་ནས་གོ་རེ་དེ་བཟའ་གྲབས་བྱེད་སྐབས། ནོར་བུ་རྒྱལ་མཚན་ཐོན་ནས། "སྤྲང་ཕྲུག་གཉིས་ཀ་སྐྱིད་པོ་རེད་ལ། གོ་རེ་འདི་འདྲ་ཞིམ་པོ་ཡོད་ན་ཐོག་མར་ང་ལ་མི་འབུལ་བར། ཁྱོད་གཉིས་ཀྱིས་ཟ་སྲོལ་གང་ན་ཡོད། ངོ་མ་ངོ་ཚ་མེད་པ་རེད།"ཟེར་ནས། ཁམ་བུ་གང་ཡང་ཟོས་མེད་པའི་གོ་རེ་དེ་ཁྱེར་ནས་བུད་སོང་། ངའི་སེམས་སུ། དོན་ངོ་མར་ངོ་ཚ་མེད་པ་ནི། ཁྱོད་ཡིན་པ་ལས་ངེད་གཉིས་ག་ལ་ཡིན་སྙམ་མོད། ཁོའི་ངོར་བལྟས་ནས་སྐད་ཆ་གཅིག་ཀྱང་མ་ཤོད།
རྗེས་སུ། ངེད་ཚང་གི་འཛིན་གཙོ་གསང་བདག་གིས། ནོར་བུ་རྒྱལ་མཚན་གྱིས་ཉལ་ཁང་ནང་དུ་སློབ་མ་རྣམས་ལ། ཅི་ལྟར་བརྙས་བཅོས་དང་གང་ལྟར་ཐུབ་ཚོད་བྱེད་པ་སོགས་འཛིན་བདག་ལ་བཤད་པས། འཛིན་བདག་གིས་ཁོ་ལ། སྔར་བྱས་ལ་འགྱོད་བཤགས་དང་སྐྱིན་ཚབ་འཇལ་བ། རྗེས་ཕྱོགས་དེ་འདྲ་གཏན་ནས་ལས་མི་ཆོག་པར་དམ་བཅའ་འཇོག་ཏུ་བཅུག དེ་དུས། ཁོས་འཛིན་བདག་གི་མདུན་ནས་བདག་གི་ངོ་ལ་བལྟས་ཏེ། "ངས་ཁྱོད་ཀྱི་གོ་རེ་དེའི་སྐྱིན་པ་སྟེར་ངེས་ཡིན། སྟེར་ཁོ་ཐག་ཡིན། མི་སྟེར་ན་དཀོན་མཆོག་གསུམ།"ཟེར་ནས། ཁུང་ཁ་རྡོ་ཡིས་བཅད། ཚིག་རྟིང་མནའ་ཡིས་མནན་ཡོད་ནའང་། དུས་ད་ལྟའི་དབར་དུ། ཁོས་ང་ལ་གོ་རེ་དེའི་སྐྱིན་པ་བྱིན་མ་མྱོང་།
པད་མ་གཡང་འཛོམས།
ལོ་རིམ་དྲུག་པའི་སློབ་སྐབས་དང་པོའི་ནང་དུ། པད་མ་གཡང་འཛོམས་ང་ཚོའི་འཛིན་གྲྭའི་ནང་ལ་གསར་དུ་ཡོང་ཞིང་། འཛིན་བདག་གི་ངོ་སྤྲོད་ལྟར་ན། མོ་ནི་རྫོང་དཔོན་པད་མ་རིག་འཛིན་གྱི་ཞི་མོ་ཆུང་བ་ཡིན་པ་དང་། ད་བར་དུ། རྒྱ་རིགས་སློབ་གྲྭ་ནས་དཔེ་ཆ་བཏོན་པ་རེད།
མོ་རང་གྲལ་ཤར་དང་པོའི་གྲལ་མགོར་བསྡད་ཡོད་ཅིང་། འཕྲེད་ཀྱིས་བལྟས་ན། ངེད་གཉིས་ཀྱི་འདུག་ས་དྲང་ཐིག་གཅིག་ཏུ་ཁེལ་ཡོད་པས། ང་ཅུང་ཟད་ནང་དུ་བསྒུར་ཏེ་མིག་ཟུར་གྱིས་བལྟས་ན། མོས་སློབ་ཁྲིད་ལ་ཉན་པའི་རྣམ་འགྱུར་དང་ལས་བྱ་འབྲི་བའི་ཚུགས་ཀ སློབ་གྲོགས་གཞན་ལ་ཁ་བརྡ་བྱེད་སྐབས་ཀྱི་བཟོ་ལྟ་སོགས་གསལ་བོར་མཐོང་ཐུབ། རྒྱུ་མཚན་ཅི་ཡིན་བཤད་མི་ཤེས་མོད། སློབ་ཁྲིད་ཀྱི་སྐབས་སུ། ངས་ཐེངས་མང་བོར། རང་དབང་མེད་པར་ཁོ་མོར་མིག་ཟུར་གྱིས་ལྟ་དགོས་བྱུང་བ་དང་། དེ་ལ་རྐྱེན་བྱས་ནས། དགེ་རྒན་གྱིས་ང་ལ། "དབྱངས་བྷ། ཁྱོད་ཀྱིས་སློབ་ཁྲིད་ལ་མི་ཉན་པར། པད་མ་གཡང་འཛོམས་ཀྱི་ངོ་ལ་བལྟས་ནས་ཅི་བྱེད། མོའི་ངོ་ན་མེ་ཏོག་གད་ཡོད་དམ།"ཟེར་ནས་གཤེ་གཤེའང་བཏང་བ་ཡིན།
དགེ་རྒན་གྱིས་བཤད་པ་ལྟར། མོའི་ངོ་ན་མེ་ཏོག་གད་མེད་ལ། སློབ་གྲོགས་གཞན་དང་མི་འདྲ་བའི་ཁྱད་ཆོས་འདི་ཡིན་ཟེར་བ་ཞིག་ཀྱང་མེད་མོད། གང་ལྟར། ང་ལ་མོ་དང་གྲོགས་པོ་སྒྲིག་པའམ་ཁ་བརྡ་བཤད་པ། མཉམ་དུ་རྩེད་མོ་བརྩེ་འདོད་པའི་བསམ་ཚུལ་ཞིག་རྒྱུན་དུ་བྱུང་བ་ཡིན། འོན་ཀྱང་། སློབ་ཁྲིད་ཀྱི་བར་གསེང་དང་ནངས་དགོང་སློབ་གྲྭའི་ར་སྐོར་ནང་ནས་རྩེད་མོ་རྩེ་སྐབས། ངས་ཁོ་མོས་ཅི་བྱེད་གང་ལས་ལ་ལྐོག་ནས་སོ་ལྟ་བྱེད་པ་ལས། མཉམ་དུ་རྩེད་མོ་རྩེ་བ་དང་ཁ་བརྡ་བྱེད་པར། ཚོད་ཚོད་ལ། སྐྲག་སྣང་ཞིག་དང་འཚུབ་ཆ་ཞིག་སྐྱེས་ཡོང་། དེ་ནི་བདག་གིས་རྒྱ་སྐད་ཡག་པོ་བཤད་མི་ཤེས་པར་ངོ་ཚ་བ་ཡིན་ནམ། ཡང་ན་་་ ་་་།
མོ་རང་རྒྱ་རིགས་སློབ་གྲྭར་སོང་བས་རྒྱ་ཡིག་རྒྱ་སྐད་ལ་ཧ་ཅང་བཟང་མོད། བོད་ཡིག་བོད་སྐད་ཀྱི་ཆུ་ཚད་ཤིན་ཏུ་ཞན། མོས་བོད་སྐད་བཤད་པ་དང་བོད་ཡིག་བཏོན་པ་གཏན་ནས་མི་དག་པས། "ངའི་མགོ་ན་བཞིན་འདུག"ཟེར་བའི་ཚབ་ཏུ། "ངའི་སྒོ་ན་བཞིན་འདུག"ཟེར་བ་དང་། ལུག་གི་མཚང་རའི་མིང་ལ། "ལུག་གི་ཨོང་ཤའི་ཁ་ལེབ།"ཅེས་དང་། སློབ་ཚན་གྱི་ཁ་བྱང་ལ། "རྗེ་རིན་པོ་ཆེ།"ཟེར་བ་ཞིག་ཡོད་པ་དེ་འདོན་སྐབས། མོས་"འཇེ་རིན་པོ་ཆེ།"ཞེས་བཀླགས་པས། ང་ཚོ་དགེ་སློབ་ཡོངས་རྫོགས་རང་དབང་མེད་པར་ཧབ་ཆ་ཐེངས་མང་མི་རྒྱག་ག་མེད་བྱུང་།
སྒོས་སུ། བོད་ཡིག་གིས་རྩོམ་འབྲི་བ་དང་ཚིག་གྲུབ་བཟོ་སྐབས། མོའི་ངོ་ལ་ཐབས་ཟད་འུ་ཐུག་གི་ཉམས་ཤིག་མངོན་ཡོང་བ་ཡིན། ཉིན་ཞིག་དགེ་རྒན་གྱིས། ཁ་ཡིག་ལ། ང་ཚོའི་སློབ་གྲྭ་ཟེར་བའི་རྩོམ་ཡིག་ཅིག་འབྲི་དགོས་ཟེར་མ་ཐག ངས་རང་དབང་མེད་པར་ཁོ་མོའི་ཕྱོགས་སུ་ལྟ་སྐབས། མོས་ཚུར་ལ་ལྟ་བཞིན་པའི་དུས་སྐབས་དང་ཏག་ཏག་གཅིག་ཏུ་ཁེལ་བ་དང་། མོའི་ངོ་མདངས་ཡོངས་སུ་ཤོར་ཞིང་། མིག་གི་མཐའ་ལ་མཆི་མ་དྭངས་མོ་ཞིག་ཀྱང་འཁྱིལ་འདུག
ཕྱི་དྲོའི་སློབ་ཐུན་གཉིས་པ་གྲོལ་རྗེས། ངས་ཉིན་གུང་སྦྱང་དེབ་སྟེང་དུ་བྲིས་པའི་རྩོམ་ཡིག་དེ་ཁོ་མོར་སྟེར་ཞོར། "འདི་ངས་བྲིས་པའི་རྩོམ་ཡིག་ཡིན། རྩོམ་ཡིག་འབྲི་མི་ཤེས་ན་གཞན་གྱི་རྩོམ་ཡིག་ལ་ལད་འབྲི་བྱས་ཆོག"ཅེེས་བཤད་པ་ན། མོས་རྒྱ་སྐད་ཀྱིས། "谢谢,真的谢谢你"ཞེས་བཤད་པ་དང་། མོའི་ལུས་སྟེང་ནའང་། སྔོན་ཆད་རྒྱ་ཡིག་དགེ་རྒན་གྱི་ལུས་སྟེང་ན་ཁྱབ་པའི་སྤོས་ཆུའི་དྲི་མ་ལྟ་བུ་ཞིག་ཁྱབ་འདུག
དུས་དེ་ནས། ང་རང་མོ་དང་འབྲེལ་འདྲིས་བྱུང་ཞིང་། ངས་རྒྱ་ཡིག་གིས་བྲིས་པའི་རྩོམ་ཡིག་ལ་ཁོ་མོས་དག་བཅོས་བྱས་པ་དང་། མོའི་བོད་ཡིག་གི་རྩོམ་ཡིག་མང་བོ་བདག་གིས་བྲིས་པ་ཡིན། ངེད་གཉིས་དེ་ལྟར་གྲོགས་པོ་བཟང་བོར་གྱུར་བ་དང་། ཁོ་མོས། བདག་གིས་མཐོང་མ་མྱོང་བའི་རྒྱ་ཡིག་གི་དཔེ་ཆ་སྣ་ཚོགས་ཁྱེར་ཡོང་ནས་ང་ལ་གཡར་བ་དང་། ངས་དཔེ་ཆ་དེ་དག་གི་ནང་དོན་ཡག་པོ་ཞིག་མི་གོ་ཡང་། དཔེ་ཆ་དེ་དག་གི་སྟེང་དུ་བཀོད་པའི་རི་མོ་མང་བོས་ངའི་ཡིད་དབང་ཅིག་ཅར་དུ་འཕྲོག་སྟེ། མ་འོངས་པར། རི་མོ་དགེ་རྒན་ཞིག་བཅའ་འདོད་པའི་ཕུགས་བསམ་ཡང་བཅངས་མྱོང་། ཡིན་ནའང་། སློབ་སྐབས་རྗེས་མར། མོ་ང་ཚོའི་སློབ་གྲྭའི་ནང་དུ་མ་ཡོང་བར་སྔར་གྱི་སློབ་གྲྭའི་ནང་དུ་གནས་སྤར་བས། རི་མོའི་དཔེ་དེབ་དེ་དག་ངའི་མིག་ལམ་ནས་གཏན་ཏུ་ཡལ་ཞིང་། རི་མོ་དགེ་རྒན་ཞིག་བཅའ་འདོད་པའི་ཕུགས་བསམ་དེའང་དེ་ལྟར་འཇགས་སོང་།
ཁ་ཏོག་མང་བོ་ཟོས་པའི་མཇུག་འབྲས།
ངའི་གྲོགས་པོ་ཟླ་བ་ཚེ་རིང་ནི་སོབ་གོར་དང་ཧེམ་བག་ཟ་རྒྱུར་དགའ། ཁོ་ལ་སྒོར་མོ་འགའ་རེ་ཡོད་དུས། སློབ་གྲྭའི་སྒོ་ཁར་ཡོད་པའི་ཚོང་ཁང་དུ་སོང་ནས་ཁ་ཏོག་སྣ་ཚོགས་དང་། ཁོལ་ཁོལ་ཁུ་ནག་སོགས་ཉོས་ཡོང་བ་ཡིན། ཁོ་ནི་མི་ལག་ཡངས་ཤིག་སྟེ། རང་ལ་ཟ་རྒྱུ་གང་ཡོད་གཞན་ལ་སྟེར་རྒྱུར་སེར་སྣ་མེད་པ་དང་། ཡོད་དུས་ནངས་ཟ་དགོང་ཟ་དང་། མེད་དུས་ཁ་ལྕེ་བསྐམས་ནས་གཞན་གྱི་ཁ་ནང་ལ་ཅེར་ནས་འདུག་མཁན་ཞིག་ཀྱང་ཡིན།
ཁོས་རང་ལ་ཡོད་པའི་བཟའ་བཏུང་རྣམས་རང་གིས་ཟ་བ་དང་། སེར་སྣ་མེད་པར་གཞན་ལ་སྟེར་བའི་རྐྱེན་གྱིས། ཡུལ་ནས་ཁྱེར་ཡོང་བའི་གོ་རེ་དང་ཁ་ཏོག་གིས་ཉིན་མ་མང་བོར་མི་འདང་བ་ཡིན། ཁོ་ནི་ངོ་མ་ཟ་ཧེབ་ཆེ་བ་ཞིག་རེད་དེ། རང་ལ་ཟ་རྒྱུ་མེད་སྐབས། ཁོ་རང་ཉལ་ཁྲིའི་ཐོག་ཏུ་སོང་ནས་དཔེ་ཆར་ལྟ་བ་དང་ཚགས་པར་ཀློག་པ་སོགས་ཀྱིས། རང་སེམས་ཀྱི་སྲེད་པ་གནོན་ཅི་ཐུབ་བྱས་ནའང་། ཁོའི་ཆགས་ཞེན་གྱི་ཚུགས་ཀ་མངོན་པའི་མིག་ཟུང་དེ་གཉིས་བཀག་ཀྱང་མི་ཁོག་པའི་རྐུན་མ་གཉིས་དང་འདྲ་བར། སློབ་གྲོགས་གཞན་གྱིས་ཁ་ཏོག་ཟ་བ་ལ་རིག་རིག་གིས་ལྟ་བ་དང་། མཚམས་ལ་རེར། ཁོའི་སེར་ལ་སྦོམ་པའི་སྣབས་དེ་ཆགས་སྲེད་ཀྱིས་བཞུར་བའི་ཁ་ཆུ་དང་འདྲེས། ཁ་ཆུ་མ་ནེའི་མགོ་ན་བཞུར་གྱིན་པའི་བཟོ་ལྟ་དེ། ངའི་མིག་ལམ་ནས། ད་ལྟའང་ད་དུང་ཕར་གཡོ་ཚུར་གཡོ་བྱེད་ཀྱིན་འདུག
དེ་ལྟ་ནའང་། གཞན་གྱིས་མ་བྱིན་པར་ཁོས་རྐུ་བ་དང་འཕྲོག་པ་སོགས་ཀྱི་ལས་གཏན་ནས་མི་བྱེད་ཅིང་། རྐུ་མི་བྱེད་པ་ནི་ཁོའི་ཨ་མྱེས་འདའ་ཁར། ཁོ་ལ་བཞག་པའི་མཐའ་མའི་ཁ་ཆེམས་ཡིན་ཟེར། དེའི་རྐྱེན་གྱིས། སློབ་གྲོགས་རྣམས་ཀྱིས་ཁོ་ལ། སྐྱེས་བུ་དམ་པ་རྒུད་གྱུར་ཀྱང་།། རང་གཤིས་བཟང་བོ་ག་ལ་འདོར།། ཆར་སྡོད་བྱེའུ་སྐོམ་ན་ཡང་།། ས་ལ་བབས་པའི་ཆུ་མི་འཐུང་།།ཞེས་དང་། གཏམ་སྔ་ཚིག་རྡོ་ལ་རི་མོ་ཡིན།། རྡོ་ཆག་ཀྱང་རི་མོ་སུབ་ལེ་མིན།། མི་བཟང་བོ་ཟླ་བ་ཚེ་རིང་དེ།། གཤིས་འགྱུར་མེད་སེར་བོ་གསེར་དང་འདྲ།།ཟེར་ནས། བསྟོད་བསྔགས་དང་ཡི་རང་བྱེད་པ་རྒྱུན་མི་ཆད།
དགོང་མོ་ཞིག་ལ་གློ་བུར་དུ། ཁོའི་གསུས་པ་དྲག་ཏུ་གཟེར་ནས་བཤལ་སྐྱུག་རྙང་གསུམ་དང་ངུ་དངངས་འདར་གསུམ་བྱས་ཏེ། ང་ཚོ་ཅི་བྱ་གཏོལ་མེད་དང་ཧ་ལས་ཧོན་ཐོར་དུ་གྱུར་སྐབས། འཛིན་གཙོ་གསང་བདག་སློབ་གྲྭའི་སྨན་པ་འབོད་དུ་བརྒྱུགས། སྨན་པས་ཁོའི་ཚ་གྲང་བརྟགས་རྗེས། འཛིན་བདག་ལ་ཁ་པར་བཏང་སྟེ་ཁུལ་སྨན་ཁང་དུ་བུད་སོང་། དགོང་མོར་དེར། འཛིན་གཙོ་དང་འཛིན་བདག སྨན་པ་བཅས་ཀྱི་བཀའ་དྲིན་ལ་བརྟེན་པ་མིན་ན། ཁོ་ད་ལྟ་འཇིག་རྟེན་འདི་ན་ཡོད་མེད་ཀྱང་ཧ་ཅང་ཐེ་ཚོམ་སྐྱེ་དགོས་པ་ཞིག་ཡིན།
སྨན་པས་བཤད་པ་ལྟར་ན། ཁོས་སྤུས་ཀ་ཞན་པའི་ཁ་ཏོག་སྣ་ཚོགས་ཟོས་པའི་རྐྱེན་གྱིས། ཁོག་གི་རྒྱུ་མའི་ཆ་ཤས་མང་བོ་རུལ་ཡོད་པ་མ་ཟད། མཆིན་པ་དང་མཁལ་མ་ལ་སོགས་ལའང་གནོད་པ་ཚབས་ཆེན་བཟོས་འདུག་ཅེས། འཛིན་བདག་ཕྱིར་ཡོང་རྗེས་སེམས་ཁུར་དང་བཅས་ཏེ་ང་ཚོར་གསུངས་བྱུང་། དུས་དེ་ནས། ཁོ་ང་ཚོའི་འཛིན་གྲྭའི་ནང་དུ་གཏན་ནས་ཡོང་མ་ཐུབ་ལ། ལོ་གཉིས་འགོར་ནས་ང་རང་དམའ་འབྲིང་དང་བོ་ཡིན་དུས། ཁོ་ཕྱིར་ཡོང་ནས་ལོ་རིམ་ལྔ་བའི་ནང་དུ་བུད་སོང་།
གཏམ་ཉུང་ཉུང་བཤད་ན་ཁྱིམ་མཚེས་འགྲིག ཟས་རན་པ་ཟོས་ན་འབྱུང་གཞི་བདེ་ཞེས་པ་ལྟར། ཟས་གོས་གང་ཡང་རང་ཉིད་ཀྱི་ལུས་སེམས་ལ་འཕྲོད་ཅིང་རན་པ་ཞིག་སྤྱོད་རྒྱུ་ནི་ཅི་འདྲའི་གལ་ཆེན་ནང་གི་དོན་ཆེན་ཞིག་རེད་ལ། ངའི་ཨ་མས་རྒྱུན་དུ། བུ་ལ་ཟ་ཚོད་མེད་ན། ཨ་མས་ལག་ཚོད་འཛིན་དགོས་ཟེར་ནས། ངས་ཁ་ཏོག་སྣ་ཚོགས་ཟ་སྐབས་བཀག་འགོག་དང་ཚོད་འཛིན་བྱེད་པའང་། ཅི་འདྲའི་དགོས་ངེས་ཤིག་དང་གནས་ལུགས་ཡོད་པ་ཞིག་རེད་ཨང་།
རྩོམ་སྒྲིག་པ། དབང་མོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
བོད་ལྗོངས་སློབ་ཆེན་གྱི༢༠༡༦ལོའི་བོན་གྱི་རིག་གནས་དང་ལོ་རྒྱུས་ཞིབ་འཇུག་སློབ་མ། བསོད་ནམས་གཡུང་དྲུང་།
[གནད་བཏུས] དཔྱད་རྩོམ་འདིའི་ནང་དུ་ནང་བའི་བསྟན་པར་འདུལ་བ་ནི་ཧ་ཅང་གལ་ཆེན་ཞིག་ཡིན་པ་དང་། བོད་ཀྱི་ལོ་རྒྱུས་ཡོངས་གྲགས་སུ་བླ་ཆེན་པོས་མདོ་སྨད་དུ་འདུལ་རྒྱུན་སྤེལ་བ་ལ་འདུལ་བ་སྨད་འདུལ་ཞེས་གྲགས་མོད། འོན་ཀྱང་བླ་ཆེན་པོ་ནི་བན་ཁའིི་མི་སྣ་རྐྱང་རྐྱང་ཞིག་མིན་པར་བོན་གྱི་འདུལ་བའི་རྣམ་བཤད་དང་ལོ་རྒྱུས་ཡིག་ཆའི་ནང་དུ་མི་སྣ་གལ་ཆེན་ཞིག་ཡིན་པ་དང་། འདུལ་བ་སྨད་འདུལ་གྱི་ཁུངས་ནི་དོན་དངོས་སུ་གང་ལ་གཏུག་དགོས་སྐོར་ལ་དོགས་དཔྱོད་རགས་ཙམ་བྱས་ཡོད།
[གནད་ཚིག] སྨད་འདུལ། བླ་ཆེན། བན་བོན།
འདུལ་བ་ནི་བསྟན་པའི་སྲོག་ཤིང་ཡིན་ཟེར་བ་བཞིན་ནང་བའི་བསྟན་པར་འདུལ་བ་ནི་ཧ་ཅང་གལ་ཆེ་བ་ཞིག་ཡིན། བསྟན་པ་ཡུན་རིང་གནས་ཐུབ་མིན་ནི་འདུལ་བ་ལ་རག་ལས་ཡོད་པས། སངས་རྒྱས་བསྟན་པ་ཚུལ་ཁྲིམས་ཡིན། ཚུལ་ཁྲིམས་མེད་ན་བསྟན་པ་མེད① ཅེས་གསུངས་ཡོད། འདུལ་བའི་སྡོམ་པ་ནི་སྤྱིར་བཏང་གི་མིའི་ལུས་ཙམ་ཐོབ་ཡོད་པ་ཞིག་གི་མདུན་ནས་ལེན་རྒྱུ་ཞིག་མིན་པར། དེ་ནི་འདུལ་བའི་གཞུང་ཁག་ན་གསལ་བའི་སྡོམ་པ་སོ་སོའི་སྤང་བླང་དང། གནང་བཀག་གི་བསླབ་བྱ་རྣམས་རྟོགས་ཤིང་འདྲིས་དང་ལྡན་པའི་མཁས་གྲུབ་གཉིས་ལྡན་གྱི་སྐྱེས་བུ་ཞིག་གི་མདུན་ནས་མནོས་དགོས་པ་ནི། ཀུན་མཁྱེན་ཉི་མ་བསྟན་འཛིན་གྱིས་མཛད་པའི་རྣམ་དག་འདུལ་བའི་རྣམ་བཤད་ནོར་བུའི་ཕྲེང་བ་ཞེས་པ་ལས། ད་ལྟའི་གང་ཟག་རྣམས་ཀྱིས་བླང་བའི་ཡུལ་ནི་གཞན་ཁོ་ན་ལས་ལེན་དགོས་ཤིང། དེ་ཡང་རྟེན་ཙམ་གྱི་དྲུང་དུ་ལེན་པར་མི་བྱ་ཞིང། སྡོམ་ལྡན་གྱི་གང་ཟག་མཚན་ཉིད་ཚང་བ་དེ་ལས་ལེན་དགོས་པ་ཡིན།② ཞེས་གསུངས་པ་ལས་ཤེས་ཐུབ། བོད་གངས་ཅན་གྱི་ཡུལ་འདིར་མཁས་གྲུབ་གཉིས་ལྡན་གྱི་སྐྱེས་ཆེན་དག་གིས་འདུལ་བའི་སྡོམ་རྒྱུན་ཟམ་མ་ཆད་པར། ད་ལ་ཐུག་གི་བར་དུ་རྒྱུན་བསྐྱངས་པའི་བཀའ་དྲིན་གྱིས་ཡུལ་འདིར་བན་བོན་གྱི་བསྟན་པའི་ཉིན་མོ་རབ་ཏུ་གསལ་ནས་ཡོད། འོན་ཀྱང་ལོ་རྒྱུས་ཀྱི་རྒྱུ་རྐྱེན་སྣ་ཚོགས་ཁྲོད་འདུལ་བའི་བསྟན་པ་ཉམ་ང་ཉག་ཕྲའི་གནས་སུ་གྱུར་ཏེ། བླ་ཆེན་པོའི་སྡོམ་རྒྱུན་སྤེལ་བ་ལ་མདོ་ཁམས་སྨད་ནས་བསྟན་པའི་མེ་རོ་གསོས་ཞེས་བོད་ཀྱི་ལོ་རྒྱུས་ཡོངས་ལ་གྲགས། འོན་ཀྱང་བླ་ཆེན་པོས་སྡོམ་པ་གང་ལས་བཞེས་པ་དང་། གང་ལ་སྤེལ་ཚུལ་ནི་བན་བོན་གཉིས་ཀྱི་ལོ་རྒྱུས་ཁྲོད་བཞེད་ཚུལ་མི་འདྲ་བ་གཉིས་ཡོད་པ་མ་ཟད། བན་ཕྱོགས་ཀྱི་ལོ་རྒྱུས་དེབ་ཐེར་དང་ཆོས་འབྱུང་སོགས་སུ་བཞེད་སྲོལ་སྣ་ཚོགས་ཡོད། ཕྲན་གྱིས་བླ་ཆེན་པོའི་སྡོམ་པ་གང་ལས་བཞེས་པ་དང་། གང་ལ་སྤེལ་ཚུལ་གྱི་བཞེད་སྲོལ་དག་ཕྱོགས་སྡོམ་དང་བོད་སིལ་བུར་འཐོར་བའི་ལོ་ཚིགས། མཁས་པ་མི་གསུམ། བླ་ཆེན་པོ། དབུས་གཙང་མཁས་པ་མི་བཅུ་བཅས་ཀྱི་ལོ་ཚིགས་རྣམས་གུང་བསྒྲིགས་ནས་འདུལ་བ་སྨད་འདུལ་གྱི་འདུལ་རྒྱུན་ལ་དོགས་དཔྱོད་ཅུང་ཙམ་བྱས་ཡོད།
དང་པོ། བོད་ཀྱི་ལོ་རྒྱུས་དང་རྣམ་ཐར་ཁག་ཅིག་ལས་འདུལ་བ་སྨད་འདུལ་གླེང་སྟངས།
དུས་རབས་བཅུ་གཉིས་པར་ཉང་ཉི་མ་འོད་ཟེར(1124 ~ 1192)གྱིས་མཛད་པའི་ཆོས་འབྱུང་མེ་ཏོག་སྙིང་བོ་སྦྲང་རྩིའི་བཅུད་དུ། ཚ་ན་ཡེ་ཤེས་རྒྱལ་མཚན་གྱི་སྐུ་དུས་སུ། དང་པོ་རྗེ་དར་མས་བསྟན་པ་བསྣུབས་ནས་དམར་གཡོ་གཙང་གསུམ་མར་བྲོས་པ་ལས་མཆེད་པའི་འདུལ་རྒྱུན་མདོ་ཁམས་ན་འདུག་ཅེས་གསན་ནས་དབུས་གཙང་གི་མི་བཅུ་གཉིས་སམ་བཅུ་གསུམ་མདོ་ཁམས་སུ་ཕྱིན་ནས། བླ་ཆེན་དགོངས་པ་རབ་གསལ་གྱིས་མཁན་པོ་མཛད། གྲུམ་ཡེ་ཤེས་རྒྱལ་མཚན་གྱིས་སློབ་དཔོན་མཛད། སྒྲོ་མཉྫུ་ཤྲིས་གསང་སྟེ་མཛད་ནས། དབུས་ཤར་གྱི་ཀླུ་མེས་ཤེས་རབ་ཚུལ་ཁྲིམས་སོགས་ལ་འདུལ་རྒྱུན་གནང་།③ ཞེས་དང་། མཁས་པ་ལྡེའུས(1062~1128)མཛད་པའི་རྒྱ་བོད་ཆོས་འབྱུང་རྒྱས་པ་རུ། བོད་མཁས་པ་མི་གསུམ་ཧོར་གྱི་དགེ་བསྙེན་ཤཱཀྱ་པྲ་པ་དང་འགྲོགས་ནས་མདོ་སྨད་ཨ་ཆུང་གནམ་རྫོང་གི་དགོན་པར་བཞུགས་པའི་ཚེ། བླ་ཆེན་པོ་ཞལ་ལྟར་ཕྱིན་ཏེ། མཇལ་བའི་ཆོས་ཤིག་སློབ་པར་ཞུས་པས། འདུལ་བ་འོད་ལྡན་བསྟན་ནས་འདི་ལ་ལྟོས་དང། དད་ན་གྲོས་བྱ་ཡི་གསུངས་པས། དེ་ཁྱེར་ནས་ལམ་ན་ཕར་ལྟ་བཞིན་ཕྱིན་པས། དད་ནས་མཆི་མ་ཡང་ཤོར། དེ་ནས་ཟླ་གཅིག་ལོན་ནས་རབ་ཏུ་བྱུང་། གཡོས་མཁན་པོ་བྱས། གཙང་གིས་སློབ་དཔོན་བྱས། དམར་གྱིས་གསང་སྟེེ་སྟོན་པ་བྱས་ནས། རྒྱ་ནག་གི་ཧྭ་ཤང་སྐྱེ་བ། ཧྭ་ཤང་གིམ་འབག བླ་ཆེན་པོ་གསུམ་རབ་ཏུ་བྱུང་ནས། བླ་ཆེན་དགོངས་པ་རབ་གསལ་དུ་བཏགས་སོ། །……དགེ་བ་རབ་གསལ་གྱིས་མཁན་པོ་བྱས། གཙང་གིས་སློབ་དཔོན་བྱས་ཏེ། བྲུམ་རབ་ཏུ་བྱུང་སྟེ་ཡེ་ཤེས་རྒྱལ་མཚན་དུ་བཏགས། ④ཞེས་དང་། དཔལ་འབྱོར་བཟང་པོས1434ལོར་བརྩམས་པའི་རྒྱ་བོད་ཡིག་ཚང་ཆེན་མོ་ལས་དམར་གཡོ་གཙང་གསུམ་གྱིས་དཔལ་ཆུ་བོ་རི་ནས། འདུལ་བ་དྲེལ་ཁལ་གཅིག་བཀལ་ནས། ཧོར་ཡུལ་བསྐོར་ནས། མདོ་སྨད། ཨན་ཆུང་གནམ་རྫོང་། དན་ཏིག་ཤེལ་གྱི་ལྷ་ཁང་དུ་ཕེབས་དུས། བོན་རྒན་མུ་གཟི་གསལ་བཟང་གི་བུ། མུ་ཟི་གསལ་འབར་བྱ་བ་ལོ་བཅོ་ལྔ་ལོན་པ་ཞིག་དང་མཇལ། དེ་ཤིན་ཏུ་དད་ནས་རབ་ཏུ་བྱུང་བར་ཞུས་པས། འདུལ་བའི་ལས་ཆོག་ཀར་མ་ཤ་ཏམ་གྱི་དཔེ་བསྟན་ནས། འདི་ལྟར་ནུས་ན། རབ་ཏུ་བྱུང་ངོ་གསུངས་པ་ལ། དེ་བཞིན་ཅིས་ཀྱང་ནུས་པས། རྗེས་སུ་གཟུང་དུ་གསོལ་ཞུས་པས། གཡོས་མཁན་པོ་དང་། དམར་གྱིས་སློབ་དཔོན་དང། གཙང་གིས་ལས་སློབ་བྱས་ནས། རབ་ཏུ་བྱུང་སྟེ། མིང་དགེ་བ་རབ་གསལ་དུ་བཏགས། དེ་ལོ་ལྔ་སོང་བ་དང། བསྙེན་པར་རྫོགས་པ་མཛད་པའི་མཚན་དགོངས་པ་རབ་གསལ་དུ་གྲགས།……མངའ་བདག་ཚ་ན་ཡབ་སྲས་ཀྱིས་ཚོར་ནས། དབུས་གཙང་གི་མི་དྲུག་གམ་བཅུ་བླ་ཆེན་དཔོན་སློབ་ལ་རབ་བྱུང་དང་། ཆོས་ཞུས་པ་ལ་བཏང།⑤ཞེས་དང་། བྲག་དཀོན་མཆོག་བསྟན་པ་རབ་རྒྱས(1801~?)ཀྱིས་མཛད་པའི་མདོ་སྨད་ཆོས་འབྱུང་དུ། ཀླུ་མེས་ཚུལ་ཁྲིམས་ཤེས་རབ། འབྲིང་ཡེ་ཤེས་ཡོན་ཏན། རག་ཤི་ཚུལ་ཁྲིམས་འབྱུང་གནས། རྦ་ཚུལ་ཁྲིམས་བློ་གྲོས། སུམ་པ་ཡེ་ཤེས་བློ་གྲོས་ཏེ་དབུས་ཀྱི་མི་ལྔ། ལོ་སྟོན་རྡོ་རྗེ་དབང་ཕྱུག ཚོང་བཙུན་ཤེས་རབ་སེང་གེ བོ་དོང་པ་ཨུ་བ་དེ་ཀར་ཏེ་གཙང་གི་མི་གསུམ། མངའ་རིས་པ་འོ་བརྒྱད་སྤུན་གཉིས་བཅས་མདོ་སྨད་དུ་ཕེབས་ཏེ་བླ་ཆེན་ལས་བསྙེན་རྫོགས་ཞུས། བིས་པ་མི་ཕམ་ཟླ་བས་མཛད་པའི་གངས་རིའི་ཁྲོད་པ་རྣམས་ཀྱི་བླ་མ་ཆེན་པོ་ཤར་ཙོང་ཁ་པ་མཁན་ཆེན་དགོངས་པ་རབ་གསལ་གྱི་ཞལ་སྔ་ནས་ལ་བསྟོད་པ་འདུལ་འཛིན་རྣམ་པར་དགྱེས་པའི་ཞེས་བྱ་བ་བཞུགས་སོ་ཞེས་པ་ལས་ཆོས་བློན་སྨོན་ལམ་མཐུ་ཡིས་ཙོང་ཁ་རུ།། རྒྱལ་བསྟན་སྒྲུབ་པའི་དུས་ཀྱི་ཆུ་བྱིའི་ལོར།། བོན་རིགས་ཁྱེའུ་མུ་ཟུ་གསལ་འབར་དུ།། བསམ་བཞིན་སྐྱེ་བ་བཞེས་ལ་གསོལ་བ་འདེབས།། གཞོན་ནུའི་དུས་སུ་བཤེས་གཉེན་འགའ་ཞིག་ལས།། སེམས་བསྐྱེད་དབུ་ཚད་ཡོ་ག་ལ་སོགས་གསན།། མཁས་པ་མི་གསུམ་བྱོན་པའི་གཏམ་ཐོས་པས།། དགའ་སྤྲོས་མཇལ་བར་ཆས་ལ་གསོལ་བ་འདེབས།……དེ་ནི་དམར་གཡོ་གཙང་གསུམ་མཁན་སློབ་མཛད་པ་ལས།། བསྟན་ལ་རིམ་གྱིས་འཇུག་པའི་བཅས་པ་དང་།། མཐུན་པར་དགེ་ཚུལ་སྡོམ་པ་བཞེས་པའི་མཚན།། དགེ་བ་རབ་གསལ་བྱ་བར་གསོལ་བ་འདེབས།།……སྦྱངས་པས་མཁས་གྱུར་དགོངས་པ་རབ་གསལ་ཅེས།། ཀུན་གྱིས་བསྔགས་པ་བརྗོད་ལ་གསོལ་བ་འདེབས།། རིན་ཆེན་དོན་གཉེར་ནོར་བུའི་གླིང་སོན་བཞིན།། ཀླུ་མེས་ལ་སོགས་དབུས་གཙང་ཐར་འདོད་བཅུས།། ཁྱོད་ལ་གཏུགས་ནས་ཐུབ་པའི་བརྟུལ་ཞུགས་བླངས།། བསྟན་པའི་མེ་རོ་གསོ་ལ་གསོལ་བ་འདེབས།⑥ཞེས་དང་། ཐུའུ་བཀྭན་བློ་བཟང་ཆོས་ཀྱི་ཉི་མས(1737~1802)མཛད་པའི་བླ་ཆེན་བྱང་ཆུབ་སེམས་དཔའ་དགོངས་པ་རབ་གསལ་གྱི་རྣམ་པར་ཐར་བ་མདོ་ཙམ་གཏམ་དུ་བརྗོད་པ་རིན་པོ་ཆེའི་ཕྲེང་མཛེས་ཞེས་བྱ་བ་བཞུགས་སོ་ཞེས་པ་ལས། བོད་མཁས་པ་མི་གསུམ་ཏན་ཏིག་ཤེལ་གྱི་ཡང་དགོན་རྣམས་སུ་སྒོམ་ཞིང་བཞུགས། དེའི་དུས་སུ་ཏན་ཏིག་གི་རི་ལ་ཕྱུགས་འཚོ་བ་རྣམས་ཀྱིས་བྲག་ཕུག་ཅིག་ན་ཁོང་གསུམ་བཞུགས་པ་མཐོང་། དགོང་ཁ་གྲོང་དུ་མི་རྣམས་ལ་གླེང་བ། མུ་ཟུ་གསལ་འབར་གྱི་ཐོས་ནས། །……གཙང་གི་མཁན་པོ་བྱས། གཡོས་སློབ་དཔོན་བྱས་ཏེ་རབ་བྱུང་དང་དགེ་ཚུལ་བསྒྲུབས་ཏེ། མཁན་སློབ་གྱི་མིང་སྦྱར་ནས་མཚན་ལ་དགེ་བ་རབ་གསལ་ཞེས་བཏགས་པ་ཕྱིས་སུ་ཐུགས་རབ་ཏུ་ཆེ་བས་བླ་ཆེན་དགོངས་པ་རབ་གསལ་ཞེས་གྲགས་སོ། །……མདོ་སྨད་དུ་བོད་མཁས་པ་མི་གསུམ་དང་བླ་ཆེན་པོ་རྣམས་བཞུགས་པ་ཐོས་ནས། སྡོམ་པ་ལེན་པར་ཀླུ་མེས་སོགས་དབུས་གཙང་མི་བཅུ་སླེབས། གཙང་ལ་བསྙེན་རྫོགས་ཞུས་པས་ང་རྒས་ནས་མཁན་པོ་མི་འཁྱོངས་པས་བླ་ཆེན་པོ་ལ་ཞུས་ཤིག་གསུངས་པ་བཞིན་དུ་ཞུས་པར། བླ་ཆེན་གྱིས་ངེད་བསྙེན་པར་རྫོགས་ནས་ལོ་ལྔ་ལས་མ་ལོན་པས་མཁན་པོ་མི་བཏུབ་གསུངས་པ་ལ། གཙང་གིས་དམིགས་བསལ་ལ་རུང་གསུངས་ནས་བླ་ཆེན་པོས་མཁན་པོ་དང་། གཙང་དང་གཡོས་ལས་སློབ་དང་གསང་སྟོན། དམར་དང་ཧྭ་ཤང་གིས་ཁ་སྐོང་བྱས་ཏེ་མི་བཅུ་བོ་བསྙེན་པར་རྫོགས་པ་མ་ཟད་བླ་ཆེན་གྱི་ཞལ་ནས། ལོ་སྟོན་མཐུ་ཆེ་བས་བསྟན་པ་སྲུངས། ཀླུ་མེས་བཙུན་པས་མཁན་པོ་གྱིས། ཚོང་དགེ་བློ་རྣོ་བས་སྟོན་པ་གྱིས། འབྲིང་རྐོས་མཁས་པས་གནས་གཞི་ཟུངས་ཞེས་སོགས་ཀྱི་བསླབ་བྱའང་གསུངས། ⑦ཞེས་གསུངས།
གོང་གི་ལོ་རྒྱུས་དང་རྣམ་ཐར་ཁག་ཏུ་སྨད་འདུལ་གྱི་རྒྱུད་པར་བཤད་སྟངས་རིགས་བཞི་ཡོད་ལ། རིགས་དང་པོ་ནི་བླ་ཆེན་པོ་བོད་མཁས་པ་མི་གསུམ་ལས་དངོས་སུ་རབ་ཏུ་བྱུང་བ་གསལ་བོ་འཁོད་མེད་པ་དང་། དབུས་གཙང་མི་བཅུ་བླ་ཆེན་ལས་རབ་ཏུ་བྱུང་བ་གསལ་བ་ནི། དཔེར་ན། ཆོས་འབྱུང་མེ་ཏོག་སྙིང་བོ་སྦྲང་རྩིའི་བཅུད་ལས་གསུངས་པ་ལྟ་བུ། རིགས་གཉིས་པ་ནི་བོད་མཁས་པ་མི་གསུམ་ལས་བླ་ཆེན་དངོས་སུ་རབ་ཏུ་བྱུང་ཞིང་དབུས་གཙང་མི་བཅུ་བླ་ཆེན་ལས་དངོས་སུ་རབ་ཏུ་བྱུང་མེད་པའི་སྐོར་ལ། དཔེར་ན། ལྡེའུ་ཆོས་འབྱུང་ལས་གསུངས་པ་ལྟ་བུ་དང་། རིགས་གསུམ་པ་ནི་ཡོངས་གྲགས་ཀྱི་བཤད་སྟངས་ཏེ་བོད་མཁས་པ་མི་གསུམ་ལས་བླ་ཆེན་དངོས་སུ་རབ་ཏུ་བྱུང་བ་དང། བླ་ཆེན་ལས་དབུས་གཙང་མི་བཅུ་ཡང་དངོས་སུ་རབ་ཏུ་བྱུང་བ་དེ་རེད། དཔེར་ན། མདོ་སྨད་ཆོས་འབྱུང་དང་བིས་པ་མི་ཕམ་ཟླ་བས་མཛད་པའི་རྣམ་ཐར་ལྟ་བུ། རིགས་བཞི་བ་ནི་བོད་མཁས་པ་མི་གསུམ་ལས་བླ་ཆེན་དངོས་སུ་རབ་ཏུ་བྱུང་བ་དང། བླ་ཆེན་ལས་དབུས་གཙང་མི་བཅུ་ཡང་དངོས་སུ་རབ་ཏུ་བྱུང་བ་མ་ཟད། དབུས་གཙང་མཁས་པ་མི་བཅུས་བླ་ཆེན་ལས་སྡོམ་པ་བཞེས་དུས་བོད་མཁས་པ་མི་གསུམ་ཡང་དངོས་སུ་ཞལ་བཞུགས་པ། དཔེར་ན། ཐུའུ་བཀྭན་བློ་བཟང་ཆོས་ཀྱི་ཉི་མས་མཛད་པའི་བླ་ཆེན་གྱི་རྣམ་ཐར་ལས་གསུངས་པ་ལྟ་བུའོ། །
གཉིས་པ། བླ་ཆེན་པོའི་འདུལ་རྒྱུད་དེ་བོད་མཁས་པ་མི་གསུམ་ཡིན་མིན་སྐོར་གྱི་དོགས་པ།
ལོ་རྒྱུས་ཉམས་ཞིབ་ཀྱི་ཁྲོད་ལོ་ཚིགས་སྔ་ཕྱི་གུང་བསྒྲིགས་པ་ནི་ལོ་རྒྱུས་ཀྱི་བདེན་པ་འཚོལ་བའི་ཐབས་ལམ་ལེགས་ཤོས་ཤིག་ཡིན། བཙན་པོ་ཁྲི་འུ་དམ་བཙན་ནི་ཆོས་སྲིད་ཀྱི་འགལ་ཟླའི་ཁྲོད་སྤྱི་ལོ842ལ་བཀྲོངས་པས་བོད་སིལ་བུར་འཐོར་བ་ནི842ལོ་ཡིན་པ་བརྒྱ་ཁ་གཅིག་གྲགས་རེད། རྣམ་དག་འདུལ་བའི་རྣམ་བཤད་ནོར་བུའི་ཕྲེང་བ་གཙོ་བྱས་པའི་བན་བོན་གྱི་བསྟན་བཅོས་ཁག་ཅིག་ཏུ་བླ་ཆེན་པོ་དགོངས་པ་རབ་གསལ་ནི952ལ་འཁྲུངས་ཏེ1036འདས་པར་བཞེད་ཡོད། འོན་ཀྱང་བོད་མཁས་པ་མི་གསུམ་གྱི་འཁྲུངས་འདས་ཀྱི་ལོ་ཚིགས་གསལ་བོར་བཀོད་པ་གཞན་གང་དུའང་མ་མཐོང་བས། འདིར་རིགས་པས་སྒྲུབ་པ་ལས་ཐབས་གཞན་གང་ཡང་མ་མཆིས། སྤྱི་ལོ840སྔ་གཞུག་ཏུ་བོད་ཀྱི་འདུལ་བའི་བསྟན་པ་ལ་རྡུང་རྡེག་ཚབས་ཆེན་ཐེབས་པ་ནས་དམར་གཡོ་གཙང་གསུམ་སོག་པོ་བརྒྱུད་དེ། མདོ་ཁམས་སུ་ཕེབས་དུས་ཁོང་ཚོ་ལོ་ཉི་ཤུ་ཡས་མས་ཡིན་པའི་དབང་དུ་བཏང་ན། ཁོང་ཚོའི་འཁྲུངས་ལོ་ནི820ཡས་མས་ཡིན་དགོས། དེ་ལྟར་སོང་ན་དམར་གཡོ་གཙང་གསུམ་གྱི་འཁྲུངས་ལོ་ནས་བླ་ཆེན་པོའི་འཁྲུངས་ལོའི་བར་དུ་ལོ132གཉིས་ཀྱི་བར་ཁྱད་ཡོད་པས། བླ་ཆེན་པོས་དམར་གཡོ་གཙང་གསུམ་ལས་སྡོམ་པ་བཞེས་ཞེས་པའི་གཏམ་དེ་ནི་ཡིད་ཆེས་པའི་གཏམ་དུ་མ་མཐོང་ངོ་། །
བླ་ཆེན་པོ་ནི952ནས1036སྟེ་དགུང་ལོ་གྱ་བཞི་བཞུགས་པ་གཞིར་བྱས་ན། དུང་དཀར་ཚིག་མཛོད་ལས། མངའ་རིས་པ་འོ་བརྒྱད་སྤུན་གཉིས་དང་བཅས་དབུས་གཙང་གི་མི་བཅུ་བོ་མདོ་སྨད་དུ་ཕེབས་ཏེ་ས་སྟག་ལོ978ལོར་བླ་ཆེན་དགོངས་པ་རབ་གསལ་ལས་བསྙེན་རྫོགས་ཞུས་དང་དེ་ཡང་ཀླུ་མེས་ཀྱིས་བོད་ས་བྱ1009ལོར་ལ་མོར་འགྱེལ་གྱི་ལྷ་ཁང་བཞེངས། ⑧ཞེས་པའི་གོང་གི་ལོ་ཚིགས་དེ་གཉིས་ལས་བླ་ཆེན་པོ་དང་དབུས་གཙང་མཁས་པ་མི་བཅུ་དུས་སྐབས་གཅིག་གི་མི་ཡིན་པ་གསལ་བོར་རྟོགས་ཐུབ། དབུས་གཙང་མཁས་པ་མི་བཅུས་བླ་ཆེན་པོ་དགོངས་པ་རབ་གསལ་ལས་སྡོམ་པ་བཞེས་པ་ནི། བན་བོན་གཉིས་ཀྱི་ལོ་རྒྱུས་དེབ་ཐེར་མང་པོར་གསུངས་ཡོད་པས་བདེན་པར་སྣང་ངོ་། །
གསུམ་པ། བླ་ཆེན་དགོངས་པ་རབ་གསལ་གྱི་འདུལ་བའི་ཁུངས་གླེང་བ།
ཆོས་འབྱུང་མཁས་པའི་དགའ་སྟོན་དང་མདོ་སྨད་ཆོས་འབྱུང་སོགས་ལོ་རྒྱུས་དེབ་ཐེར་མང་ཆེ་བར་བླ་ཆེན་པོ་དགོངས་པ་རབ་གསལ་ནི། བོད་མཁས་པ་མི་གསུམ་ལས་རབ་ཏུ་བྱུང་བར་བཞེད་ཀྱང་། དེ་ནི་གོང་ནས་གླེང་ཟིན་པ་ལྟར་བོད་མཁས་པ་མི་གསུམ་གྱི་འཁྲུངས་ལོ་དང། བླ་ཆེན་པོའི་འཁྲུངས་ལོའི་བར་དུ་ལོ་བརྒྱ་དང་སུམ་ཅུ་ལྷག་གི་བར་ཁྱད་ཡོད་པས། བླ་ཆེན་པོ་དགོངས་པ་རབ་གསལ་ནི་བོད་མཁས་པ་མི་གསུམ་ལས་རབ་ཏུ་བྱུང་བར་འདོད་པ་ནི་ད་དུང་དཔྱད་དགོས་པའི་གནས་ཤིག་རེད།
བོན་གྱི་བསྟན་འབྱུང་དང་ལོ་རྒྱུས་དག་ཏུ་བླ་ཆེན་པོ་དགོངས་པ་རབ་གསལ་ནི་ཧ་ཅང་གལ་ཆེ་བའི་མི་སྣ་ཞིག་ཡིན། དེའི་རྒྱུ་མཚན་བླ་ཆེན་པོ་དགོངས་པ་རབ་གསལ་ནི་མདོ་སྨད་བོན་གྱི་མཁན་པོ་རྣམ་བཞིའི་ཡ་གྱལ་ཞིག་ཡིན་ལ། བསྟན་པ་ཕྱི་དར་སྐབས་སུ་བན་བོན་གཉིས་ཀྱི་འདུལ་བའི་ཁུངས་གཏུགས་ས་ཡང་ཡིན་པར་གྲགས། དེ་ནི་ཀུན་མཁྱེན་ཉི་མའི(1813 ~?)རྣམ་དག་འདུལ་བའི་རྣམ་བཤད་ནོར་བའི་ཕྲེང་བ་ལས། མདོ་སྨད་མཁན་རྒྱུད་བཤད་དུས་སུ་དག་པ་དྲང་སྲོང་གི་སྡོམ་པ་དང་བཅས་པ་ཆིག་རྫོགས་སུ་གནང་སྟེ། མཚན་ཡང་ཁྲི་འབར་ཚུལ་ཁྲིམས་སུ་བཏགས་སོ།། དེའི་མཁན་བུ་ནི། འདན་མ་གཡག་བདུད་བཅོམ་རྒྱལ་བ་གཙུག་ཕུད་དོ།། དེའི་མཁན་བུ་ནི། དྲུམ་བུ་ཤིང་གི་སློག་ཅན་ཡོན་ཏན་རྨད་བྱུང་བའི་གཙུག་ཕུད་ཚུལ་ཁྲིམས་སོ།། དེའི་མཁན་བུ་ནི་རྣམ་དག་འདུལ་བའི་རྒྱལ་ཚབ་ཆེན་པོ་བོན་ཆོས་ཀུན་ལ་ཕྱར་བ་ནི། མདོ་སྨད་དུ་བླ་མ་ཟི་ཁྲོམ་འབར་གྱི་སྲས། བླ་ཆེན་པོ་མི་ཐར་དགོངས་པ་རབ་གསལ་ལ་གནང་ངོ་།། དེ་ཡན་ནི་མདོ་སྨད་མཁན་རྒྱུད་དོ།།⑨ཞེས་དང་། སྒ་སྟོན་ཚུལ་ཁྲིམས་རྒྱལ་མཚན(1336 ~?)གྱིས་མཛད་པའི་བསྟན་པའི་ཤན་འབྱེད་འཕྲུལ་གྱི་མེ་ལོང་ཞེས་པ་ལས། མེ་བཙན་ཤེར་འོད་སྟོད་སྨད་འདུལ་གཞུང་ཀུན། གཅིག་ཏུ་བསྡེབས་ནས་ཀུན་ལས་བཏུས་མཛད། བླ་ཆེན་མུ་ཐུར་བོན་ཆོས་གཉིས་ཀའི་སྲོལ། སྔ་དྲོ་དོན་གྱི་འདུལ་བ་བོ་པར་བཤད། ཉིན་ཕྱེད་བསྔགས་རྒྱུད་སྔགས་པ་ལ་སྟེ། དགོང་ཀར་ཆོས་ཀྱི་འདུལ་བ་བནྡེར་བཤད་པ།⑩ཞེས་བོན་གྱི་ལོ་རྒྱུས་ཁྲོད་བླ་ཆེན་ཧ་ཅང་གལ་ཆེན་པོར་མཐོང་། དེ་བཞིན་དུ་ཆོས་འབྱུང་མེ་ཏོག་སྙིང་བོ་མེ་ཏོག་སྦྲང་རྩིའི་བཅུད་དུ། ཡར་བྱོན་ཁར་མཁན་པོ་ལ་མོས་པའི་རྟེན་དུ་ན་བཟའ་གཅིག་དང་མཆོད་གནས་ཞུས་པས། ཁོ་རང་གི་དབུ་ལ་གསོལ་འཕྲོ་བོན་པོའི་ཞྭ་འོབ་དང་གྲུ་བཞི་སེར་པོ་བཏབ་པ་གཅིག་གནང། ཞེས་དང་། སྤ་བསྟན་རྒྱལ་བཟང་པོས1345ལོར་མཛད་པའི་དར་རྒྱས་གསལ་སྒྲོན་ལས། ཇོ་བོ་རྗེ་རྒྱ་གར་ནས་བོད་དུ་བོན་དར་བའི་དུས་སུ། བོད་བཙུན་རྣམས་ཀྱི་སྡོམ་པ་སྤོད་པར་འཚལ་ཞུས་པས། བོན་པོ་ལ་འདུལ་བ་བླང་དུས་སུ་དུས་གཅིག་ལ་དར་རམ་རིམ་གྱིས་དར་གསུངས་པས། དུས་གཅིག་ལ་མེ་མཆེད་པ་བཞིན་དར་ལགས་ཞུས་པས། འོ་ན་བྱང་ཆུབ་སེམས་དཔའི་སྡོམ་པ་ཡིན་པར་འདུག་པས་སྤོ་མི་དགོས། ད་ལྟར་བོད་བཙུན་ཀུན་ཡོད་པར་སྨྲ་བའི་སྡེ་ཡིན། ང་ཕལ་ཆེན་པའི་སྡེ་ཡིན། ངའི་སྤོས་ན་སྡེ་བ་གཉིས་སུ་ཆད། དུས་མི་བདེ་བ་ཡི་གསུངས་ནས་སྤོད་དུ་མ་གནང་བ་ལགས་སོ། ། ཞེས་པ་སོགས་ལས་འདུལ་བ་སྨད་བརྒྱུད་ཀྱི་ཁུངས་ནི་བོན་ལ་ཐུག་འདུག་པ་ལྟ་བུ་ཞིག་གསུངས་སོ། །
བཞི་བ། མཇུག་བསྡུ་བའི་གཏམ།
བོད་ཀྱི་ལོ་རྒྱུས་དང་རིག་གནས་མཐའ་དག་ལ་སློབ་སྦྱོང་དང་། ཞིབ་འཇུག་བྱེད་སྐབས་ངེས་པར་དུ་བན་བོན་གཉིས་ཀྱི་ཡིག་ཆ་བཀོལ་སྤྱོད་བྱེད་དགོས། དེའི་རྒྱུ་མཚན་ནི་བན་བོན་གཉིས་ནི་བོད་ཀྱི་རིག་གཞུང་གི་མ་ལག་ཆེན་པོ་གཉིས་ཡིན་པས། གཅིག་ཁོ་ནས་གནད་གང་ཞིག་ཡང་དག་པར་ཐག་གཅོད་དཀའ་བར་བསམ་ནས་བན་བོན་གཉིས་ཀྱི་རྒྱུ་ཆ་བཀོལ་སྤྱོད་བྱས་ཏེ་དཔྱད་རྩོམ་འདི་ཉིད་བྲིས་པ་ཡིན། འོན་ཀྱང་། བོད་ཀྱི་འདུལ་བ་སྨད་འདུལ་གྱི་ཁུངས་ནི་འདི་ཡིན་ཞེས་བརྗོད་ཐབས་བྲལ། མཁས་པ་དག་གི་བཤད་སྲོལ་གཙོ་བོ་དག་མདོར་བསྡུས་ན། རིགས་གཉིས་ཡོད་དེ་གཅིག་གི་རྗེས་སུ་འབྲངས་ན་བོད་ཀྱི་འདུལ་བའི་ཁུངས་ཆད་ཉེན་ཆེ་བ་དང་། གཞན་དེའི་རྗེས་འབྲངས་ན་བོད་ཀྱི་འདུལ་བའི་ཁུངས་བོན་ལ་ཐུག་འདུག་པས། ཕྲན་ལ་ལྷན་སྐྱེས་ཀྱི་ཤེས་རབ་དང་སྦྱང་སྟོབས་ཀྱི་ཡོན་ཏན་ཞན་པས། གང་བདེན་གང་རྫུན་གྱི་ཁ་ཚོད་གཅོད་དཀའ་བས། དཔྱོད་ལྡན་པ་དག་གིས་བོད་ཀྱི་འདུལ་བའི་ཁུངས་ངོ་མ་གང་ཡིན་ལ་དཔྱད་པར་གྱིས་ཤིག།།
①② ཀུན་མཁྱེན་ཉི་མ་བསྟན་འཛིན། རྣམ་དག་འདུལ་བའི་རྣམ་བཤད་ནོར་བའི་ཕྲེང་བ།[M]. སིི་ཁྲོན་མི་རིགས་དཔེ་སྐྲུན་ཁང་། 2014ལོ། P3P11.
③ཉང་ཉི་མ་འོད་ཟེར།ཆོས་འབྱུང་མེ་ཏོག་སྙིང་བོ་སྦྲང་རྩིའི་བཅུད།[M]. བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། 2010ལོའི་ཟླ10བ། P415.
④ མཁས་པ་ལྡེའུ། རྒྱ་བོད་ཆོས་འབྱུང་རྒྱས་པ།[M]. བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། 2012 ལོའི་ཟླ2པ། P369.
⑤ དཔལ་འབྱོར་བཟང་པོ། རྒྱ་བོད་ཡིག་ཚང་ཆེན་མོ།[M]. སི་ཁྲོན་མི་རིགས་དཔེ་སྐྲུན་ཁང་། 1995ལོའི་ཟླ6པ། P479~481.
⑥ དཔེ་རྒྱུན་དཀོན་པའི་རྣམ་ཐར་ཕྱོགས་བསྒྲིགས་དམ་པའི་བཤུལ་ལམ།[M].མཚོ་སྔོན་མི་རིགས་དཔེ་སྐྲུན་ཁང་། 2013ལོ། P11.
⑦ དཔེ་རྒྱུན་དཀོན་པའི་རྣམ་ཐར་ཕྱོགས་བསྒྲིགས་དམ་པའི་བཤུལ་ལམ །[M]. མཚོ་སྔོན་མི་རིགས་དཔེ་སྐྲུན་ཁང་། 2013ལོ། P16~17.
⑧ དུང་དཀར་བློ་བཟང་འཕྲིན་ལས། དུང་དཀར་ཚོག་མཛོད། བོད་རིག་པ་དཔེ་སྐྲུན་ཁང་།[M].2014ལོའི་ཟླ1པོ། P1554.
⑨ ཀུན་མཁྱེན་ཉི་མ་བསྟན་འཛིན། རྣམ་དག་འདུལ་བའི་རྣམ་བཤད་ནོར་བའི་ཕྲེང་བ།[M]. སིི་ཁྲོན་མི་རིིགས་དཔེ་སྐྲུན་ཁང་། 2014ལོ། P16.
⑩ སྒ་སྟོན་ཚུལ་ཁྲིམས་རྒྱལ་མཚན། བསྟན་བའི་ཤན་འབྱེད་འཕྲུལ་གྱི་མེ་ལོང་།[M]. སིི་ཁྲོན་མི་རིགས་དཔེ་སྐྲུན་ཁང་། 2014ལོ། P39.
ཉང་ཉི་མ་འོད་ཟེར། ཆོས་འབྱུང་མེ་ཏོག་སྙིང་བོ་སྦྲང་རྩིའི་བཅུད།[M]. བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། 2010ལོའི་ཟླ10བ། P416
སྤ་བསྟན་རྒྱལ་བཟང་པོ། བསྟན་པའི་རྣམ་བཤད་དར་རྒྱས་གསལ་བའི་སྒྲོན་མེ།[M]. ཀྲུང་གོའི་བོད་ཤེས་རིག་དཔེ་སྐྲུན་ཁང་། 1991ལོའི་ཟླ12པ། P190.


text:
ཐུ་ལན་གྱི་སློབ་ཕྲུག་ཁག་ཅིག་དང་རིག་གཞུང་བརྗེ་རེས་བྱས་པ།
- Details
- དཔར་འགྲེམས་ཟླ་ཚེས།: Monday, 30 June 2014 10:41
ཕྱི་ལོ་ ༢༠༡༤ ཟླ། ༦ པའི་ནང་ལྷ་སྤྱི་ཚོགས་ཞབས་ཞུ་ཚོགས་པས་ཨ་རིའི་ལྷོ་ཕྱོགས་ཀྱི་མངའ་སྡེ་ལོའུ་སི་ནཱ་(Louisiana)ནང་བརྟེན་གཞིས་བྱས་པའི་གྲུབ་མཐའ་རིས་མེད་ཀྱི་ཞིབ་འཇུག་སློབ་གླིང་ཐུ་ལན་གཙུག་ལག་སློབ་གཉེར་ཁང་ (Tulane University) གི་སློབ་ཕྲུག་ ༡༨ དང་རིག་གཞུང་བརྗེ་རེས་བྱས།
སློབ་ཕྲུག་དེ་དག་ནམ་རྒྱུན་ལྷ་དང་ལྷན་དུ་རིག་གཞུང་བརྗེ་རེས་ཐད་མཉམ་ལས་གནང་མཁན་སྐུ་ཞབས་མེ་ཁལ་ལགས་དང་། དགེ་རྒན་ཁག་ཅིག་གིས་སྣེ་ཁྲིད་འོག ཁྱོན་དུས་ཡུན་བདུན་ཕྲག་ རིང་སློབ་ཕྲུག་རྣམས་ཀྱིས་བཙན་བྱོལ་བོད་མིའི་སྤྱི་ཚོགས་དང་རྒྱ་གར་གྱི་སྤྱི་ཚོགས་བཅས་ལ་རྒྱུས་ལོན་བྱས།
སློབ་ཕྲུག་རྣམས་ཐོག་མར་དྷ་རམ་ས་ལར་འབྱོར་སྐབས་ལྷའི་ལས་བྱེད་འཇིགས་མེད་འཕྲིན་ལས་ལགས་ནས། སྣེ་ལེན་དང་རྒྱུན་དུ་ལྷ་སྤྱི་ཚོགས་ཞབས་ཞུ་ཚོགས་པ་དང་ཚོགས་པའི་ལས་འཆར། ལས་དོན་བྱེད་སྒོ་ཁག་ངོ་སྤྲོད་བྱས།
དུས་ཡུན་བདུག་ཕྲུག་གསུམ་ནང་སློབ་ཕྲུག་རྣམས། ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་དང་། དབུས་བོད་མིའི་སྒྲིག་འཛུགས་ཀྱི་ལྷན་ཁང་ཁག བོད་ཀྱི་དཔེ་མཛོད་ཁང་བཅས་ལ་གཟིགས་སྐོར་རྒྱུས་ལོན་དང་། གོང་གསལ་སྡེ་ཚན་དེ་དག་གི་འབྲེལ་ཡོད་ལས་བྱེད་ནས་ལས་ཁུངས་དང་ཚོགས་པའི་ལས་དོན་བྱེད་ཕྱོགས་དང་། བོད་མིའི་ཆོས་དང་རིག་གཞུང་། བོད་ཀྱི་གནད་དོན་བཅས་ཀྱི་ཐད་སློབ་ཕྲུག་རྣམས་ལ་འབྲེལ་བརྗོད་གང་ལེགས་བྱས།
ད་དུང་ཐུ་ལན་གྱི་སློབ་ཕྲུག་རྣམས་ཀྱི་ལྷའི་སློབ་ཕྲུག་རྣམས་དང་ལྷན་དུ་ཕན་ཚུན་ཉམས་མྱོང་སྤེལ་རེས་བྱས་ནས། བཙན་བྱོལ་བོད་མིའི་གནས་སྟངས། བོད་ཀྱི་ཆོས་དང་རིག་གཞུང་བཅས་ཀྱི་སྐོར་སློབ་སྦྱོང་གང་ལེགས་བྱས་པ་དང་། ལྷའི་སློབ་ཕྲུག་རྣམས་ཀྱིས་ཀྱང་ཐུ་ལན་གྱི་སློབ་ཕྲུག་རྣམས་དང་ལྷན་དུ་དབྱིན་སྐད་ཡར་རྒྱས་གཏོང་ཞོར། སྤྱི་ཚོགས་གཞན་གྱི་གནས་སྟངས་སྐོར་གང་ཐུབ་རྒྱུས་ལོན་བྱས་པའི་གོ་སྐབས་བྱུང་ཡོད།
རིག་གཞུང་བརྗེ་རེས་ཀྱི་ལས་རིམ་ཉིན་མཐའ་མར་ཕྱི་ཟླ་ ༦ ཚེས་ ༢༦ ཉིན་ལྷས་ཐུ་ལན་གྱི་སློབ་ཕྲུག་དང་། ཁོང་ཚོ་དང་ལྷན་དུ་རིག་གཞུང་བརྗེ་རེས་དང་ཉམས་མྱོང་སྤེལ་རེས་བྱེད་མཁན་ལྷའི་སློབ་ཕྲུག་བཅས་ཚང་མར་དགོང་བཟས་ཤིག་བཤམས་པ་དང་། སྐབས་དེར་ལྷས་རིག་གཞུང་བརྗེ་རེས་ཆེད་ཕེབས་པའི་ཐུ་ལན་གྱི་སློབ་ཕྲུག་རྣམས་ལ་ཁ་བཏགས་དང་དྲན་རྟེན་ལག་རྟགས་བཅས་སྤྲད་པ་དང་། ལྷའི་ལས་བྱེད་འབྲུག་ལྡན་སྐྱིད་ལགས་ནས་ཐུ་ལན་གྱི་སློབ་ཕྲུག་རྣམས་ཆེད་དུ་དྷ་རམ་ས་ལར་ཕེབས་ནས་ལྷ་དང་ལྷན་དུ་རིག་གཞུང་བརྗེ་རེས་བྱས་པས་མ་ཚད། རིག་གཞུང་བརྗེ་རེས་སྐབས་ལས་རིམ་ཁག་ལ་ཆ་ཤས་གང་ལེགས་བླངས་ནས། ཐེངས་འདིའི་ལས་རིམ་ཁག་ཚགས་ཚུད་བྱུང་བར་ཐུགས་རྗེ་ཆེ་ཅེས་ཞུས་ཡོད་པ་རེད།


text:
༄༅། །བོད་ཀྱི་ལྷ་བྲིས།
རང་རེའི་བོད་འདིར་གནའ་སྔ་མོ་ལོ་ཉིས་སྟོང་ལྷག་ཙམ་གྱི་སྔོན་ནས་རི་མོ་འབྲི་བའི་ལག་རྩལ་དར་ཡོད་པ་སྟེ།ད་ཡོད་ཀྱི་དཔྱད་གཞིའི་ཡིག་ཆ་ཁག་གཞིར་བཟུང་ན། སྤྱི་ལོའི་སྔོན་གྱི་ལོ་ཉིས་བརྒྱ་ཙམ་གྱི་དུས་བོད་ཀྱི་རྒྱལ་པོ་དང་པོ་གཉའ་ཁྲི་བཙན་པོ་བྱུང་བ་དང་དེའི་ཕོ་བྲང་ཡུམ་བུ་ལྷ་མཁར་བཞེངས་སྐབས་ལྡེབས་བྲིས་སུ་རྒྱལ་པོ་གཉའ་ཁྲི་བཙན་པོ་རང་ཉིད་མི་བཞིས་གཉའ་བར་ཁྲི་བྱས་ཏེ་བཏེགས་ནས་རྒྱལ་པོར་བསྐོས་ཚུལ་བྲིས་པ་དང་།རྒྱལ་པོ་སྲོང་བཙན་སྒམ་པོས་ལྷ་ས་གཙུག་ལག་ཁང་གསར་བཞེངས་སྐབས་ལྡེབས་བྲིས་སུ་རོ་སྒྲུང་དང་།གབ་ཚིག་གི་སྒྲུང་སྣ་ཚོགས་ཀྱི་རི་མོ་དང་།ལྷ་ས་གཙུག་ལག་ཁང་བཞེངས་པའི་ལོ་རྒྱུས་དང་།རྒྱ་བཟའ་ཀོང་ཇོ་བོད་དུ་ཕེབས་པར་རྒྱལ་བློན་འབངས་བཅས་ཀྱིས་དགའ་བསུ་སྣེ་ལེན་ཧ་ཅང་རྒྱས་པོ་བྱས་པའི་གནས་ཚུལ་དང་།སྐབས་དེའི་ཕོ་བྲང་པོ་ཏ་ལའི་འདྲ་རིས།དེ་རྗེས་དུས་རབས་བརྒྱད་པའི་དཀྱིལ་དུ་རྒྱལ་པོ་ཁྲི་སྲོང་ལྡེ་བཙན་གྱིས་སྲིད་དབང་བཟུང་རྗེས་བསམ་ཡས་གཙུག་ལག་ཁང་བཞེངས་སྐབས།གཙུག་ལག་ཁང་གི་འཁོར་སའི་མཐའ་བསྐོར།(བར་ཁྱམས་ཀ་ཕིབས)གཡས་གཡོན་དུ་བསམ་ཡས་གཙུག་ལག་ཁང་བཞེངས་པའི་ལོ་རྒྱུས་དང་། ལྷ་ཁང་བཞེངས་ཚར་བའི་དགའ་སྟོན་རྟེན་འབྲེལ་གྱི་ཟློས་གར་དང་། ལུས་རྩལ། རིགས་མི་འདྲ་བ་སྣ་ཚོགས་བྱས་པའི་གནས་ཚུལ་རྣམས་ལྡེབས་བྲིས་སུ་བྲིས་ཡོད་པའི་ནང་ནས་ཁག་གཅིག་ད་ལྟའང་མཐོང་རྒྱུ་ཡོད། དེ་ནས་ཡོན་རྒྱལ་རབས་ཀྱི་དུས་ས་སྐྱ་ལྷ་ཁང་ཆེན་མོ་དང་།ཞ་ལུའི་ལྷ་ཁང་ཆེན་མོ་བཞེངས་སྐབས་བྲིས་པའི་ཐང་ཀ་དང་། ལྡེབས་བྲིས་ཁག་གཅིག་དང་། མིང་རྒྱལ་རབས་ཀྱི་རྒྱལ་རྩེ་དཔལ་འཁོར་ཆོས་སྡེར་བཞེངས་པའི་ཐང་ཀ་དང་། ལྡེབས་བྲིས་ཁག་བཅས(《བོད་ཀྱི་དུས་རབས་རིམ་པའི་མཛེས་རྩལ་རི་མོ་ཕྱོགས་བསྡུས》ཞེས་པའི་བརྙན་དཔར་ནང་གཟིགས)དེ་རྗེས་མིང་རྒྱལ་རབས་ཀྱི་གོང་མ་ཡུང་ལོས་མཚུར་ཕུ་ཀ་རྨ་པ་དང་། རྗེ་ཙོང་ཁ་པར་བོད་ལུགས་ཀྱི་ལྷ་སྐུའི་ཐགས་གྲུབ་མའི་ཐང་ཀ་མང་པོ་ཞིག་འབུལ་རྒྱུ་བསྐུར་བ་(ཁག་བོད་རང་སྐྱོང་ལྗོངས་རིག་གནས་དོ་དམ་ཁང་ནས་ཉར་ཚགས་བྱས་ཡོད)ནས་བོད་ཀྱི་ལྷ་བྲིས་མཁས་པ་ཁག་གཅིག་གིས་རྒྱ་མི་རིགས་ཀྱི་རི་མོའི་ལག་རྩལ་སློབ་སྦྱོང་བྱེད་འགོ་ཚུགས་ཤིང་དེའི་ཁྱད་ཆོས་ནི་གཞི་རྩའི་ཐོག་མི་རིགས་རང་ཉིད་ཀྱི་རི་མོའི་མཛེས་རྩལ་རྒྱུན་སྲོལ་མ་ཉམས་པ་གཞིར་བཟུང་ཐོག་རྒྱ་བྲིས་ཀྱི་ལག་རྩལ་ནང་ནས་ལེགས་ཆ་འགའ་ཞིག་བླངས་ཏེ་ཀརྨ་སྒར་བྲིས་དང་།གཙང་བྲིས།ཁམས་བྲིས།དབུས་བྲིས།གསར་རྙིང་སོགས་ལུགས་མི་འདྲ་བ་མང་པོ་བྱུང་།ཏཱ་ལའི་བླ་མ་སྐུ་ཕྲེང་ལྔ་པ་ནས་བདུན་པའི་བར་གྱི་དུས་སྐབས་དེར་བོད་ཀྱི་རི་མོའི་ལག་རྩལ་ཡང་རྩེར་སོན་པའི་དུས་སྐབས་ཡིན།དུས་སྐབས་དེའི་རི་མོའི་མཚོན་བྱེད་ནི་ཕོ་བྲང་དཀར་པོ་དང། དམར་པོའི་ཚོམས་ཆེན་དང་། གཟིམ་ཆུང་ཁག་གི་ལྡེབས་བྲིས།སྐུ་ཕྲེང་བདུན་པས་དངོས་སུ་ལྗགས་བཀོད་གནང་ནས་བྲིས་པའི་ཕོ་བྲང་དམར་པོའི་བློས་བསླངས་ཁང་གི་ལྡེབས་བྲིས་བཅས་ལ་གཟིགས། ཏཱ་ལའི་བླ་མ་སྐུ་ཕྲེང་བརྒྱད་པའི་དུས་ནས་བཟུང་བོད་ཀྱི་རི་མོའི་ལག་རྩལ་ཐོག་ཁག་གཉིས་ཆགས་ཏེ། ཁག་གཅིག་གིས་མི་རིགས་རང་ཉིད་ཀྱི་ཁྱད་ཆོས་རྒྱུན་འཛིན་བྱས་པ་དང་། ཁག་གཅིག་གིས་རང་ཉིད་ཀྱི་ཁྱད་ཆོས་ལ་སྣང་ཆུང་བྱས་ཏེ་ཙི་ནའི་རིགས་ཀྱི་རི་མོའི་ལད་ཟློས་བྱས་སྟབས་ལྕམ་ལགས་ཀྱི་འགྲོ་སྟངས་མ་ཤེས། བུ་མོ་རང་གི་འགྲོ་སྟངས་ཡང་ཤོར་འདུག་ཟེར་བའི་གཏམ་དཔེ་ལྟར་གྱུར་ཡོད་པ་ནི་སྐབས་དེར་བྲིས་པའི་རི་མོ་ཁག་གཅིག་སེ་འབྲས་གཉིས་དང་། ནོར་བུ་གླིང་ཁར་ཡོད་པ་རྣམས་ལ་གཟུགས་ན་གསལ།པོ་ཏ་ལའི་ཕོ་བྲང་དམར་པོ་གསར་བཞེངས་སྐབས་བོད་ཀྱི་རི་མོའི་ལག་རྩལ་མཁས་པ་ཡོངས་རྫོགས་བསྡུས་པའི་ནང་རིམ་པ་བཞིར་ཕྱེ་འདུགརིམ་པ་དང་པོ་ནི་དབུ་ཆེན་ཡིན་ཞིང་། དེའི་ལས་འགན་ནི་ལྷ་ཁང་དང་། གཟིམས་ཆུང་ཁག་གི་ལྡེབས་བྲིས་དང་། ལྷ་སྐུའི་ཐང་ཀ། གསུང་རབ་གསེར་བྲིས་དང་།དངུལ་བྲིས་ཁག་གི་དབུ་ལྷ།འཇིམ་བཟོ་དང་འབུར་སྐུ་ཁག་གི་སྐྱ་རིས་བྲིས་རྒྱུ་སོགས་གལ་ཆེའི་རི་མོ་རྣམས་རང་ཉིད་ཀྱིས་དངོས་སུ་ལག་བསྟར་བྱས་ནས་བྲིས་དགོས་པ་དང་། ཤིང་ཚོན་ཁག་གི་བཙབས་དཔར་འབྲི་རྒྱུ་དང་། རི་མོ་འབྲི་མཁན་ཡོངས་རྫོགས་ལ་ཞིབ་ཕྲའི་བཀོད་འདོམས་བྱ་རྒྱུ་བཅས་ཡིན། རིམ་པ་གཉིས་པ་ནི་དབུ་ཆུང་ཡིན་ཅིང་། དེས་ལྡེབས་བྲིས་དང་ལྷ་སྐུའི་ཐང་ཀ་ཁག་མང་ཆེ་བ་རང་ཉིད་ཀྱིས་ལག་བསྟར་བྱས་ནས་འབྲི་དགོས་པའི་ཐོག་དབུ་ཆེན་ལ་རོགས་རམ་གྱིས་ལས་འགན་བསྒྲུབ་རྒྱུ་ཡིན།རིམ་པ་གསུམ་པ་ནི་བྱིངས་གྲས་ཡིན།ཁོ་ཚོས་དབུ་ཆེན་གྱིས་བྲིས་པའི་སྐྱ་བྲིས་དང་བཙབས་དཔར་གཞིར་བཟུང་ནས་ཤིང་ཚོན་རི་མོ་རྣམས་འབྲི་རྒྱུ་དང་ཚོན་རྩི་གཏོང་དགོས།རིམ་པ་བཞི་པ་ནི་དཀྱུས་མའི་གྲས་ཡིན།ཁོ་ཚོས་སྤྱིར་བཏང་གི་རི་མོའི་གྲས་དང་།ཚོན་གཏོང་རྒྱུ་དང་། ཚོན་བྱུགས་རྒྱུ། ཚོན་འདུལ་རྒྱུ། ཚོན་མདངས་སྣ་ཚོགས་བཟོ་རྒྱུ། ཚོན་རྩི་གཏོང་རྒྱུ་བཅས་ཡིན། སྐབས་དེར་དབུ་ཆེན་མི་གཉིས།(ལྷོ་བྲག་བསྟན་འཛིན་ནོར་བུ།གསང་སྔགས་མཁར་པ་ཚེ་འཕེལ་)དབུ་ཆུང་རོང་པ་བསོད་ནམས་རྒྱལ་པོ་སོགས་མི་ལྔ།བྱིངས་གྲས(རྒྱལ་རྩེ་བ་རྒྱལ་པོ་སོགས)མི་གྲངས་བརྒྱ་དང་དྲུག་ཅུ་རེ་གཅིགདཀྱུས་མའི་གྲས(ཚེ་རིང་དར་རྒྱས་སོགས)མི་གྲངས་དྲུག་ཅུ་རེ་གཅིག་བཅས་ཡོད།


text:
ཨུ་རུ་སུའི་སྲིད་འཛིན་པུ་ཊིན་གྱིས་ཨ་རིའི་ཕྱི་འབྲེལ་ལས་བྱེད་༧༥༥ ཨུ་རུ་སུ་ནས་ཁ་བྲལ་དགོས་པའི་བཀོད་ཁྱབ་བཏང་ཡོད་འདུག་ཅིང་། དེ་ནི་དེང་རབས་ཀྱི་ལོ་རྒྱུས་ནང་རྒྱལ་ཁབ་ཅིག་ནས་ཕྱི་འབྲེལ་ལས་བྱེད་མཐར་སྐྲོད་བཏང་བ་གཞི་རྒྱ་ཆེ་ཤོས་དེ་ཆགས་ཀྱི་ཡོད་སྐོར་འདུག
ཟླ་༧ པའི་ཕྱི་ཚེས་༣༡ ཉིན་རྒྱལ་སྤྱིའི་གསར་ལམ་ཁག་ཏུ་གནས་ཚུལ་སྤེལ་གསལ་ལྟར་ན། ཨུ་རུ་སུའི་སྲིད་འཛིན་པུ་ཊིན་གྱིས་ཨུ་རུ་སུ་ནང་དུ་ཡོད་པའི་ཨ་རིའི་ཕྱི་འབྲེལ་ལས་བྱེད་༧༥༥ ཡིས་ལས་དོན་མཚམས་འཇོག་བྱེད་དགོས་པ་དང་། འདི་ལོའི་ཕྱི་ཟླ་༩ པའི་ཕྱི་ཚེས་༡ གི་སྔོན་ལ་ངེས་པར་དུ་ཨུ་རུ་སུ་ནས་ཁ་བྲལ་དགོས་པའི་བཀོད་ཁྱབ་ཅིག་བཏང་ཡོད་འདུག བཀོད་ཁྱབ་དེ་ནི་ཉེ་ཆར་ཨ་རི་གྲོས་ཚོགས་གོང་འོག་གཉིས་ནས་ཨུ་རུ་སུ་ལ་དཔལ་འབྱོར་གྱི་ཉེས་ཆད་གསར་པ་ཞིག་གཏོང་རྒྱུའི་ཁྲིམས་འཆར་ལ་རྒྱབ་སྐྱོར་ཆེན་པོ་བྱས་ཡོད་སྟབས་དེར་འཁོན་ལན་སློག་པ་ཞིག་ཡིན་འདུག
ལོ་སྔོན་མའི་ཕྱི་ཟླ་༡༢ པའི་ནང་ཨ་རི་ནས་ཨུ་རུ་སུའི་ཕྱི་འབྲེལ་ལས་དོན་དང་འབྲེལ་བའི་ལས་བྱེད་༣༥ ཕྱིར་འབུད་བྱས་རྗེས། ཨ་རིའི་ནང་ཨུ་རུ་སུའི་ལས་བྱེད་༤༥༥ ལས་ལྷག་མེད་པ་ལྟར། ད་ཆ་ཨུ་རུ་སུ་ནང་དུ་ཡང་ཨ་རིའི་ཕྱི་འབྲེལ་ལས་དོན་དང་འབྲེལ་བའི་ལས་བྱེད་༤༥༥ ལས་མེད་པ་བཟོ་རྒྱུ་ཡིན་འདུག
ཝ་ཤིང་ཊོན་དུ་ཡོད་པའི་སྦི་སྦི་སིའི་གསར་འགོད་པ་ལོ་རཱ་བྷིཀ་ཀེར་གྱིས་ད་ཐེངས་ཀྱི་ཨུ་རུ་སུའི་བྱ་འགུལ་དེ་ནི་དེང་རབས་ཀྱི་ལོ་རྒྱུས་ནང་རྒྱལ་ཁབ་ཅིག་ནས་ཕྱི་འབྲེལ་དང་འབྲེལ་བའི་ལས་བྱེད་མཐར་སྐྲོད་བཏང་བ་གཞི་རྒྱ་ཆེ་ཤོས་དེ་ཆགས་ཀྱི་ཡོད་སྐོར་བརྗོད་ཡོད་འདུག དེ་བཞིན་མོ་སཱི་ཀོའུ་ལ་ཡོད་པའི་སྦི་སྦི་སིའི་གསར་འགོད་པ་ས་རཱ་རེན་སི་ཧྥོར་ཌིས་བརྗོད་པ་ལྟར་ན། ལས་བྱེད་༧༥༥ ནང་ཨ་རིའི་ཕྱི་འབྲེལ་ལས་དོན་ཐོག་ལས་ཀ་བྱེད་མཁན་གྱི་ཨུ་རུ་སུའི་མི་རྣམས་ཀྱང་ཚུད་ཡོད་པ་མ་ཟད། མོ་སཱི་ཀོའུ་ལ་རྟེན་གཞི་བྱས་པའི་ཨ་རིའི་གཞུང་ཚབ་ཁང་གཙོས་པའི་ཨུ་རུ་སུའི་གྲོང་ཁྱེར་ཁག་ནང་ཡོད་པའི་ཨ་རིའི་ཚོང་འབྲེལ་ལས་དོན་ཁང་རྣམས་ལ་ཤུགས་རྐྱེན་ཐེབས་ཀྱི་ཡོད་འདུག
ཨ་རིའི་གཞུང་གིས་ཨུ་རུ་སུའི་འགུལ་བསྐྱོད་དེ་ལ་བློ་འགྱོད་ཡོད་སྐོར་དང་། དེ་ནི་དགོས་མེད་ཀྱི་བྱ་སྤྱོད་ཅིག་ཡིན་སྐོར་བརྗོད་ཡོད་ཁར། ཨ་རིའི་ཕྱི་འབྲེལ་ལས་ཁུངས་ཀྱི་ལས་བྱེད་ཅིག་གིས་“ང་ཚོས་ལས་བྱེད་ཀྱི་ཁ་གྲངས་ཚད་བཀག་བཟོས་པའི་ཤུགས་རྐྱེན་དང་། དེར་ལན་ཇི་ལྟར་སློག་དགོས་ཀྱི་ཡོད་མེད་བཅས་ལ་དཔྱད་ཞིབ་བྱེད་བཞིན་ཡོད་”ཅེས་བརྗོད་ཡོད་འདུག
སྲིད་འཛིན་པུ་ཊིན་གྱིས་ཨུ་རུ་སུའི་བརྙན་འཕྲིན་ནང་ཨུ་རུ་སུར་རྟེན་གཞི་བྱས་པའི་ཨ་རིའི་གཞུང་ཚབ་ཁང་དང་། དོན་གཅོད་ལས་ཁུངས་ཁག་ནང་མི་༡༠༠༠ ལྷག་གིས་ལས་ཀ་བྱེད་བཞིན་ཡོད་པ་དང་། ཁོང་ཚོས་ད་ལྟ་ཡང་ལས་ཀ་བྱེད་བཞིན་ཡོད་སྐོར་བརྗོད་ཡོད་འདུག་ལ། དེ་བཞིན་ཁོང་གིས་“མི་༧༥༥ དེས་ཨུ་རུ་སུའི་ནང་བྱ་གཞག་བསྒྲུབ་རྒྱུ་ངེས་པར་དུ་མཚམས་འཇོག་བྱེད་དགོས་”ཞེས་བརྗོད་ཡོད་འདུག
ཕྱི་ལོ་༢༠༡༤ ལོར་ཡུ་ཀཱི་རེན་གྱི་མངའ་འོག་ཏུ་ཡོད་པའི་ཁི་རཱི་མི་ཡ་(Crimea)ཞེས་པ་ཞིག་ཨུ་རུ་སུས་བཙན་བཟུང་བྱས་ཡོད་པ་དང་། འདས་མ་ཐག་པའི་ཨ་རིའི་སྲིད་འཛིན་འོས་བསྡུའི་སྐབས་ཨུ་རུ་སུས་ཐེ་ཇུས་བྱས་ཡོད་པའི་དོགས་གཞི་ཡོད་སྟབས། དེ་གཉིས་ལ་འཁོན་ལན་དུ་ཟླ་༧ པའི་ཚེས་༢༧ ཉིན་ཨ་རིའི་གྲོས་ཚོགས་གོང་མའི་ནང་ནས་ཨུ་རུ་སུ་དང་བྱང་ཀོ་རི་ཡ། ཨི་རན་བཅས་ལ་དཔལ་འབྱོར་གྱི་ཉེས་ཆད་གསར་པ་གཏོང་རྒྱུའི་ཁྲིམས་འཆར་ལ་འཐུས་མི་༡༠༠ ནས་༩༨ གྱིས་རྒྱབ་སྐྱོར་བྱས་ཡོད་པ་དང་། གྲོས་ཚོགས་འོག་མའི་ནང་ཟླ་༧ པའི་ཚེས་༢༥ ཉིན། འཐུས་མི་༤༢༢ ནས་༤༡༩ ཡི་རྒྱབ་སྐྱོར་བྱས་ཡོད་སྟབས། ད་ལྟ་དེར་འཁོན་ལན་དུ་ཨུ་རུ་སུས་འགུལ་བསྐྱོད་དེ་བགྱིས་པ་ཡིན་སྐོར་འདུག །
གསར་འགོད་པ་བཀྲ་ཤིས་དོན་གྲུབ།


text:
བོད་ནང་གི་བོད་མི་མང་པོ་ཞིག་ད་ལྟའི་བཀའ་ཤག་གི་ཕྱག་ལས་གནང་སྟངས་ལ་བློ་ཕམ་བྱུང་འདུག
བསྟན་འཛིན།
བཀའ་བློན་ཁྲི་པ་བློ་བཟང་སེང་གེ་མཆོག་དང་། ཨ་རིའི་སྐུ་ཚབ་ཟུར་པ་སྤེན་པ་ཚེ་རིང་མཆོག་གི་གནད་དོན་དེས་བོད་ནང་གི་མི་མང་པོ་ཞིག་ལ་ད་ལྟའི་བཀའ་ཤག་ལ་གཟིགས་སྟངས་ཡག་པོ་མིན་འདུག སྐད་འཕྲིན་དང་། མཛེས་པར། འཕྲིན་ཕྲན། དེ་བཞིན་རྒྱུད་ལམ་ཁག་ནས་མཐོང་བའི་གནས་ཚུལ་ལ་ལྟར་ན། བོད་ནང་གི་རྣམ་འགྱུར་ནི་གསལ་པོ་འདུག དེ་ནི་ད་ལྟའི་བཀའ་ཤག་གི་སྐོར་འབྲི་སྐབས། མང་ཆེ་བས་མཆན་གྱི་ནང་ལ། ད་ལྟའི་བཀའ་ཤག་དེ། “སྲིད་དབང་སྒེར་འཛིན་པ།” “རྒྱ་ཁ་གཅིག་གཅོད་བྱེད་མཁན།” “ཕ་ཡུལ་གྱི་ཕྱོགས་ཞེན་པ།” “བསམ་བློ་དོག་པོ།” “མི་རིགས་ཀྱི་ཕུགས་བསམ་མེད་པ།” “སྒེར་དོན་ཨང་དང་པོ་འཇོག་མཁན།” “མི་རིགས་ཀྱི་འདུན་པ་ཆུ་ལ་སྐྱུར་མཁན།”ལ་སོགས་ཀྱི་ཐ་སྙད་ཤ་སྟག་ལས། རྒྱབ་སྐྱོར་བྱེད་མཁན་ཤིན་དུ་ཉུང་།
ད་ལྟའི་བཀའ་ཤག་འདི་ལ་སྤྱིར་བཏང་བོད་ནང་གི་བསམ་ཚུལ་ལ་དེ་ཙམ་དོ་སྣང་མེད། རྒྱུ་མཚན་ནི་བོད་ནང་ནས་འདེམས་ཤོག་འཕེན་མི་ཐུབ་ཙང་ཡིན་སྙམ། བཀའ་ཁྲི་ལ་ཁོང་རྣམ་པའི་བསམ་ཚུལ་གལ་མི་ཆེ། འོན་ཀྱང་། བཀའ་བློན་གཞན་པ་རྣམ་པས་བཀའ་ཁྲིའི་འོག་ལ་ཁྱི་དང་བདག་པོའི་འདུ་ཤེས་ཙམ་མིན་པར། བོད་པ་སྤྱིའི་ཁེ་ཕན་ལ་བསམ་ཤེས་གནང་ནས། བཀུར་འོས་བློ་བཟང་སེང་གེ་མཆོག་གི་བཀའ་འོག་ལ་སྡིག་པ་མིག་བཙུམས་ལྟ་བུ་མ་ཡིན་པར། ཁོང་གི་ལམ་ཕྱོགས་དང་ལས་སྟངས་ལ་ནོར་འཁྲུལ་ཡོང་སྐབས། དེ་ལ་གདོང་ལེན་དང་ཡོ་བསྲང་གནང་རྒྱུ་ནི་ང་ཚོ་བོད་མི་རྣམས་ཀྱི་རེ་བ་ཉག་གཅིག་ཡིན།


text:
སློབ་ཆུང་སྐད་ཡིག་སློབ་དེབ་དང་འབྲེལ་བའི་བསམ་གཞིགས །
གཅན་ཚ་རྫོང་སློབ་ཆུང་གཉིས་པ། ལྷ་རྩེ་རྒྱལ།
ངས་ཐོག་མར་ལྗོངས་ཞིང་ལྔའི་བོད་ཀྱི་སློབ་གྲྭ་ཆུང་འབྲིང་གི་སྐད་ཡིག་སློབ་དེབ་བསྒྱུར་སྒྲིག་གི་ལས་ལ་གཞོལ་བའི་ཆེད་མཁས་པ་དང་རྩོམ་སྒྲིག་པ་རྣམས་ལ་སྙིང་ཐག་པ་ནས་བཀའ་དྲིན་ཆེ་ཞུ་བ་དང་ཆབས་ཅིག རང་ཉིད་ལོ་དུ་མར་སློབ་ཆུང་སྐད་ཡིག་སློབ་དེབ་འཁྲིད་མཁན་དང་ལག་བསྟར་བྱེད་མཁན་ཞིག་ཡིན་པའི་ཆ་ནས་སྐད་ཡིག་སློབ་དེབ་གསར་བའི་དགེ་སྐྱོན་དང་རེ་བ་སོགས་རང་གི་སློབ་ཁྲིད་ཉམས་མྱོང་དང་འབྲེལ་ནས་ཅུང་ཟད་གླེང་ན།
གཅིག སྐད་ཡིག་སློབ་དེབ་བཟང་བོ་ཞིག་བསྒྲིག་དགོས་པའི་གལ་ཆེན་རང་བཞིན།
སྐད་ཡིག་ནི་མི་དང་མི་ཕན་ཚུན་འབྲེལ་འདྲིས་བྱེད་པའི་ལག་ཆ་ཆེས་གཙོ་བོ་ཡིན་ལ་མིའི་རིགས་ཀྱི་རིག་གནས་ཀྱི་གྲུབ་ཆ་གཙོ་བོ་ཞིག་ཀྱང་ཡིན། སྐད་ཡིག་སློབ་གསོའི་ཆོས་ཉིད་ལ་བརྩི་འཇོག་བྱས་ནས་དེང་རབས་སྤྱི་ཚོགས་ཀྱི་འཕེལ་རྒྱས་དང་འཚམ་པའི་སྐད་ཡིག་སློབ་དེབ་ཅིག་བསྒྲིག་པ་ལ་འབད་པ་བྱེད་དགོས། སྤྱིར་སློབ་མ་ལ་ཡོན་ཏན་བཟང་བོ་ཞིག་འཐོབ་ཏུ་འཇུག་ན་བདག་གཉེར་དང་། དགེ་རྒན། འཁྲིད་ཐབས། སྦྱོང་ཐབས་སོགས་ཕྱི་ནང་གི་རྐྱེན་གང་མང་ལ་རགས་ལས། དེ་ལས་སློབ་དེབ་ནི་གལ་ཆེན་ནང་གི་འགངས་ཆེན་རེད་དེ་སྤུས་ཀ་བཟང་བོ་ཞིག་མེད་ན་གོ་ཆོད་དཀའ། ང་ཚོ་བོད་ཀྱི་སྐད་ཡིག་སློབ་དེབ་ལ་མཚོན་ན་ལྗོངས་དང་ཞིང་ཆེན་ལྔ་བོས་མཉམ་དུ་བཀོལ་སྤྱོད་བྱེད་དགོས་པས་ཁྱབ་རྒྱ་ཧ་ཅང་ཆེ། དེ་ང་ཚོ་བོད་རིགས་སློབ་མ་ཚང་མ་ལ་འབྲེལ་བ་ཡོད་པ་ཀུན་གྱིས་ཤེས་གསལ་རེད། སློབ་དེབ་བཟང་ན་སློབ་མའི་ཤེས་རིག་གི་སྤུས་ཚད་དང་། བསམ་བློ་ཀུན་སྤྱོད་ཀྱི་སྤུས་ཚད་དང་། ཚན་རིག་རིག་གནས་ཀྱི་བྱང་ཚད་སོགས་སྐྱེད་སྲིང་བྱེད་པར་ནུས་པ་གང་ལེགས་འདོན་ཐུབ། ནུབ་བྱང་མི་རིགས་སློབ་ཆེན་གྱི་དགེ་རྒན་ཆེན་མོ་དཔའ་རིས་སངས་རྒྱས་ལགས་ཀྱིས་“སློབ་དེབ་བཟང་བོ་ཞིག་ཡིན་ན། སློབ་མར་ཡོན་ཏན་འབྱོར་རྒྱུ་མགྱོགས། མཁས་པ་སྣ་ཚོགས་འབྱུང་ཚད་མགྱོགས། བོད་ཀྱི་ས་ཆའི་འཛུགས་སྐྲུན་སྣ་ཚོགས་འཕེལ་རྒྱས་གཏོང་ཚད་མགྱོགས། བསླབ་དེབ་བཟང་བོ་ཞིག་མ་ཡོང་ན་འཕྲིན་ལས་རྣམ་བཞི་སོགས་ཚང་མ་རྗེས་ལུས་སུ་འགྱུར་རྒྱུ་རེད། དགེ་རྒན་གྱིས་སློབ་དེབ་ལ་བརྟེན་ནས་སློབ་མའི་རྒྱུ་གཙང་ཞིང་ཤེས་རབ་ཅན་དུ་འགྱུར་དུ་འཇུག་དགོས། མི་རིགས་ཀྱི་ལ་རྒྱ་འཛིན་དུ་འཇུག་དགོས། ཡ་རབས་ཀྱི་སྲོལ་བཏོད་པ་དང་མ་རབས་ཀྱི་སྲོལ་སྣུབ་པའི་མི་བཟང་བོར་འགྱུར་དུ་འཇུག་དགོས། དེ་ལྟར་བྱས་ན་རྒྱལ་ཁབ་ཀྱི་སྲིད་འབྱོར་མངའ་ཐང་གཙོ་སྐྱོང་བྱེད་ནུས་པའི་མི་རབས་གསར་བའི་རིགས་སྐྱེད་སྲིང་བྱེད་ཐུབ་རྒྱུ་རེད། རྒྱུ་བཟང་ན་འབྲས་བུ་བཟང་། དུས་རབས་ཀྱི་ཁྲོད་ཡོན་ཏན་པ་ཞིག་བསྐྱེད་དགོས་ན་སློབ་དེབ་ཕུན་སུམ་ཚོགས་པ་ཞིག་དགོས། ”ཞེས་གསུངས་པ་ཡང་དོན་ལ་གནས་པའི་རེ་བ་ཞིག་ཏུ་འདོད། སྐད་ཡིག་བསླབ་ཚན་འདིས་སློབ་མ་ལ་སྐད་ཡིག་གི་ཡོན་ཚད་ལྡན་དུ་འཇུག་པར་མ་ཟད་བསླབ་ཚན་གཞན་དག་ལེགས་པར་སྦྱང་བྱེད་ཀྱི་རྨང་གཞི་དང་། སློབ་མ་ཕྱོགས་ཡོངས་ནས་འཕེལ་རྒྱས་འགྲོ་བྱེད་ཀྱི་རྨང་གཞི་ཡང་ཡིན། ལྷག་པར་དུ་དེ་ལ་མི་རིགས་ཀྱི་འདུ་ཤེས་སྐྱེད་སྲིང་དང་རྒྱལ་གཅེས་རིང་ལུགས་ཀྱི་བསམ་བློ་འཛུགས་སྐྲུན་གྱི་ནུས་པ་ལྡན་པས། ང་ཚོས་ད་ལྟ་སྤྱོད་བཞིན་པའི་སྐད་ཡིག་སློབ་དེབ་འདི་ཇེ་བཟང་ཇེ་ལེགས་སུ་བཏང་སྟེ་ཚིག་སྦྱོར་སྙན་ཞིང་ནང་དོན་ཕུན་སུམ་ཚོགས་པའི་སློབ་དེབ་ཅིག་ཏུ་བསྒྲིགས་ནས་རིམ་བཞིན་དུ་སློབ་མའི་ཕྱོགས་ཡོངས་འཕེལ་རྒྱས་འགྲོ་བར་སྐུལ་འདེད་བྱེད་དགོས།
གཉིས སྐད་ཡིག་སློབ་དེབ་ཀྱི་དགེ་སྐྱོན་རགས་ཙམ་གླེང་བ།
སློབ་ཆུང་གི་སྐད་ཡིག་སློབ་དེབ་ནི་ལོ་རེར་དེབ་གཉིས་བྱས་ནས་སྡོམ་དེབ་བཅུ་གཉིས་ཡོད་པ་དང་ཕལ་ཆེར་སློབ་ཚན་སུམ་བརྒྱ་ཙམ་ཡོད། སློབ་དེབ་སྒྲིག་གཞི་ཐད་ནས་གོ་རིམ་ལྡན་ཞིང་ཞིབ་ཚགས་ལྡན་པ། ཤེས་བྱར་རིམ་འཇུག་རང་བཞིན་གྱི་ཁྱད་ཆོས་ལྡན་པའི་སྒོ་ནས་ནང་དོན་དང་ཤེས་བྱའི་སྡེ་ཚན་བཞི་སྟེ་སློབ་ཚན་དང་། རིགས་མཐུན་ཐ་སྙད་སྦྱོང་བ། བརྡ་སྤྲོད་སློབ་ཚན། སྐད་ཡིག་ཤེས་བྱའི་དགའ་ཚལ་བཅས་སུ་དགར་ནས་བསྒྲིགས་ཡོད། སློབ་ཚན་ལ་ལེགས་བཤད་དང་བསླབ་བྱ། གབ་ཚིག གཏམ་རྒྱུད། བྱིས་སྒྲུང་། ཡུལ་ལྗོངས་དང་མི་སྣ་ཞིབ་འབྲིའི་རྩོམ་ཡིག བྱ་བ་དང་སྲོག་ཆགས་ཞིབ་འབྲིའི་རྩོམ་ཡིག་སོགས་སྔོན་གྱི་སློབ་དེབ་སྒྲིག་སྟངས་ལས་རིང་དུ་བརྒལ་ཏེ་སྐད་ཡིག་གི་ཤེས་བྱ་རྙོག་འཛིང་ཡིན་པ་དེ་གོ་རིམ་ལྡན་པར་བསྒྲིགས་ཡོད་པ་དེས་སློབ་མའི་སྐད་ཡིག་གི་རྨང་གཞིའི་ཤེས་བྱ་གོང་དུ་སྤེལ་བའི་ནུས་པ་ཐོན་ཡོད་པར་མ་ཟད། སློབ་མ་རྣམས་ཡི་གེ་ངོས་འཛིན་ནས་འབྲི་ཀློག དེ་ནས་ཁ་སྐད་ཀྱི་འབྲེལ་འདྲིས། དེ་ནས་རྩོམ་འབྲིའི་གོ་རིམ་དུ་རིམ་གྱིས་ཁྲིད་ཡོད་པ་དང་སློབ་མ་རྣམས་ལ་བོད་ཀྱི་སྲོལ་རྒྱུན་རིག་གནས་ཀྱི་བག་ཆགས་ཅུང་ཙམ་འཇོག་པ་དང་སྐད་ཡིག་སློབ་པའི་འདུན་པ་སྐྱེད་སྲིང་བྱས་ཡོད། ནང་དོན་གྱི་ཐད་ནས་སྔོན་ཐོན་མི་རིགས་ཀྱི་རིག་གནས་དང་འཛམ་གླིང་རིག་གནས་ཀྱི་ཉིང་བཅུད་སྡུད་ལེན་བྱས་ཏེ་བསྒྱུར་རྩོམ་དང་། གནའ་དེང་བོད་ཀྱི་མཁས་པའི་གསུང་རྩོམ་དང་བསླབ་བྱ། ལེགས་བཤད། གབ་ཚིག གཏམ་དཔེ། བརྡ་སྤྲོད་དང་དག་ཡིག་སོགས་གྲངས་ངེས་ཅན་ཞིག་བཀོད་ནས་སྐད་ཡིག་སློབ་ཚན་དང་འཚོ་བའི་འབྲེལ་བར་ཤུགས་སྣོན་དང་ཡང་དག་པའི་མེ་ཚེའི་ལྟ་བ་དང་རིན་ཐང་གི་ལྟ་བ་ཆགས་སུ་འཇུག་པར་ཤུགས་སྣོན། སློབ་མའི་སྐད་ཡིག་གི་ཡོན་ཚད་ཕྱོགས་ཡོངས་ནས་མཐུན་འགྲིག་གིས་འཕེལ་རྒྱས་ཡོང་བར་དགེ་མཚན་ལྡན་པར་བྱས་ཡོད་མོད། ཡིན་ནའང་ཁོ་བོ་ལ་མཚོན་ན་སྐད་ཡིག་སློབ་དེབ་སྔ་ཕྱི་ཐེངས་གཉིས་ལ་བསྒྱུར་སྒྲིག་བྱེད་སྐབས་ལོ་རིམ་དང་པོ་ནས་དྲུག་པའི་བར་སྔ་ཕྱི་ཐེངས་གཉིས་ལ་འཁྲིད་པའི་ལག་ལེན་བརྒྱུད་མྱོང་པའི་དགེ་རྒན་དཀྱུས་མ་ཞིག་ཡིན་པའི་ཆ་ནས་བལྟས་ན་སློབ་དེབ་སྔ་མ་ལས་ཕྱི་མའི་སྒྲིག་གཞི་དང་ནང་དོན། པར་ངོས་དང་བར་བཅུག་རི་མོ་སོགས་ཕྱོགས་གང་ཐད་ནས་ཇེ་བཟང་ཇེ་ལེགས་སུ་སོང་ཡོད་ནའང་། མི་འདང་བའི་ཆ་ཡང་ཕྱོགས་འགའ་རེ་མཐོང་སྟེ། 1 ལོ་རིམ་གཉིས་པ་ནས་དེབ་རེ་རེའི་ནང་དུ་བསྒྱུར་རྩོམ་གྱིས་30%ཙམ་ཟིན་པ་བཀོད་ཡོད་པས་བསྒྱུར་རྩོམ་ད་དུང་ཅུང་མང་བའི་སྣང་བ་སྟེར། སྤྱིར་བསྒྱུར་རྩོམ་མང་ན་མི་ལེགས་ཞེས་མཐའ་གཅིག་ཏུ་སྨྲས་པ་མ་ཡིན། བསྒྱུར་རྩོམ་ལ་ཡང་ལེགས་ཆ་དང་སློབ་སྦྱོང་གི་རིན་ཐང་ཆེ་ས་གང་མང་མང་ཡོད་དེ། བསྒྱུར་རྩོམ་ཕལ་ཆེ་བས་གསར་གཏོད་གསར་རྟོགས་ཀྱི་སྙིང་སྟོབས་དང་རང་བྱུང་ཚན་རིག་གི་རྒྱུན་ཤེས། མི་གཤིས་གསོ་སྐྱོང་གི་གནས་ལུགས་སོགས་ཚིག་སྦྱོར་སྙན་ཞིང་འཇེབས་པས་མཚོན་ཡོད་པ་ཅན་མང་ཡང་། ལ་ལ་ཞིག་རྒྱའི་སྐད་ཡིག་ཏུ་བཀོད་ཡོད་པས་ནང་དོན་གྱི་ཆ་ནས་བསྐྱར་ཟློས་སུ་སོང་བ་དང་། ལ་ལ་ཞིག་སློབ་མས་སློབ་འདོད་པའི་ཚིག་སྦྱོར་སྙན་པོ་མིན་པའི་ཁར་ནང་དོན་ལ་དགེ་སློབ་གཉིས་ཀྱིས་གོ་བ་ལེན་དཀའ། གལ་ཏེ་དགེ་རྒན་གྱི་མཛུབ་སྟོན་འོག་གོ་བ་རགས་ཙམ་ལོན་ཐུབ་པ་བྱུང་ནའང་དེ་ལས་ཐོབ་པའི་གནས་ལུགས་དང་བློ་སྐྱེད་ནི་སློབ་མའི་འཚོ་བ་དང་བསམ་བློ་ལ་ཅུང་རིང་དུ་གྱེས་ཡོད། དཔེར་ན། ལོ་རིམ་གཉིས་པའི་སྟོད་ཆར་བཀོད་པའི་《སྦྲང་མས་ལམ་ཁྲིད་པ》 ལོ་རིམ་བཞི་བའི་སྟོད་ཆར་བཀོད་པའི་《བློ་རྩེ་གཅིག་སྒྲིམ 》《དོན་དངོས་ཀྱི་མཐོ་ཚད 》 《ལྕགས་གླང་ཆུ་ལས་བཏོན་པ 》 ལོ་རིམ་བཞི་བའི་སྨད་ཆར་བཀོད་པའི《ཁོ་ལེ་ཡའི་སྒམ་ཆུང 》ལོ་རིམ་ལྔ་བའི་སྟོད་ཆར་བཀོད་པའི་《ལྕགས་རིལ་གཉིས་ཅིག་ཅར་དུ་སར་ལྷུང་བ》《ལྷམ་བཟོའི་བུ》 ལོ་རིམ་དྲུག་པའི་སྨད་ཆར་བཀོད་པའི་《བྱིས་དུས་ཀྱི་གསར་རྟོགས》ལྟ་བུ་རེད།
2 དག་ཡིག་དང་བརྡ་སྤྲོད་ཀྱི་ཤེས་བྱ་དཀོད་སྒྲིག་ཅུང་ཉུང་བའི་མྱོང་ཚོར་སྟེར་ཏེ། འཆད་འཁྲིད་སློབ་ཚན་དུ་རིགས་མཐུན་ཐ་སྙད་ལས་དག་ཡིག་བཀོད་མེད་པ་རེད། སྐད་ཡིག་ཤེས་བྱའི་དགའ་ཚལ་དུ་བློར་འཛིན་རྒྱུ་ལ་ལོ་རིམ་གསུམ་པ་ནས་བཞི་བར་ས་པན་ཀུན་དགའ་རྒྱལ་མཚན་གྱི་《དག་པར་བྱེད་པ་སྡེབ་སྦྱོར་རིན་ཆེན་རྒྱ་མཚོ》དང་། དབྱངས་ཅན་རོལ་བའི་འོ་མཚོའི《དག་ཡིག་མཁས་པ་དགའ་སྐྱེད》གཉིས་ཚན་པ་རེ་བྱས་ནས་བཀོད་ཡོད་པའང་དགེ་རྒན་ཕལ་ཆེ་བས་བློར་འཛིན་དུ་འཇུག་པ་ལས་ནང་དོན་བཤད་ནས་ཁྲིད་ཀྱི་མེད་པས་ཕན་ཆེན་པོ་མི་ཐོགས། བརྡ་སྤྲོད་ཀྱི་ཤེས་བྱ་ཡང་ལོ་རིམ་གསུམ་པ་ནས་འབྲེལ་སྒྲ་དང་བྱེད་སྒྲ ལ་དོན། དེ་ནས་ལྷག་བཅས་དང་རྫོགས་ཚིག དེ་ནས་རྒྱན་སྡུད་དང་ཚིག་ཕྲད་ཅིང་སོགས་སློབ་དེབ་རེར་གཉིས་རེ་བཀོད་ནས་ལོ་རིམ་དྲུག་པར་ཐོན་ན་ཕྲད་གཞན་དབང་ཅན་དང་ཕྲད་རང་དབང་ཅན་སོགས་བཀོད་སྒྲིག་བྱས་ཡོད་པ་ཤེས་བྱར་རིམ་འཇུག་གི་ཁྱད་ཆོས་ལྡན་ནའང་སློབ་མའི་རིག་སྟོབས་འཕེལ་རྒྱས་ལ་ཕན་པའི་ཕྱོགས་སུ་བསམ་བློ་བཏང་བ་མི་འདང་། རྒྱུ་མཚན་ནི་ལོ་རིམ་གསུམ་པ་དང་བཞི་བ་ནི་ཚིག་དོན་དང་ཚིག་སྒྲིག་པ་ལ་ཁ་ཕྱོགས་དགོས་པས་བརྡ་སྤྲོད་ཀྱི་ཤེས་བྱའི་ཆུ་ཚད་ཅུང་ཞན་ན་ཚིག་གྲུབ་ཅིག་བཟོ་དགོས་ནའང་ཚིག་གི་སྦྱོར་སྟངས་ལེགས་པོ་ཞིག་མི་འབྱུང་པར་ཚིག་གི་གོང་འོག་འཁྲུགས་ཤིང་རྡོ་ཆག་བཙན་སྒྲིག་ལྟ་བུ་སློབ་མའི་ཁྲོད་རྒྱུན་དུ་འབྱུང་བཞིན་པའི་ཚིག་གྲུབ་དེ་དག་བྱུང་བ་ལགས། དེ་བས་བརྡ་་སྤྲོད་སློབ་ཚན་ཏེ་《སུམ་ཅུ་བའི་སྙིང་བོ་ལེགས་བཤད་ལྗོན་དབང》ལྟ་བུ་ལོ་རིམ་གསུམ་པ་དང་བཞི་བར་རིམ་པ་ལྟར་ཁ་ཚང་འགོད་ཐུབ་པ་བྱུང་ན་ལོ་རིམ་ལྔ་བ་ནས་སློབ་མའི་ལྟ་ཀློག་དང་རྩོམ་འབྲིའི་ནུས་པ་སོགས་གོང་མཐོར་འགྲོ་བར་ཕན་པ་ཆེན་པོ་ཡོད་སྙམ།
3 བསླབ་བྱ་དང་ལེགས་བཤད་སོགས་བཀོད་སྒྲིག་ཀྱང་ཅུང་ཉུང་སྟེ། ལོ་རིམ་གཉིས་པར་ལེགས་བཤད་ཚན་པ་གཅིག་རེ་དང་ལོ་རིམ་གསུམ་པ་དང་བཞི་བར་ཚན་པ་གཉིས་རེ། ལོ་རིམ་ལྔ་བར་ཚན་པ་གསུམ་རེ་དང་ལོ་རིམ་དྲུག་པར་ཚན་པ་བཞི་རེ་བཅས་བཀོད་སྒྲིག་བྱས་པ་དོན་དངོས་སུ་ཅུང་ཉུང་སོང་སྙམ། རྒྱུ་མཚན་ནི་སློབ་ཆུང་སྐབས་དོན་ནི་སློབ་མའི་རིག་པ་ཆེས་མྱུར་བའི་དུས་སྐབས་ཡིན་པས་བློ་ལ་མང་དུ་བཟུང་དུ་བཅུག་ན་སློབ་མའི་རྒྱུད་ལ་ཡོན་ཏན་མང་དུ་འབྱོར་བ་དང་སྐད་ཆའི་འབྲེལ་འདྲིས་དང་རྩོམ་ཡིག་འབྲི་ཀློག་ལའང་ཕན་པ་ཆེ་བར་མ་ཟད་སློབ་མའི་ཀུན་སྤྱོད་ལེགས་པོ་དང་མི་གཤིས་ལེགས་བསྒྱུར་ལ་ནད་ཐོག་སྨན་གྱི་ནུས་པ་ཐོན་ནོ།།
4 རྩོམ་འབྲིའི་ཤེས་བྱ་དང་རྩོམ་ཡིག་འབྲི་དཔེའི་སློབ་ཚན་ནི་ལོ་རིམ་ལྔ་བ་ནས་དྲུག་པར་ཤིན་ཏུ་ནས་མཁོ་གལ་ཆེ། སློབ་དེབ་གསར་བའི་ནང་དུ་དེའི་སྐོར་གྱི་ཤེས་བྱ་སློབ་མའི་ལས་བྱ་འབྲི་དེབ་སྦྱང་གཞི་ལྷན་ཐབས་སུ་ལྟ་ཀློག་གི་ཚུལ་དུ་ཉུང་ཙམ་བཀོད་པ་མ་གཏོགས་འཆད་འཁྲིད་ཀྱི་ནང་དོན་ལ་བཞག་མེད། སྦྱང་གཞི་ལྷན་ཐབས་སུ་རྩོམ་འབྲིའི་ཤེས་བྱ་དང་རྩོམ་ཡིག་འབྲི་དཔེའི་སློབ་ཚན་བཀོད་ཀྱང་སློབ་སྦྱོང་ལ་བཟང་བའི་སློབ་མ་འགའ་རེས་མ་གཏོགས་མང་ཆེ་བས་ཟུར་མིག་ཙམ་གྱིས་ཀྱང་ལྟ་བཞིན་མེད། རྩོམ་འབྲི་ཤེས་བྱའི་སྐོར་དགེ་རྒན་གྱིས་དངོས་སུ་རྩོམ་ཡིག་འབྲི་དཔེ་ལ་སྦྱར་ཏེ་འཆད་ཁྲིད་དང་མཛུབ་སྟོན་བྱས་ན་སློབ་མའི་རྩོམ་འབྲིའི་ནུས་པ་གོང་དུ་འགྲོ་བ་གདོན་མི་ཟ། སློབ་ཆུང་ནས་མཐར་ཕྱིན་ཏེ་དམའ་འབྲིང་དུ་ལོ་རིམ་འཕར་ན་དམའ་འབྲིང་དགེ་རྒན་ཚོས་སློབ་མ་རྣམས་ལ་ལེ་བདའ་བྱེད་རྒྱུ་མང་བོ་ནི་སློབ་ཆུང་གི་སློབ་མས་ཉིན་ཐོ་ཐུང་ཐུང་ཞིག་ཀྱང་འབྲི་མི་ཤེས་པ་དེའོ།།
གསུམ། སྐད་ཡིག་སློབ་དེབ་བསྒྱུར་བཅོས་ཕྱོགས་ལ་བཏོན་པའི་རེ་བ།
ཕྲན་གྱིས་གོང་དུ་སྐད་ཡིག་སློབ་དེབ་ཀྱི་དགེ་སྐྱོན་རགས་ཙམ་གླེང་སོང་ཡང་། དོན་དུ་རྗེས་ཕྱོགས་སུ་སློབ་དེབ་འདི་འདྲ་ཞིག་བསྒྲིག་ན་ཆེས་བཟང་བའི་སློབ་དེབ་ཅིག་རེད་ཅེས་བརྗོད་དཀའ། ང་ཚོ་མི་རེ་རེས་བསམ་ཚུལ་ལམ་རེ་བ་རེ་བཏོན་ན་བོད་རང་གི་སྲོལ་རྒྱུན་རིག་གནས་ཀྱི་རྐང་བཟུང་ཡོད་པ་དང་རིག་གནས་ཀྱི་ཉིང་བཅུད་འཛོམས་ཡོད་པ། སྔོན་ཐོན་རྒྱལ་ཁབ་དང་སྔོན་ཐོན་མི་རིགས་ཀྱི་རིག་གནས་བསྡུས་ཡོད་པའི་སློབ་དེབ་ཅིག་བསྒྲིག་རྒྱུའི་ཕྱོགས་ལ་ཕན་པ་ཏོག་ཙམ་ཨེ་འབྱུང་སྙམ་ནས་སྐད་ཡིག་སློབ་དེབ་བསྒྱུར་བཅོས་ཕྱོགས་སུ་རེ་བ་འགའ་གླེང་བར་འདོད། ང་ཚོས་ད་ལྟ་སྤྱོད་བཞིན་པའི་སྐད་ཡིག་སློབ་དེབ་ཀྱི་ལེགས་ཆ་རྨང་གཞི་བྱས་ཐོག་བོད་ཀྱི་བརྡ་སྤྲོད་དང་དག་ཡིག ལེགས་བཤད་སོགས་རྨང་གཞིའི་ཤེས་བྱ་ཁ་བསྣོན་དང་། བོད་རང་གི་ལོ་རྒྱུས་ཤེས་བྱ་དང་དམངས་སྲོལ། ཀུན་སྤྱོད་ཀྱི་ལྟ་བ། བོད་མིའི་འཚོ་བ་རོལ་སྟངས་དང་གོམས་གཤིས། བོད་རང་གི་གནའ་དེང་གི་ཕུལ་བྱུང་རྩོམ་ཡིག གཞན་སྔོན་ཐོན་མི་རིགས་གཞན་དག་གི་ཕུལ་བྱུང་རྩོམ་ཡིག་སོགས་སློབ་མའི་སྤྲོ་བ་སློང་ཐུབ་ཅིང་ཡིད་དབང་ཅིག་ཅར་དུ་འདྲེན་ཐུབ་པ། དཀའ་སླ་དང་རྒྱས་བསྡུས་རན་པའི་སྒོ་ནས་བོད་རིགས་བྱིས་པའི་དུས་རབས་ཀྱི་དགོས་མཁོ་དང་དངོས་ཡོད་ལ་དམིགས་ཤིང་སློབ་དེབ་ཀྱི་སྒྲིག་གཞི་གོ་རིམ་ལྡན་ལ་ཚན་རིག་དང་མཐུན་པ་ཞིག་ཏུ་བསྒྲིག་ཅི་ཐབས་ལ་འབད་པ་བྱ་དགོས་སོ།།
བཞི། འཁྲིད་ཐབས་ཕྱོགས་ཀྱི་བཅོས་བསྒྱུར།
སློབ་མའི་སློབ་སྦྱོང་གི་ཆུ་ཚད་ཇེ་མཐོར་གཏོང་དཀའ་བའི་གནད་དོན་དེར་ཕྱོགས་སོ་སོ་ནས་བསམ་བློ་བཏང་ན་དགེ་རྒན་གྱི་སློབ་ཁྲིད་བྱེད་ཐབས་ཀྱི་གནད་དོན་ཡང་ཡིན། སྐད་ཡིག་སློབ་ཁྲིད་ཀྱི་ལས་དང་པོ་ན་ཡོད་པའི་དགེ་རྒན་རྣམས་ཀྱིས་ཐོག་མར་སྐད་ཡིག་བསླབ་ཚན་ཚད་གཞི་ལ་སློབ་སྦྱོང་ནན་མོ་བྱས་ཏེ་དེ་ལས་གཏན་ལ་ཕབ་པའི་བསླབ་ཚན་གྱི་དམིགས་ཚད་ལས་སྤྱི་དང་བྱེ་བྲག་གི་དམིགས་ཚད་ལ་རྒྱུས་ལོན་ཟབ་མོ་དང་སློབ་ཁྲིད་ཀྱི་གྲོས་གཞི་ལ་གོ་བ་བླངས་ཏེ་སློབ་ཁྲིད་ཀྱི་ཐབས་ཇུས་གང་འདྲ་སྤྱད་ན་སློབ་མའི་ལུས་སེམས་འཕེལ་རྒྱས་ཀྱི་ཆོས་ཉིད་དང་སྐད་ཡིག་སློབ་སྦྱོང་གི་ཆོས་ཉིད་ལ་མཐུན་པར་བསམ་བློ་སྔོན་ལ་གཏོང་དགོས་པ་དང་། དེ་ནས་ལོ་རིམ་གང་གི་སློབ་ཚན་གང་ཞིག་ཁྲིད་ཀྱང་སློབ་ཁྲིད་གྲ་སྒྲིག་འདང་ལ་འཁྲིད་ཐབས་ལེགས་ཤོས་ཤིག་འདེམས་ངེས་ཡིན་པས། དགེ་རྒན་གྱི་སློབ་ཁྲིད་ལ་གོ་རིམ་ཡོད་ལ་གསོན་ཤུགས་ལྡན་ནོ། དགེ་རྒན་འགའ་རེས་སློབ་ཁྲིད་བྱེད་ཐབས་ལ་བཅོས་བསྒྱུར་མེད་པར་ནམ་ཡང་གླུ་བརྒྱ་ངག་གཅིག་ལྟར་སློབ་ཚན་ཁྲིད་སྐབས་མིང་ཚིག་འགྲེལ་བ་དང་། ཀློག་འདོན སློབ་ཚན་གྱི་ནང་དོན་བཤད་པ་བཅས་ཀྱིས་རྫོགས་འགྲོ ། དོན་ལ་སློབ་མ་བྱིངས་ཀྱི་ཤེས་རྟོགས་ལ་དཔྱད་འཇོག་མེད་པར་རང་ཉིད་ཀྱི་འགན་འཁུར་འགྲུབ་སོང་སྙམ་པའི་ཉི་མ་འཁྱོལ་ཐབས་དེས་སློབ་ཐུན་རེ་རེ་བརླག་འགྲོ གོང་གི་འཁྲིད་ཐབས་དེ་ལ་སྐྱོན་ཆ་ཅུང་མང་སྟེ། གཅིག་ནས་དགེ་རྒན་དང་སློབ་མ་མཉམ་འབྲེལ་མེད་པས་དགེ་རྒན་ཁོ་ན་འཁྲབ་སྟོན་པར་གྱུར་པ་དང་། དགེ་རྒན་དང་སློབ་མའི་བར་བཤད་རེས་ཉན་རེས་ཀྱི་བརྗེ་རེས་སློབ་ཁྲིད་དུ་མ་སོང་བའི་ཁར་སློབ་མའི་ནུས་པ་སྐྱེད་སྲིང་བྱེད་པའི་སློབ་ཁྲིད་དང་རིང་དུ་གྱེས། གཉིས་ནས་སློབ་མའི་བསམ་གཞིགས་དང་གསར་གཏོད་གྱི་ནུས་པ་སྔོག་འདོན་མེད་པར་དགེ་རྒན་གྱི་ཁྲིད་ཁོ་ན་ལས་སློབ་མའི་སློབ་ལ་གདེངས་འཇོག་མེད་པ་ལྟ་བུ་རེད། སློབ་ཚན་ཞིག་འཁྲིད་སྐབས་ཆེས་གཙོ་བོ་ནི་སློབ་མའི་འཕེལ་རྒྱས་ཡིན་པས་དེ་ནི་སློབ་ཁྲིད་བཟང་ངན་གྱི་ཚད་འཇལ་ཁྲེ་ཙི་ལྟ་བུ་རེད། དེ་བས་དགེ་རྒན་སུ་ཡིན་ན་འཁྲིད་ཐབས་སྣ་གཅིག་སྤྱད་དེ་མི་འདུག་པར། བརྡ་སྤྲོད་དང་དག་ཡིག ལེགས་བཤད། གབ་ཚིག་ བསླབ་བྱ་སོགས་སྲོལ་རྒྱུན་རིག་གནས་སློབ་ཁྲིད་བྱེད་ཐབས་ལྟར་རྨང་གཞི་ཤེས་བྱའི་ཚད་དུ་བཟུང་ནས་ནང་དོན་གསལ་བོར་འཆད་པ་དང་། བློ་ལ་ངེས་སུ་འཇུག་པ། སྐད་ཆ་དང་རྩོམ་དུ་བེད་སྤྱོད་གཏོང་ཏུ་འཇུག་པ་བཅས་བྱེད་པ་དང་། གཏམ་རྒྱུད་དང་བྱིས་སྒྲུང་སོགས་འཁྲིད་སྐབས་ཐོག་མར་སློབ་ཚན་ནང་གི་མིང་ཚིག་གསར་བའི་འབྲི་ཀློག་དོན་གསུམ་བྱང་ཆུབ་ཏུ་འཇུག་པ་དང་། དེ་ནས་སློབ་ཚན་གྱི་ཀློག་བྱང་ཆུབ་ཏུ་བཅུག་རྗེས་གཏམ་རྒྱུད་ཀྱི་ནང་དོན་ལྟར་དགའ་སྡང་ཆགས་གསུམ་སོགས་ཕྱིར་མངོན་ནས་གཏམ་རྒྱུད་བཤད་པའི་ཚུལ་གྱིས་འཁྲིད་པ་དང་སློབ་མས་ཀྱང་གཞན་ལ་བཤད་རྒྱུ་ཡང་ཡང་སྦྱོད་དུ་འཇུག་རྒྱུ་གལ་ཆེ། སློབ་ཚན་འཁྲིད་སྐབས་སློབ་ཚན་དེའི་ནང་གི་མིང་ཚིག་དང་སློབ་ཚན་ཀློག་འདོན་གཙོར་བཟུང་ཞིང་སྲོལ་རྒྱུན་སློབ་ཁྲིད་བྱེད་ཐབས་དང་དེང་རབས་བརྡ་འཕྲིན་སློབ་གསོའི་སློབ་ཁྲིད་བྱེད་ཐབས་ཟུང་འབྲེལ་སྒོས་ནང་དོན་འཆད་འཁྲིད་བྱས་ན་ཚིག་དོན་ལ་གོ་བ་ལེན་པ་དང་བརྗོད་དོན་རྟོགས་པར་དགེ་མཚན་ཆེན་པོ་ལྡན་པར་མ་ཟད། སློབ་མའི་སློབ་སྦྱོང་གི་སྤྲོ་སྣང་དང་འདུན་པ་སྐྱེད་སྲིང་བྱེད་ཐུབ། གཞན་སློབ་མའི་སྐད་ཡིག་གི་ཆུ་ཚད་ཇེ་མཐོར་གཏོང་ན་དགེ་རྒན་དུས་དང་རྣམ་པ་ཀུན་ཏུ་སློབ་མར་འགྲོགས་ཤིང་སློབ་མར་རྒྱུས་ལོན་བྱེད་པ་དང་། སློབ་མ་ལ་སློབ་ཚན་ཀློག་འདོན་དང་བློར་འདོན་གྱི་དུས་ཚོད་མང་དུ་བཙལ་ནས་སློབ་མའི་ལོ་ཆུང་གི་རིག་པ་ཆུད་ཟོས་སུ་གཏོང་དུ་མི་འཇུག་པར་ཤེས་བྱ་མང་པོ་བློར་འཛིན་དུ་འཇུག་རྒྱུ་གལ་ཆེའོ།། ང་ཚོས་རྒྱུགས་ཀྱི་ཆེད་དུ་སློབ་ཁྲིད་བྱེད་པ་ལྟར་ཐ་སྙད་དང་སྦྱང་གཞི་ཁོ་ན་སྦྱོང་དུ་བཅུག་ནས་སློབ་ཚན་ཀློག་འདོན་གཙོ་བོར་མ་བཟུང་ན་སློབ་ཚན་ལེགས་ཤོས་ཅི་ཙམ་ཡོད་པ་དང་སློབ་དེབ་བཟང་བོ་ཅི་འདྲ་ཡིན་ནའང་སྐད་ཡིག་གི་ཆུ་ཚད་མཐོར་འདེགས་གཏོང་མི་ཐུབ་བོ།།
མདོར་ན་ང་ཚོས་འཁྲིད་ཐབས་ཀྱི་ཞན་ཆ་བཅོས་བསྒྱུར་དང་མི་འདང་སར་ཁ་སྐོང་། གཞན་གྱི་ལེགས་ཆ་བསྡུ་ལེན་དང་ལྷག་པར་དེང་རབས་ཀྱི་སློབ་ཁྲིད་བྱེད་ཐབས་གསར་བ་ནང་འདྲེན་། སྒོས་
སུ་རང་རེའི་བོད་ཀྱི་སྲོལ་རྒྱུན་འཁྲིད་ཐབས་ལས་ཀྱང་ལེགས་ཆ་རྣམས་རྒྱུན་འཛིན་བྱས་ཏེ་ལོ་རིམ་དང་པོ་ནས་གཉིས་པར་མིང་དང་ཡི་གེའི་སྦྱོར་ཀློག་གཙོ་བོར་འཛིན་པ་དང་། ལོ་རིམ་གསུམ་པ་ནས་བཞི་བར་ཚིག་དང་ཚིག་གི་དོན་ལ་གཞོལ་བ། ལོ་རིམ་ལྔ་བ་ནས་དྲུག་པར་ནང་དོན་ཕྱོགས་ནས་གཙོ་བོར་བཟུང་སྟེ་ཚིག་རྒྱས་བསྡུས་འབྲི་སྟངས་དང་རྩོམ་ཐུང་འབྲི་བ་སོགས་ལ་འབད་པ་བྱས་ནས་སློབ་མའི་སྐད་ཡིག་གི་ཆུ་ཚད་ཕྱོགས་ཡོངས་ནས་འཕེལ་རྒྱས་གཏོང་རྒྱུ་ནི་གལ་ཆེན་དུ་རིགས་སོ།།


text:
བོད་གཞུང་བདེ་ལེགས་སྨན་ཁང་དུ་ཆུ་ཚགས་འཕྲུལ་ཆས་ཤིག་གསར་འཛུགས་བྱས།
- Details
- དཔར་འགྲེམས་ཟླ་ཚེས།: Friday, 01 May 2015 06:47
ཕྱི་ལོ་ ༢༠༡༥ ཟླ་ ༤ ཚེས་ ༢༩ ཉིན་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་འཐུང་ཆུ་གཙང་མའི་ལས་འཆར་ཐེངས་ ༡༩ པ་ལག་བསྟར་གྱིས་བོད་གཞུང་བདེ་ལེགས་སྨན་ཁང་དུ་ཆུ་ཚགས་འཕྲུལ་ཆས་ཤིག་གསར་འཛུགས་བྱས་ཡོད་པ་རེད།
བོད་གཞུང་བདེ་ལེགས་སྨན་ཁང་ནི་དྷ་ས་མེ་གྷན་ནས་སྤྱི་ལེ་ ༢ ཙམ་གྱི་སར་གངས་སྐྱིད་དབུས་བོད་མིའི་སྒྲིག་འཛུགས་ཀྱི་ལས་ཁུང་འགྲམ་དུ་ཡོད་པ་དང་། ༧གོང་ས་སྐྱབས་མགོན་ཆེན་པོ་མཆོག་གིས་ཐུགས་རྗེ་བཀའ་དྲིན་འོག་ཕྱི་ལོ་ ༡༩༧༡ ཟླ་ ༡༠ ཚེས་ ༤ ཉིན་སྒོ་འབྱེད་བྱས།
ཕྱི་ལོ་ ༡༩༧༩ ཟླ་ ༡ ཚེས་ ༡ ཉིན་སྨན་ཁང་དེ་ཉིད་དབུས་བོད་མིའི་སྒྲིག་འཛུགས་ལ་རྩིས་སྤྲོད་ཀྱིས་ >ཞེས་མིང་བརྗེ་པོ་བརྒྱབ། སྨན་ཁང་དེའི་ནང་སྨན་པ་དང་སྨན་གཡོག སྨན་ཁང་དུ་ནད་གསོ་དང་སྨར་པར་བརྟེན་གཏུགས་བྱེད་མཁན་བོད་མི་དང་ས་གནས་རྒྱ་གར་མི་མང་། གཞན་ཡང་མི་རིགས་གཞན་ཡུལ་སྐོར་བ་སོགས་ཉིན་ལྟར་ཁྱོན་མི་གྲངས་བརྒྱ་ཕྲག་ཁ་ཤས་གནས་སྡོད་དང་འགྲོ་འོངས་བྱེད་བཞིན་ཡོད་པ་རེད།
ཐེངས་འདིར་ལྷ་སྤྱི་ཚོགས་ཞབས་ཞུ་ཚོགས་པས་གསར་འཛུགས་བྱས་པའི་ཆུ་ཚགས་འཕྲུལ་ཆས་དེ་ནི་ས་ཁུལ་འདིའི་ནང་ཡོད་པའི་འཕྲུལ་ཆས་ཡག་ཤོས་ཤིག་ཡིན་པ་དང་། དེས་ཆུ་ཚོད་རེད་བཙགས་ཆུ་ཁོལ་མ་དང་གྲང་མོ་ཁྱོན་ལི་ཊར་ ༢༢ ཙམ་མཁོ་འདོན་ཐུབ་ཀྱི་ཡོད་པ་རེད།
འཕྲུལ་ཆས་དེས་བདེ་ལེགས་སྨན་ཁང་གི་ལས་བྱེད་དང་། ནད་པ་རྣམས་ལ་ཕན་ཐོགས་ངེས་ཅན་ཞིག་ཐོན་པའི་རེ་བ་ཡོད་ལ། དམིགས་བསལ་ཆར་དུས་སྐབས་ཁོང་ཚོའི་འཐུང་ཆུའི་དཀའ་ངལ་སེལ་ཐུབ་པའི་རེ་བ་རྒྱག་བཞིན་ཡོད།
ང་ཚོས་ད་དུང་བོད་མིའི་གཞིས་ཆགས་དང་། གྲྭ་ཚང་། བཙུན་དགོན། སློབ་གྲྭ་བཅས་ལ་ཆུ་ཚགས་འཕྲུལ་ཆས་ཁག་ཅིག་འཛུགས་རྒྱུའི་འཆར་གཞི་ཡོད་ལ། ད་ལྟ་བར་ལྷས་གསར་འཛུགས་བྱས་པའི་ཆུ་ཚགས་འཕྲུལ་ཆས་དེ་དག་གིས་ཁྱོན་མི་གྲངས་ ༧༥༣༥ ཙམ་གྱི་འཐུང་ཆུའི་དཀའ་ངལ་སེལ་ཐུབ་པ་བྱུང་ཡོད།


text:
༡༽ ཤེས་རིག་པར་ཁང་ཐོག་མར་འཛུགས་སྐབས། རྒྱ་གར་ནང་བོད་ཡིག་དབུ་ཅན་སོགས་ཀྱི་ནང་པར་སྐྲུན་གྱི་ལམ་སྲོལ་ཡག་པོ་དར་མེད་པར་བརྟེན་སློབ་སྦྱོང་དང་ཉམས་མྱོང་མང་པོ་གསོག་དགོས་བྱུང་ཡོད།
དེ་ཡང་ཐོག་མར་སློབ་དེབ་པར་སྐྲུན་གྱི་དགོས་མཁོར་ཤེས་རིག་ལས་ཁུངས་ཀྱིས་ཆོས་དོན་ལས་ཟུར་ཨོ་རྒྱན་ཚེ་རིང་དང་གཞུང་ཞབས་བགྲེས་ཡོལ་སྐལ་བཟང་དབང་ཕྱུག་གཉིས་ལྡི་ལིར་ཌོག་ཊར་ལོ་ཀི་ཤ་ཅན་རྡར་ཞེས་པའི་པར་ཁང་དུ་བོད་ཡིག་བེད་སྤྱོད་ཕྲན་བུ་བྱེད་པར་བརྟེན། དེར་སློབ་སྦྱོང་བྱེད་པར་མཐུན་རྐྱེན་ཆེད་སྦྱར་གྱིས་བཏང༌། ཁོང་གཉིས་ཀྱིས་པར་ཁང་དེར་ཟླ་བ་དྲུག་རིང་པར་བསྐྲུན་ལས་གཞིའི་ལྕགས་པར་ཡིག་འབྲུ་སྒྲིག་བཤིགས་དང་པར་འདེབས། དེབ་བཟོ་སོགས་པར་ཁང་གསར་འཛུགས་བྱེད་སྒོའི་སློབ་སྦྱོང་བྱས་རྗེས། འཛིན་གྲྭ་གསུམ་པའི་སློབ་དེབ་པར་ཐེངས་དང་པོ་པར་བསྐྲུན་བྱས་པའི་དེབ་དང་ལྕགས་པར་ཡིག་འབྲུ་དང་དགོས་མཁོ་རྩག་རྩིག་བཅས་གང་འཚམས་མཉམ་འཁྱེར་གྱིས་དྷ་སར་འབྱོར།
ཕྱི་ལོ་༡༩༦༡ ལོའི་ཟླ་༥ ཚེས་ ༢༣ ཉིན་ཤེས་རིག་ལས་ཁུངས་ཀྱི་ལམ་སྟོན་འོག་ད་ལྟའི་བོད་གཞུང་ཟློས་གར་ཚུགས་ཡུལ་ཀོ་ནེམ་ཀུ་ཀྲིའི་དེར་པར་ཁང་དང་ལས་ཤག་ཆབས་སྦྲགས་ཀྱི་ཁང་པ་མདོ་སྦུག་གཉིས་ནང་འཕྲལ་སེལ་ཡིག་འབྲུ་སྒྲིག་བཤིགས་ཀྱི་པར་ཁང་ཆུང་ངུ་ཞིག་སྒོ་འབྱེད་གནང༌། ཐོག་མར་པར་ཁང་དེའི་ནང་པར་རྩའི་ཡིག་འབྲུ་བསྒྲིགས་པ་དང་དེབ་གཟུགས་བཟོ་བཙེམས་ཙམ་ལས་པར་འདེབས་ཐུབ་ཀྱི་མེད། དེར་བརྟེན་པར་གཞི་བསྒྲིགས་ཟིན་པ་རྣམས་དྷ་ཤོད་རྒྱ་གར་པར་ཁང་དུ་པར་བསྐྲུན་བྱས་ཟིན་རིམ་བཞིན་རྒྱབ་ཏུ་འཁུར་ཏེ་འཁྱེར་ཡོང་རྗེས་དེབ་གཟུགས་རང་རེའི་པར་ཁང་དེར་བྱེད་ཀྱི་ཡོད།
ཐེངས་ཤིག་ྋགོང་ས་ྋསྐྱབས་མགོན་ཆེན་པོ་མཆོག་ཀོ་ནེམ་ཀུ་ཀྲིར་ཆགས་པའི་བོད་གཞུང་ཤེས་རིག་ཟློས་གར་ཚོགས་པ་དང་ཤེས་རིག་པར་ཁང་དུ་གཟིགས་བསྐོར་ཆིབས་བསྒྱུར་གནང་ཞིང་ཆིབས་ཞབས་སུ་སྐབས་དེའི་ཤེས་རིག་བཀའ་བློན་ཀུན་བདེ་གླིང་སོགས་ཡོད་འདུག སྐབས་དེར་པར་ཁང་གི་ལས་དོན་སྐོར་བཀའ་རྩད་ཕེབས་པར་དེ་ཕན་གྱི་ལས་དོན་དང་དཀའ་ངལ་རྣམས་ྋསྙན་སེང་ཞུས་པར། ྋགོང་ས་ྋསྐྱབས་མགོན་ཆེན་པོ་མཆོག་ནས་ཐུགས་སྣང་ཆེན་པོ་མཛད་དེ་ཤེས་རིག་བཀའ་བློན་ལ་ཁོང་ཚོར་པར་སྐྲུན་འཁོར་ལོ་ཞིག་དགོས་ངེས་འདུག་ཅེས་བཀའ་གནང༌།
དེ་རྗེས་ཤེས་རིག་ལས་ཁུངས་ནས་ཨམ་རི་སར་བཟོས་པའི་པར་འདེབས་འཁོར་ལོ་ཆེ་བ་གཅིག་དང༌། ཤོག་བྲེག་འཁོར་ལོ་གཅིག འཁོར་འགུལ་གློག་གི་མ་འཁོར་༼མོ་ཊོར༽གཅིག་བཅས་སྤུས་གཟིགས་རིན་གནས་ཧིན་སྒོར། ༨༥༦༥།༠༠ ཐོབ་པ་རྣམས་དང༌། ྋགོང་ས་མཆོག་ནས་གསོལ་བསྩལ་སྒོར། ༩༠༠༠།༠༠ བཅས་ཤེས་རིག་པར་ཁང་ལ་གནང༌།
༢༽ ཕྱི་ལོ་༡༩༦༢ ལོར་པར་ཁང་གོང་གསལ་ས་གནས་ནས་དྷ་སྟེང་ཕོ་སོར་གན་ཅི་ སླ་བ་རམ་ཀོ་ཀྲིར་སྤོས་ཏེ་འཕྲུལ་འཁོར་རྣམས་འཛུགས་འཇོགས་བྱས། སྐབས་དེར་ལས་བྱེད་མི་གྲངས་ ༧ ཡོད་པ་དེས་སློབ་དེབ་སོགས་པར་བསྐྲུན་མུ་འཐུད་ཞུས། རིམ་པས་ཤེས་རིག་ལས་ཁུངས་ཀྱིས་ལས་བྱེད་འགའ་ཤས་ཁ་བསྣོན་བསྐོ་བཞག་བསྩལ།
༣༽ ཕྱི་ལོ་༡༩༦༤།༩།༨ ཉིན་ཨོ་རྒྱན་ལགས་ཤེས་རིག་པར་ཁང་གི་འགོ་འཛིན་༡གནས་བརྒྱད་པར་བསྐོ་གཞག་བསྩལ་བ་བཞིན་གསར་མཇལ་ཞུས། སློབ་གྲྭའི་འཛིན་རིམ་ལ་གཞིགས་པའི་སློབ་དེབ་པར་འགྲེམས་ཐུབ་དགོས་རྒྱུ་ཞེས་བཀའ་ནན་ཕེབས་པར་བརྟེན་ལས་བྱེད་ཁ་སྣོན་གྱིས་འགན་འཛིན་ཐེ་བའི་མི་གྲངས་ ༡༠ བསྐོས་ཤིང༌། དེའི་ཁོངས་ནས་མི་ལྔས་ཉིན་མོ་ཆུ་ཚོད་དགུ་དང༌། མི་ལྔས་མཚན་མོ་ཆུ་ཚོད་དགུ་བཅས་རེས་མོས་ཀྱིས་པར་འདེབས་འཕྲུལ་འཁོར་ཉིན་མཚན་ལྟོས་མེད་བེད་སྤྱོད་བྱས་ཏེ་བཀའ་དགོངས་ལེགས་སྒྲུབ་ཞུས།
༤༽ ཕྱི་ལོ་༡༩༦༦ ལོར་སླེབས་སྐབས། པར་ཁང་འདི་བཞིན་སྔར་བཞིན་ཤེས་རིག་ལས་ཁུངས་ཀྱི་སྒྲིག་འཛུགས་ཁོངས་གཏོགས་ཡིན་ཡང༌། ཁང་གླ་དང༌། ཆུ་གློག་རིན་པ། ཕོགས་ཐོབ། རྒྱུ་ཆའི་རིན་པ་སོགས་འགྲོ་གྲོན་རྣམས་རང་གཞུང་ནས་ཞུ་མ་དགོས་པར་རང་འཚོ་ཐུབ་པ་བྱུང༌། རྩ་བའི་ལས་འགན་སློབ་དེབ་པར་བསྐྲུན་ཞུས་ཏེ་སློབ་དེབ་རྣམས་རིན་ཚད་ཤེས་རིག་ལས་ཁུངས་ནས་གཏན་འབེབས་གནང་བ་དེ་ག་རང་ཕྱི་ནང་ཁྱད་མེད་ཀྱིས་འགྲེམས་ཚོང་ཞུ་རྒྱུ་གཏན་འབེབས་མཛད།
༥༽ ཕྱི་ལོ་༡༩༦༧ ལོར་དྷ་ཤོད་ཀ་ཤི་མིར་ཀོ་ཀྲི་ཁང་གླར་གླས་པ་དེར་པར་ཁང་དང་ལས་ཤག་བཅས་སྤོས་ཏེ་ཁང་ཁུངས་གུ་ཡངས་དང་ལས་མི་ཡོངས་ཀྱི་གླ་ཆ་སྤར་ཆ་བྱས།
༦༽ ཕྱི་ལོ་༡༩༦༩ ལོ་སྦོ་སྤལ་ཤོག་བུའི་བཟོ་གྲྭའི་པར་ཁང་གི་ལས་བྱེད་འབྲས་བློ་གླིང་རྟའུ་ཆོས་མཛད་ཐུབ་བསྟན་དཀོན་མཆོག་དང༌། གཙང་པ་ཁྲི་སྤྲུལ་ངག་དབང་བློ་བཟང་ངོ་ལས་གསུམ་དང༌། པར་འདེབས་འཕྲུལ་འཁོར་གཅིག ཡིག་འབྲུ་དང་འཛིན་ཆས་གང་འཚམས་བཅས་ཟླ་བསྒྲིལ་གནང་འབྱོར་ལྟར། དེ་རྗེས་ལས་བྱེད་ཁ་བསྣོན་བསྐོ་གཏོང་གནང་བ་དང་པར་ཁང་གི་ལས་དོན་ཡང་རྒྱ་བསྐྱེད་ཀྱིས་སློབ་གྲྭའི་འཛིན་རིམ་སོ་སོའི་སློབ་དེབ་ཁག་གི་ཐོག ལས་ཁུངས་མ་ལག་ཁག་དང༌། སྤྱི་སྒེར་ཁག་གིས་བཀའ་མངགས་གནང་རིགས་བོད་དབྱིན་གཉིས་ཐོག་པར་བསྐྲུན་ཞུས།
རྗེའི་ལམ་རིམ་ཆེན་མོ་དཔེ་རིང་གི་པར་ཤིང་ཡོད་པ་རྣམས་འཕྲུལ་པར་ནང་བཅུག་སྟེ་གང་མང་པར་བསྐྲུན་ཞུས། སྐབས་དེར་ྋགོང་ས་ྋསྐྱབས་མགོན་ཆེན་པོའི་བཀའ་དགོངས་སུ་པར་ཁང་འདི་བཞིན་མ་འོངས་བོད་དུ་པར་འདེབས་ལས་དོན་གྱི་ལག་རྒྱུན་སྤེལ་ཐུབ་པ་དགོས་གལ་ཕེབས་པ་ལྟར་ཚང་མས་ཉམས་མྱོང་རྒྱ་ཆེ་གསོག་པ་སོགས་གཙོ་འཁུར་བླངས་པར་མ་ཟད། འབྲས་སྤུངས་བློ་གསལ་གླིང་པར་ཁང་སོགས་ལ་སྦྱོང་བརྡར་ཡང་སྤྲོད་ཐུབ་པ་བྱུང༌།
(18876)


text:
མི་དམངས་དྲ་བའི་འཕྲིན། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་དང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་རྒྱལ་སྲིད་སྤྱི་ཁྱབ་ཁང་གི་ཙུང་ལི་ལི་ཁེ་ཆང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་རྒྱལ་ཡོངས་སྲིད་གྲོས་ཀྱི་ཀྲུའུ་ཞི་ཡུས་ཀྲེང་ཧྲེང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ཀྲུང་དབྱང་ཧྲུའུ་ཅི་ཁྲུའི་ཧྲུའུ་ཅི་ལིའུ་ཡུན་ཧྲན། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ཀྲུང་དབྱང་སྒྲིག་བཤེར་ཨུ་ལྷན་གྱི་ཧྲུའུ་ཅི་ཝང་ཆི་ཧྲན་བཅས་ཚེས་7ཉིན་གྱི་སྔ་དྲོ་ཁག་སོ་སོར་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གཉིས་པའི་ཚོགས་འདུ་ཐེངས་ལྔ་པའི་འཐུས་མི་ཚོགས་པ་ཁག་གཅིག་གི་གྲོས་ཞིབ་ནང་ཞུགས་པ་རེད།
ཞི་ཅིན་ཕིང་ལེའོ་ཉིང་འཐུས་མི་ཚོགས་པའི་གྲོས་ཞིབ་ནང་ཞུགས་པ་རེད། ཚོགས་འདུའི་ཐོག་ལི་ཤིས་དང་། ཁྲེན་ཆིའུ་ཧྥ། ཐང་ཕུའུ་ཕིང་། ཞུས་ཆང་། ཁྲེན་ཤིའུ་གཡན། ཝང་ཤའོ་ཅིའུ། ཕེང་ཡུས་ཕིང་སོགས་འཐུས་མི་7གྱིས་སྔ་རྗེས་སུ་ལེའོ་ཉིང་དར་རྒྱས་གོང་འཕེལ་ཡོང་རྒྱུར་སྐུལ་འདེད་གཏོང་བ་དང་། གཞུང་ཁོངས་ཁེ་ལས་ཀྱི་སྒྱུར་བཅོས་གཏིང་ཟབ་ཏུ་གཏོང་བ། བཟོ་བོའི་སྙིང་སྟོབས་དར་སྤེལ་གཏོང་བ། གྲོང་གསེབ་ཀྱི་གཞི་རིམ་སྲིད་དབང་འཛུགས་སྐྱོང་ལ་ཤུགས་སྣོན་རྒྱག་པ། དམངས་གཉེར་དཔལ་འབྱོར་འཕེལ་རྒྱས་དང་རྒྱ་སྟོབས་ཆེ་རུ་གཏོང་བ། ཕུལ་བྱུང་དང་སྲོལ་རྒྱུན་གྱི་རིག་གནས་དར་སྤེལ་གཏོང་བ་སོགས་ཀྱི་གནད་དོན་ལ་དམིགས་ནས་བསམ་འཆར་གླེང་བ་རེད། ཞི་ཅིན་ཕིང་གིས་ནན་ཏན་ངང་གསན་བཞིན་ཟིན་བྲིས་བསྐྱོན་པ་དང་འབྲེལ་ཚང་མ་དང་སྤེལ་རེས་ཀྱང་གནང་བ་དང་། མཇུག་ཏུ་གསུང་བཤད་གལ་ཆེན་གནང་བ་རེད། ཞི་ཅིན་ཕིང་གིས་འདས་ཟིན་པའི་ལོ་གཅིག་རིང་གི་ལེའོ་ཉིང་གི་ལས་དོན་ལ་ཁས་ལེན་གནང་རྗེས་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་བཏང་ནས་གཞུང་ཁོངས་ཁེ་ལས་སྒྱུར་བཅོས་འཕེལ་རྒྱས་ལ་སྐུལ་འདེད་གཏོང་བ་དང་། ལས་བྱེད་པའི་སྤྱོད་ཚུལ་ལེགས་སུ་འགྲོ་རྒྱུར་སྐུལ་འདེད་གཏོང་བ། བྱང་ཤར་བཟོ་ལས་རྟེན་གཞི་རྙིང་པ་དར་རྒྱས་ཀྱི་འཐབ་ཇུས་ལག་ལེན་གཏིང་ཟབ་བསྟར་བ་བཅས་བྱས་ནས་འཕར་རྒྱུ་བརྟན་པོ་དང་། སྒྱུར་བཅོས་ལ་སྐུལ་འདེད། གྲུབ་ཆ་ལེགས་སྒྲིག དམངས་འཚོར་ཕན་འདོགས། ཉེན་ཁ་སྔོན་འགོག་བཅས་ཀྱི་ལས་དོན་ཁག་ཕྱོགས་ཡོངས་ནས་ལེགས་པར་སྒྲུབ་དགོས་ཞེས་མཛུབ་སྟོན་གནང་བ་རེད། ཞི་ཅིན་ཕིང་གིས་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་བྱེད་རྒྱུ་ནི་ལེའོ་ཉིང་དར་རྒྱས་གཏོང་བར་བརྒྱུད་དགོས་ངེས་ཀྱི་ལམ་བུ་ཞིག་རེད། འགལ་ཟླ་གཙོ་བོ་དམ་འཛིན་བྱེད་པ་དང་ལས་དོན་སྒྲུབ་ཕྱོགས་གཙོ་བོ་ཁ་གསལ་བཟོས་ནས་ལེའོ་ཉིང་གི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་གཏོང་རྒྱུར་འཕེལ་རྒྱས་གསར་པ་ཡོང་བ་བྱས་ཏེ་སེམས་ཐག་གཙང་བཅད་ཀྱིས་ལེའོ་ཉིང་གི་བཟོ་ལས་འཕེལ་རྒྱས་བཏང་ཐོག་ལེའོ་ཉིང་བཟོ་ལས་ཀྱི་འོད་སྟོང་འཕྲོ་བའི་གྲུབ་འབྲས་སླར་ཡང་གཏོད་དགོས།
དཔལ་འབྱོར་འཕེལ་རྒྱས་དུས་གང་ཞིག་ཏུ་སླེབས་རུང་དངོས་ཚན་དཔལ་འབྱོར་ནི་རང་རྒྱལ་གྱི་དཔལ་འབྱོར་འཕེལ་རྒྱས་གཏོང་བ་དང་རྒྱལ་སྤྱིའི་དཔལ་འབྱོར་འགྲན་རྩོད་ཁྲོད་རང་འགུལ་དབང་ཆ་ཐོབ་ཐབས་བྱེད་པའི་རྩ་བ་ཞིག་རེད། ལེའོ་ཉིང་བཟོ་ལས་རྟེན་གཞི་རྙིང་པ་ནི་དངོས་ཚན་དཔལ་འབྱོར་ལ་བརྟེན་ནས་འཕེལ་རྒྱས་ཕྱིན་པ་ཞིག་ཡིན་པས་རེས་སྐོར་གསར་པའི་དར་རྒྱས་འཕེལ་རྒྱས་ཐད་ལའང་དངོས་ཚན་དཔལ་འབྱོར་ལ་བརྟེན་དགོས་ཀྱི་ཡོད། ཐོན་ལས་ཕྱོགས་སྒྱུར་རིམ་སྤོར་ལ་གཙོ་གནད་ཐོག་དམ་འཛིན་བྱས་ནས་རྒྱུན་མཐུད་འགྲན་རྩོད་ནུས་པ་དང་འདེགས་སྐྱོར་ནུས་པ་ལྡན་པའི་བཟོ་ལས་ཀྱི་མ་ལག་ཆགས་པ་བྱས་ཏེ་འཐབ་ཇུས་རང་བཞིན་གྱི་གསར་དར་ཐོན་ལས་དང་སྲོལ་རྒྱུན་གྱི་བཟོ་སྐྲུན་ལས་རིགས་དུས་མཉམ་དུ་འཕེལ་རྒྱས་འགྲོ་རྒྱུར་སྐུལ་འདེད་གཏོང་བ་དང་། དེང་རབས་ཞབས་ཞུའི་ལས་རིགས་དང་སྲོལ་རྒྱུན་ཞབས་ཞུའི་ལས་རིགས་ཕན་ཚུན་སྐུལ་འདེད་ཐུབ་པ། ཆ་འཕྲིན་ཅན་དང་བཟོ་ལས་ཅན་མཉམ་འདྲེས་གཏིང་ཟབ་ཐུབ་པ། དམག་དམངས་མཉམ་འདྲེས་འཕེལ་རྒྱས་ཐུབ་པ་བཅས་ཀྱི་གྲུབ་ཆའི་རྣམ་པ་གསར་པ་ཞིག་ཆགས་རྒྱུར་སྐུལ་འདེད་གཏོང་དགོས་པའི་མཛུབ་སྟོན་གནང་བ་རེད། ཞི་ཅིན་ཕིང་གིས་གཞུང་ཁོངས་ཁེ་ལས་དེ་ཉིད་ལེའོ་ཉིང་འཕེལ་རྒྱས་གཏོང་བའི“སྣེ་འདྲེན”དུ་བརྩིས་ཏེ་བློ་བརྟན་འགྱུར་མེད་ཀྱི་སྒོ་ནས་གཞུང་ཁོངས་ཁེ་ལས་རྒྱ་སྟོབས་ཆེ་རུ་དང་སྤུས་ཚད་ལེགས་སུ་གཏོང་བ་དང་། ལྟེ་བའི་འགྲན་རྩོད་ནུས་པ་སྐྱེད་སྲིང་བྱེད་པ། གསར་གཏོད་ལ་བརྟེན་ནས་འཕེལ་རྒྱས་ལ་ཡར་སྐུལ་བྱེད་པའི་སྔོན་སྐྱོད་དམག་བརྩོན་ལེན་བྱེད་པ་བཅས་བྱས་ནས་གསར་གཏོད་ཀྱི་སྙིང་སྟོབས་དང་གསར་གཏོད་ཀྱི་ནུས་པ་ཅུང་ཆེན་པོ་ལྡན་པའི་ཁེ་ལས་ཀྱི་ཚན་རྩལ་ཤེས་ལྡན་མི་སྣའི་དཔུང་ཁག་གང་མགྱོགས་གསོ་སྐྱོང་བྱེད་དགོས། གཞུང་ཁོངས་ཁེ་ལས་ཀྱི་མ་རྩ་བཀོད་སྒྲིག་ལེགས་སུ་བཏང་ནས་གཞུང་ཁོངས་མ་རྩའི་རིན་ཐང་བརྟན་སྲུང་དང་གནས་འཕར་གྱི་འགན་འཁྲི་ཕྱོགས་ཡོངས་ནས་དོན་འཁྱོལ་བྱས་ཏེ་གཞུང་ཁོངས་མ་རྩ་དེ་ཉིད་བར་སིམ་དང་ཉེན་ཁ་ཚབས་ཆེན་གྱི་དོན་རྐྱེན་ཐོན་རྒྱུ་སྔོན་འགོག་བྱེད་དགོས་པའི་མཛུབ་སྟོན་གནང་བ་རེད། ཞི་ཅིན་ཕིང་གིས་ལས་བྱེད་པའི་སྤྱོད་ཚུལ་ལེགས་སུ་འགྲོ་རྒྱུར་སྐུལ་འདེད་གཏོང་རྒྱུ་དམ་འཛིན་བྱེད་གཞིར་བྱས་ཏེ་ལས་བྱེད་དཔུང་ཁག་འཛུགས་སྐྱོང་ལ་ཕྱོགས་ཡོངས་ནས་སྐུལ་འདེད་གཏོང་དགོས། ས་གནས་ཤིག་གིས་རྒྱལ་སྲིད་དར་ཞིང་མི་སེམས་མཐུན་པ་དང་བརྟན་ལྷིང་གོ་རིམ་ལྡན་པ་ཡོང་བ་བྱེད་པར་ངེས་པར་དུ་ཆབ་སྲིད་ཀྱི་ཁོར་ཡུག་བཟང་པོ་ཞིག་ལྡན་དགོས། ཆབ་སྲིད་ཀྱི་ཁོར་ཡུག་གཙང་མ་མ་བྱུང་ཚེ་ཁེ་དབང་ལ་རྔམ་པ་དང་། ངོ་ལྐོག་གཡོ་ལྷད། ཕྱོགས་སྒྲིག་སྒེར་གཉེར། ཁྱུ་ཤོག་སྒྲིག་པ། ངན་པ་ཤོག་སྒྲིག་སོགས་ཀྱི་གནད་དོན་རབ་དང་རིམ་པ་ཐོན་ནས་ཏང་གི་བསམ་བློ་ཀུན་སྤྱོད་ཀྱི་རྨང་གཞིར་བསླད་སྐྱོན་གཏོང་གི་ཡོད། ཏང་ནང་ཁུལ་གྱི་ཆབ་སྲིད་འཚོ་བ་ནན་ཏུ་གཏོང་བ་དང་། མི་འདེམས་མི་སྤྱོད་ཀྱི་ཚུལ་མིན་སྤྱོད་ཚུལ་བཅོས་སྒྲིག་མཐའ་གཅིག་ཏུ་བྱེད་པ། ཡང་དག་པའི་མི་སྤྱོད་སྟོན་ཕྱོགས་མཐའ་འཁྱོངས་བྱེད་པ་བཅས་བྱས་ནས་ཏང་དང་མི་དམངས་ཀྱི་བྱ་གཞག་ལ་ལྷག་བསམ་རྣམ་དག་བྱེད་མཁན་དང་། མི་དྲང་པོ་དྲང་གཞག་བྱེད་མཁན། བྱ་བ་གཙང་མ་སྒྲུབ་མཁན་བཅས་ཀྱི་ལས་བྱེད་པ་གདམ་གསེས་བྱས་ནས་སྤྱོད་གཙང་གཞུང་དྲང་གི་ཆབ་སྲིད་ཀྱི་ཁོར་ཡུག་ཆགས་པ་བྱེད་དགོས། མི་དམངས་འཐུས་ཚོགས་ཀྱི་འཐུས་མི་ཚང་མས་ཆབ་སྲིད་ཀྱི་ལངས་ཕྱོགས་བརྟན་པོ་ཡོང་བ་བྱས་ཏེ་ཆབ་སྲིད་ཀྱི་འདུ་ཤེས་དང་། ཁྲིམས་སྐྱོང་གི་འདུ་ཤེས། མང་ཚོགས་ཀྱི་འདུ་ཤེས་བཅས་ཟབ་ཏུ་བཏང་སྟེ་མི་དམངས་ཁྲོད་ནས་ཡོང་བ་དང་མི་དམངས་ཁྲོད་རྩ་བ་ཚུགས་པའི་ཁྱད་ཆོས་འདོན་སྤེལ་བྱེད་པ་དང་། འབྲེལ་འདྲིས་བྱེད་པ་དང་། དམངས་ཀྱི་གནས་ཚུལ་རྟོག་ཞིབ་བྱེད་པ། དམངས་ཀྱི་བློ་གྲོས་གཅིག་ཏུ་འདུས་པ་བཅས་བྱས་ཐོག་དམངས་ཀྱི་རེ་འདུན་ལ་ལན་གསལ་པོ་འདེབས་ཐུབ་པ་བྱེད་དགོས་པའི་མཛུབ་སྟོན་གནང་བ་རེད།
ལི་ཁེ་ཆང་བོད་ཀྱི་འཐུས་མི་ཚོགས་པའི་གྲོས་ཞིབ་ནང་ཞུགས་པ་རེད། ཝུའུ་དབྱིང་ཅེ་དང་། བྱམས་པ་ཕུན་ཚོགས། བློ་བཟང་རྒྱལ་མཚན་སོགས་འཐུས་མིས་བོད་ཀྱི་འཕེལ་རྒྱས་ལ་སྐུལ་འདེད་གཏོང་རྒྱུ་སོགས་ལ་དམིགས་ནས་སྔ་རྗེས་སུ་གཏམ་བཤད་སྤེལ་བ་རེད། ལི་ཁེ་ཆང་གིས་ཚང་མ་དང་ལྷན་དུ་སྤེལ་རེས་གནང་ཞིང་། ཁོང་གིས་རྒྱལ་ཡོངས་ཀྱི་ཁྱོན་ཡོངས་ཁྲོད་བོད་ལ་དམིགས་བསལ་གྱི་གནས་བབ་གལ་ཆེན་ལྡན་ཡོད། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་སྔར་ལས་ལྷག་པའི་སྒོ་ནས་བོད་ཀྱི་ལས་དོན་དེ་གནས་བབ་གལ་ཆེན་ཐོག་བཞག་ཡོད། འདི་ལོ་མུ་མཐུད་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་བཀོད་སྒྲིག་གཞིར་བཟུང་སྤྱི་འདོམས་འཆར་འགོད་ཀྱིས་བོད་ཀྱི་ལས་དོན་ལ་སྐུལ་འདེད་བཏང་ནས་འཕེལ་རྒྱས་དང་བརྟན་ལྷིང་གཅིག་རམ་གཅིག་འདེགས་ཐུབ་པ་བྱེད་དགོས། དམངས་འཚོ་འགན་ལེན་དང་ལེགས་གཏོང་གི་གཙོ་གནད་མངོན་པ་བྱས་ཏེ་མང་ཚོགས་ཀྱིས་རེ་སྒུག་ཆེན་པོ་བྱེད་པའི་སློབ་གསོ་དང་། སྨན་བཅོས། དྲོད་རླངས་མཁོ་འདོན་འདུ་འགོད་སོགས་ལ་དམིགས་ཏེ་དམངས་འཚོའི་ཁྱབ་ཁོངས་ཀྱི“ཞན་ཆ”གསབ་ནས་གཞི་རྩའི་སྤྱི་པའི་ཞབས་ཞུའི་ཆུ་ཚད་མཐོ་རུ་གཏོང་དགོས། སྣོད་བཅུད་སྲུང་སྐྱོང་ནན་པོ་བྱེད་པའི་སྔོན་འགྲོའི་ཆ་རྐྱེན་འོག་ཡུལ་སྐོར་དང་། ནུས་རྒྱུ་གཙང་མ། མི་རིགས་གསོ་རིག་སྨན་བཅོས་སོགས་ཁྱད་ལྡན་ལེགས་ཆ་ལྡན་པའི་ཐོན་ལས་འཕེལ་རྒྱས་ཤུགས་ཆེན་གཏོང་དགོས། རྒྱལ་ཁབ་ཀྱིས་འགྲིམ་འགྲུལ་དང་གློག་དྲའི་རྨང་གཞིའི་སྒྲིག་བཀོད་འཛུགས་སྐྲུན་སོགས་ལ་རྒྱབ་སྐྱོར་དང་མ་དངུལ་གཏོང་ཤུགས་ཆེ་རུ་བཏང་ནས་འཕེལ་རྒྱས་ལ་སྐུལ་ཁྲིད་བྱེད་པའི་སྒྱུར་གྲངས་ཀྱི་ཕན་ནུས་འདོན་སྤེལ་བྱེད་དགོས། “གཞན་བརྟེན”དང་“རང་བརྟེན”ཟུང་འབྲེལ་དམ་ཟབ་བྱས་ནས་དབུལ་སྒྲོལ་འགག་སྒྲོལ་བྱེད་ཤུགས་ཆེ་རུ་གཏོང་བ་དང་ལྷག་པར་དུ་མཐའ་མཚམས་ས་ཁུལ་གྱི་མང་ཚོགས་ཀྱི་ཐོན་སྐྱེད་དང་འཚོ་བའི་ཆ་རྐྱེན་ལེགས་སུ་གཏོང་དགོས། མི་རིགས་མཐུན་སྒྲིལ་ལ་ཤུགས་སྣོན་ཆེན་པོ་བརྒྱབ་ནས་མི་རིགས་ཁག་ཞི་མཐུན་མཉམ་གནས་ཐུབ་རྒྱུར་སྐུལ་འདེད་གཏོང་བ་དང་། ཆོས་ལུགས་ཀྱི་འབྲེལ་བ་ཞི་མཐུན་ཡོང་རྒྱུར་སྐུལ་འདེད་གཏོང་བ། འཕེལ་རྒྱས་ལ་སྐུལ་འདེད་གཏོང་བའི་མཉམ་ཤུགས་ཆེན་པོ་ཞིག་ཆགས་པ་བཅས་བྱས་ནས་བོད་ཀྱི་སྤྱི་ཚོགས་བརྟན་ལྷིང་དང་ཡུན་རིང་བདེ་འཁོད་མཉམ་དུ་སྲུང་སྐྱོང་བྱེད་དགོས་ཞེས་གསུངས་པ་རེད།
ཡུས་ཀྲེང་ཧྲེང་ཐའེ་དབན་གྱི་འཐུས་མི་ཚོགས་པའི་གྲོས་ཞིབ་ནང་ཞུགས་པ་དང་། ལིའུ་ཡུན་ཧྲན་ཀོང་ཏུང་འཐུས་མི་ཚོགས་གྲོས་ཞིབ་ནང་ཞུགས་པ། ཝང་ཆི་ཧྲན་ཧུའུ་ནན་འཐུས་མི་ཚོགས་པའི་གྲོས་ཞིབ་ནང་ཞུགས་ཡོད་པ་རེད།


text:
དུས་སྐབས་གསར་པའི་བོད་ཀྱི་རྩོམ་རིག་གསར་རྩོམ་གྱི་བྱ་གཞག་དེ་དུས་རབས་སྔ་མ་དག་དང་བསྡུར་ན་ནང་དོན་དང་རྣམ་པ་གང་ཅིའི་ཐད་ནས་འགྱུར་ལྡོག་ཆེན་པོ་བྱུང་ཡོད་པ་དང་། རྩོམ་རིག་ནི་སྤྱི་ཚོགས་འཚོ་བའི་གདོང་གཤིས་ངོ་མ་མངོན་མཚོན་དང་མི་རྣམས་ཀྱི་དངོས་དཔལ་ཟུང་གི་འཕེལ་རྒྱས་ལ་ཞབས་འདེགས་ཞུ་རྒྱུའི་རྩ་བའི་འོས་འགན་དེའང་འབུར་ཐོན་གྱིས་མངོན་གྲུབ་བྱུང་ཡོད། ཡུལ་སྐོར་རྩོམ་རིག་ཅེས་པའི་ཐ་སྙད་འདི་བོད་ཀྱི་རྩོམ་རིག་ལོ་རྒྱུས་སུ་རྒྱ་ཁྱབ་ཏུ་སྤྱོད་པའི་ཐད་སྙད་ཅིག་མ་ཡིན་ཏེ། ཉེ་བའི་ལོ་འདི་གའི་རིང་ལ་དར་ཁྱབ་ཏུ་འགྲོ་བཞིན་པའི་རྩོམ་རིག་གི་རྣམ་པ་ཞིག་ཡིན། ཡིན་ནའང་བོད་ལ་དེ་སྔ་ནས་བརྩམས་ཆོས་དེའི་རིགས་མེད་པ་མ་ཡིན་ཏེ་བོད་སིལ་བུའི་དུས་སྐབས་ཀྱི་ཇོ་བོ་རྗེའི་ལམ་ཡིག་ལྟ་བུ་དང་དུས་རབས་རིམ་བྱུང་གི་རྩོམ་ཡིག་ཏུ་དེའི་ཆར་འགྲོ་བའི་བརྩམས་ཆོས་མི་ཉུང་བ་ཡོད། མིག་སྔར་དེ་ལ་ཆེད་དུ་ཞིབ་འཇུག་དང་དཔྱད་བརྗོད་བྱས་པའི་དཔྱད་གཞིའི་ཡིག་རིགས་ནི་ཧ་ཅང་མཐོང་དཀོན་པའི་ཚོད་དུ་འདུག་ལ། རྒྱ་བོད་མི་རིགས་གཉིས་ཀྱི་རྩོམ་རིག་གསར་རྩོམ་གྱི་ཆ་ནས་བཤད་ན། ཡུལ་སྐོར་རྩོམ་རིག་གི་རྣམ་པའི་བརྩམས་ཆོས་ནི་གནའ་ནས་ད་བར་མང་ནས་མང་དུ་འབྱུང་བཞིན་པའི་རྩོམ་ལུས་ཀྱི་རིགས་ཤིག་སྟེ། དུས་བསྐལ་གྱི་ཁྱད་ཆེ་བ་མང་གཏོགས་རྒྱའི་ཐང་རྒྱལ་རབས་སྐབས་ཀྱི་ཐང་ཟན་ཙང་གི་རྒྱ་གར་ཞིང་གི་བཀོད་པའི་ལམ་ཡིན་དང་། དུས་རབས་སྔོན་མའི་དུས་དཀྱིལ་དུ་བྱོན་པའི་མཁས་པའི་དབང་པོ་དགེ་འདུན་ཆོས་འཕེལ་གྱི་རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ་གཉིས་ནི་སྐད་གྲགས་ཆེ་ཞིང་ཡུལ་སྐོར་རྩོམ་རིག་གི་ཚབ་མཚོན་རང་བཞིན་ལྡན་པའི་བརྩམས་ཆོས་གཉིས་ཡིན། བརྩམས་ཆོས་དེ་གཉིས་ཀྱི་སྒྲིག་གཞི་དང་། ཡུལ་དངོས་ཀྱི་བཀོད་འབྲི་བྱེད་ཐབས་བཅས་ལ་མཐུན་ཆོས་ཧ་ཅང་མང་བར་མ་ཟད། ཞིབ་འཇུག་གི་རིན་ཐང་ཡང་མི་དམན་པ་ལྡན་པ་ནི་ཞོར་དུ་གླེང་བའི་གཏམ་ཙམ་མོ། ཡིན་ནའང་རྒྱ་མི་རིགས་ཀྱིས་རྩོམ་ལུས་དེ་གནའ་ནས་དེང་བར་རྒྱ་ཁྱབ་ཏུ་བེད་སྤྱོད་བྱེད་བཞིན་པ་མི་ཚད། དེ་ལ་ཆེད་དུ་ཞིབ་འཇུག་བགྱིས་ཏེ་གསར་རྩོམ་གྱི་རིག་ཚན་ཡན་གར་བ་ཞིག་ཏུ་བརྩི་མཐོང་བྱས་ཡོད་དེ་དཔེར་ན་སྐུ་ཞབས་མེ་ལིན་ཞིན་﹙梅林新﹚དང་﹙俞樟华﹚ཡུའུ་ཀྲིན་ཧྭའ་གཉིས་ཀྱིས་བརྩམས་པའི་《ཀྲུང་གོའི་ཡུལ་སྐོར་རྩོམ་རིག་ལོ་རྒྱུས་》《中国游记文学史》ཞེས་པ་སོགས་མང་དུ་ཐོན་ཡོད་པ་ལས་ཀྱང་རྩོམ་རིག་གི་རིག་ཚན་དེའི་འཕེལ་རྒྱས་ཀྱི་ཚད་ག་འདྲ་ཡིན་པ་ཤེས་ཐུབ། འདིར་ཆེད་དུ་གླེང་བའི་བོད་ཀྱི་ཡུལ་སྐོར་རྩོམ་རིག་ཅེས་པ་འདི་དང་བོད་ཀྱི་གནའ་དེང་གི་བརྩམས་ཆོས་ཁག་ལས་མངོན་པའི་གནས་ཡིག་དང་གནས་བཤད་ལ་ཁྱད་པར་ཡོད་དེ། ནང་དོན་གྱི་རྒྱ་ཆེ་ཆུང་དང་། དུས་ཡུན་རིང་ཐུང་གི་ཚད་བཀག བརྩམས་ཆོས་ཀྱི་སྒྲིག་གཞི་དང་བྱུང་རིམ། དེ་མིན་རྩོམ་པ་པོའི་རྩོམ་འབྲིའི་དམིགས་ཡུལ་སོགས་མི་འདྲའོ། ཡིན་ནའང་“སྤྱིར་རྩོམ་རིག་གི་རིགས་དང་ལུས་ཀྱི་རྣམ་གྲངས་ལ་དབྱེ་བ་རགས་རིམ་ཞིག་ལས་མི་ཁོར་བས། དེ་ལ་ཚད་མའི་རིགས་ལམ་གྱིས་ཞིབ་ཆ་བཏོད་ན་དེ་འདྲའི་འོས་འཚམ་ཞིག་མ་ཡིན།”ཞེས་པ་ལྟར། བསྟན་བཅོས་ཁ་ཤས་སུ་དེ་གཉིས་ལ་ཁྱད་པར་འབྱེད་བྱེད་ཀྱི་ཆ་གསལ་པོ་ཞིག་མེད་པར་དེ་ལས་ལྡོག་སྟེ་ཕན་ཚུན་འཛིངས་ཤིང་རྐྱ་འཐབ་པའི་ཚུལ་དུ་འདུག་པས་སྐབས་བསྟུན་གྱིས་གོ་བ་ལེན་པ་གལ་ཆེ། བོད་ཀྱི་དུས་རབས་རིམ་བྱུང་གི་བརྩམས་ཆོས་ཁག་ཏུ་ཡུལ་སྐོར་རྩོམ་རིག་ཅེས་པའི་ཐ་སྙད་མི་བྱེད་ལ། ལམ་ཡིག་ཅེས་འབྱུང་བ་ཡིན། དེ་གཉིས་དོན་གཅིག་མིང་གི་རྣམ་གྲངས་སུ་བགྲངས་ནའང་འགལ་བ་མེད་མོད། འོན་ཀྱང་གནའ་དེང་གི་ལམ་ཡིག་ལ་ཡུལ་ལྗོངས་དང་བྱ་དངོས་བཀོད་འབྲི་བྱས་པའི་ཆ་ཞིབ་གསལ་ཡིན་མིན་གྱི་ཁྱད་པར་ཅུང་ཟད་ཡོད། གཞན་རྩོམ་བྱང་ལ་ལམ་ཡིག་གི་ཐ་སྙད་ཀྱིས་བཏགས་པ་ཡོད་དོ་ཅོག་འདིར་བཤད་པའི་ལམ་ཡིག་རྩོམ་རིག་གི་བརྩམས་ཆོས་དངོས་ཡིན་པའི་ངེས་པ་མེད་དེ།
གུང་ཐང་བསྟན་པའི་སྒྲོན་མེ་མཆོག་གིས་མཛད་པའི་《མདོ་སྔགས་ཀྱི་གཞུང་ལ་སློབ་གཉེར་བྱེད་ཚུལ་གྱི་བསླབ་བྱ་ནོར་བུའི་གླིང་དུ་བགྲོད་པའི་ལམ་ཡིག་》ལྟ་བུ་ནི་བསྟན་བྱའི་དོན་གྱི་མིང་བརྡ་དེ་དཔེ་ཡི་སྒོ་ནས་བཏགས་པ་ཙམ་ཡིན་པས་རྩོམ་ལུས་རིགས་འདི་དང་འཁྲུལ་བར་གོ་མི་རུང་ངོ་། གནས་ཡིག་གམ་གནས་བཤད་ཅེས་པ་ནི། བོད་རྒྱ་ཚིག་མཛོད་ཆེན་མོ་ལས། གནས་ཡིག་ནི་ལྷ་ཁང་དང་གནས་ཀྱི་ལོ་རྒྱུས་ཀྱི་ཡི་གེ་ལ་གོ་བ་དང་། གནས་བཤད་ནི་གནས་དང་རྟེན་གསུམ་གྱི་ལོ་རྒྱུས་སུ་བཤད་ཅེས་པའི་འགྲེལ་བཤད་ལས་ཀྱང་དེ་དག་གི་ཁྱད་པར་གསལ་བར་མཐོང་ཐུབ་བོ། ཡུལ་སྐོར་རྩོམ་རིག་ཅེས་པ་ནི་མིང་རང་སྟེང་ནས་དོན་གྱི་གོ་བ་གསལ་བོར་ཆགས་ཡོང་སྟེ། རྩོམ་པ་པོས་རང་ཉིད་ཀྱི་ཡུལ་སྐོར་སྤྲོ་འཆམ་དང་གནས་མཇལ་སོགས་འགྲུལ་བཞུད་ག་གེ་མོ་ཞིག་གི་གོ་རིམ་ཁྲོད་དངོས་སུ་མཐོང་ཐོས་མྱོང་གསུམ་གྱི་ཡུལ་དུ་གྱུར་བའི་ཆ་རྣམས་གོ་རིམ་ལྡན་ཞིང་ཞིབ་ཆ་ཡོད་པའི་ངང་ནས་ཡིག་ཐོག་ཏུ་བཀོད་པའི་རྩོམ་རིག་གི་རྣམ་པ་ཞིག་ལ་གོ་ན་འགྲིག་སྙམ། དེ་ལ་དམིགས་བསལ་གྱི་ཁྱད་ཆོས་ཤིག་ཡོད་པ་ནི་དྲང་བའི་གཏམ་གྱིས་མཐོང་ཐོས་མྱོང་གསུམ་གྱི་ཡུལ་དངོས་གསལ་བཤད་དང་། དེ་འབྲེལ་གྱི་ཤེས་བྱ་ངོ་སྤྲོད་བྱེད་པའི་ཆ་དེ་ཡིན། འདིར་དེང་གི་བོད་ཁམས་ཀྱི་རྩོམ་རིག་གི་དུས་དེབ་གལ་ཆེན་《བོད་ཀྱི་རྩོམ་རིག་སྒྱུ་རྩལ་》དང་《སྦྲང་ཆར་》《ལྷོ་ཁའི་རྩོམ་རིག་སྒྱུ་རྩལ་》﹙དུས་དེབ་འདིར་ཉིས་སྟོང་ལྔ་ནས་བཟུང་ཆེད་དུ་“ཡུལ་སྐོར་ཡིད་འགུགས་ལྕགས་ཀྱུ་”ཞེས་པའི་ལེ་ཚན་ཞིག་བཀོད་སྒྲིག་བྱས་ཡོད།﹚《སྤང་རྒྱན་མེ་ཏོག》《མང་ཚོགས་སྒྱུ་རྩལ》སོགས་ཀྱི་སྟེང་དུ་ཉེ་ཆར་སྤེལ་བའི་ཚབ་མཚོན་རང་བཞིན་ལྡན་པའི་ཡུལ་སྐོར་བརྩམས་ཆོས་འགའ་དྲངས་ཏེ། རང་བློས་ནུས་ཚོད་ཀྱིས་དེ་དག་གི་ནང་དོན་དང་བརྩམས་ཆོས་ཀྱི་རིན་ཐང་བཅས་ཀྱི་ཐད་གླེང་བརྗོད་བྱའོ། བརྩམས་ཆོས་དེ་དག་གི་བརྗོད་བྱའི་ནང་དོན་གྱི་ཆ་ནས་བོད་གངས་ཅན་གྱི་སྣོད་བཅུད་ཀྱི་མཛེས་པ་གཙོ་བོ་བྱས་པའི་ཡུལ་ཀྱི་བཀོད་པ་དང་། འདུ་འཛི་ཆེ་བའི་གྲོང་ཁྱེར་གྱི་རྣམ་པ་ནས་གཞི་རིམ་མང་ཚོགས་ཀྱི་ཁ་ཡོད་ལག་ཡོད་ཀྱི་འཚོ་བའི་གནས་ཚུལ་དང་། དེ་དག་གི་འཚོ་བའི་གྲུབ་ཆ་རུ་གྱུར་བའི་ཡུལ་ལུགས་གོམས་གཤིས། གནས་ཡུལ་གྲགས་ཆེན་ཆེད་དུ་ངོ་སྤྲོད། ཡུལ་ག་གེ་མོ་ཞིག་གི་གནས་ཚུལ་འབྲི་བ་བརྟེན་ནས་དེ་འབྲེལ་གྱི་ལོ་རྒྱུས་ཤེས་བྱ་ངོ་སྤྲོད། ལྷག་པར་དུ་དེང་གི་བོད་ཡུལ་གྱི་སྣོད་བཅུད་ཀྱི་བཀོད་པ་འབྲི་བ་དེ་བརྗོད་བྱའི་གཙོ་ཐིག་ཏུ་བཟུང་ནས་སྤྱི་ཚོགས་ཡོངས་ཀྱི་མིག་སྔའི་གནད་དོན་དུ་གྱུར་བའི་ཁོར་ཡུག་སྲུང་སྐྱོབ་ཀྱི་སྐོར། ཡུལ་ལུང་གང་ཞིག་གི་གནས་ཚུལ་ཞིབ་འབྲི་ལས་སྤྱི་ཚོགས་ཀྱི་གནད་དོན་ཞོར་ལ་གླེང་བ་བཅས་ཡོད་ལ། དེ་དག་ཞིབ་འབྲི་བྱེད་པའི་གོ་རིམ་ཁྲོད་རྩོམ་པ་པོས་རང་གིས་བྱ་དངོས་དེ་དག་ལ་བཟུང་བའི་བསམ་ཚུལ་དང་མྱོང་ཚོར་སྣ་ཚོགས་བརྩམས་ཆོས་རང་སྟེང་གི་ཚིག་དང་འབྲུ་རེ་རེའི་དངོས་ཤུགས་གང་རུང་ནས་མངོན་མཚོན་བྱས་ཡོད། དེ་དག་ལས་རྩོམ་པ་པོས་རང་བྱུང་ཁམས་ཀྱི་སྣོད་བཅུད་ཀྱི་མཛེས་པ་ཡིག་རིས་སུ་བཀོད་དེ་དེ་དག་གིས་མིའི་རིགས་ཀྱི་བདེ་སྐྱིད་ཀྱི་འཚོ་བར་བསྐྲུན་པའི་མཛད་མེད་ཀྱི་འཚོ་བའི་ཉེར་སྤྱད་ལས་ལྡོག་ཕྱོགས་ནས་མི་རྣམས་ཀྱིས་རང་བྱུང་ཁམས་ལས་འཚོ་ཚིས་བླངས་ཏེ་སླར་རང་བྱུང་ཁམས་ལ་གནོད་འཚེ་བྱེད་བཞིན་པའི་གནས་ཚུལ་དག་མངོལ་གསལ་གྱིས་མཚོན་པར་བྱས་པའི་དཔེར་མཚོན་རང་བཞིན་ལྡན་པའི་བརྩམས་ཆོས་ནི། རྡོ་སྦིས་ཚེ་རིང་རྡོ་རྗེའི་《བདེ་ལྡན་ཞིང་དུ་བགྲོད་པའི་ཐེམ་སྐས་》དང་། ལྷ་མཆོག་རྒྱལ་གྱི་《བརྗེད་དཀའ་བའི་སྐོར་ཞིབ་ཐེངས་ཤིག》རྩེ་གཞུང་ཡ་མ་ཐར་གྱི་《བྱ་དར་རྫ་ཀླུང་དུ་ཕྱིན་པའི་ཟིན་བྲིས་》སྣང་རའི་པིར་ཐོགས་ཀྱི་《མཚོ་སྐོར་ཟིན་བྲིས་ལུང་སྟོང་ཅོ་གའི་གླུ་དབྱངས》སོགས་ཡིན་ལ། དེ་དག་གིས་རྟོག་ཞིབ་ཀྱི་ཟུར་མི་འདྲ་བ་ནས་ལྗོངས་ཀྱི་བཀོད་པ་མི་འདྲ་བ་སོ་སོའི་ལྷད་མེད་དག་གཙང་གི་རང་བྱུང་མཛེས་པ་དང་། དེས་མིའི་རིགས་ལ་བསྐྲུན་པའི་ཉེར་སྤྱད་ཕུན་ཚོགས་ཀྱི་བདེ་སྐྱིད་འཚོ་བ་ཞིབ་འབྲི་བྱས་པའི་ཞོར་ལ། མིའི་རིགས་ཀྱི་ཚིམ་པ་མེད་པའི་ཧམ་པ་དང་སྒེར་སེམས་ཀྱིས་རང་བྱུང་ཁམས་ལ་གནོད་པ་ཚབས་ཆེན་བཟོ་བཞིན་ཡོད་པ་དང་། དེའི་རྐྱེན་ལ་བཏགས་ནས་མ་འོངས་ནམ་ཞིག་གི་ཚེ་འབྱུང་བར་འགྱུར་བ་ཤ་སྟག་ཡིན་པའི་རང་བྱུང་གི་གནོད་འཚེ་ཡིས་མཐར་རང་གི་ཁྱིམ་གཞིས་དྲོན་མོ་ཡང་བརླགས་ཉེན་ཡོད་པས་དེ་ལ་མིའི་རིགས་ཚང་མས་དོ་སྣང་བྱེད་འོས་པར་གསལ་བརྡ་བཏང་ཡོད། མདོ་དབུས་མཐོ་སྒང་འདི་ནི་འཁྱག་གྲང་གི་འབྱུང་ཁུངས་དང་། ཆུ་བོའི་འབྱུང་ཁུངས། ཚེ་སྲོག་གི་འབྱུང་ཁུངས། ཁོར་ཡུག་ལེགས་པའི་འབྱུང་ཁུངས། ཤེས་རིག་གི་འབྱུང་ཁུངས་ཡིན་པར་ཞིབ་འབྲི་བྱས་པ་ལས་དེའི་དངོས་ཡོད་ཀྱི་རིན་ཐང་དང་། རྗེས་ཕྱོགས་འཕེལ་རྒྱས་ཀྱི་གནད་དོན་སོགས་ཁ་ཚ་དགོས་གཏུགས་ཀྱི་གནད་འགག་གི་ཆ་རྣམས་མངོན་མཚོན་བྱས་ཡོད་ལ། གནད་དོན་དེ་རིགས་ལ་རྩོམ་པ་པོས་ལྷག་ཏུ་དོ་སྣང་བྱེད་བཞིན་ཡོད་དེ། “ལྷག་པར་ཨ་ཆེན་གངས་རྒྱབ་ནི་རི་དྭགས་ཀྱི་གནས་ཡུལ་གཙོ་བོ་ཡིན་པའི་ཆ་ནས་རྩྭའི་སྐྱེས་ཚུལ་ཧ་ཅང་མི་ལེགས་པ་དང་། གཞུང་ལམ་གྱི་གཡས་གཡོན་དུ་རི་དྭགས་བག་ཡངས་སུ་རྒྱུ་བའི་རྣམ་པ་ལྷ་སའི་བར་དུ་མཐོང་མ་བྱུང་། ཏག་ཏག་མཐོང་ཐུབ་པ་ནི་ལམ་ངོགས་ཀྱི་སྤང་ཐོག་ཏུ་འཕྱི་བ་འགྲེ་ལོག་རྒྱག་བཞིན་པ་དེ་རེད།”ཅེས་དང་། “ལམ་ངོགས་ཀྱི་རྩྭའི་གཞོང་དུ་གན་རྐྱལ་དུ་ཉལ་ནས་རྩྭ་རྡོག་འགའ་ཁ་ལ་འཐེན་སྐབས་སྨྲ་མི་ཤེས་པའི་ཚོར་བ་ཞིག་གིས་ང་རང་ད་ལྟ་ཉིད་དུ་ས་འདི་དང་གཞི་གཅིག་ཏུ་འབྲེལ་ན་བསམ་བྱུང་ལ། སྐམ་ཐག་ཆོད་པའི་མིག་ཆུ་ཕྲེང་རྡོག་འགའ་འགྲམ་པ་བརྒྱུད་ནས་གདང་ལ་རི་བོར་ཟགས་སོང་།”ཞེས་པ་ལྟ་བུའི་ཚིག་འབྲུ་དག་ལས་ཤེས་ཐུབ་ལ། རྩོམ་པ་པོས་རང་བྱུང་སྣོད་བཅུད་ཀྱི་མཛེས་པ་དེ་དག་ནི་མིའི་རིགས་ཀྱི་བདེ་སྐྱིད་འཚོ་བའི་འབྱུང་ཁུངས་ཡིན་པ་དང་ང་ཚོའི་ཚེ་སྲོག་གི་འབྱུང་ཁུངས་ཡིན་པ་ཕྱོགས་མང་པོ་མངོན་མཚོན་བྱས་ཏེ་མི་རབས་འདི་ལ་ང་ཚོས་རང་བྱུང་ཁམས་ལས་འཚོ་ཚིས་བླངས་ཏེ་སླར་རང་བྱུང་ཁམས་ལ་གནོད་སྐྱོན་བཟོ་མི་རུང་བའི་བློ་བསྐོན་ཡིད་འགུགས་ཀྱི་སློབ་གསོ་མི་ཉུང་བ་བཏང་ཡོད་པས། བརྩམས་ཆོས་དེ་དག་གི་རྩོམ་རིག་རང་སྟེང་གི་འགན་འཁྲི་མངོན་གྲུབ་བྱུང་ཡོད་ལ་དངོས་ཡོད་ཀྱི་རིན་ཐང་ཡང་མི་དམན་པ་ལྡན་ནོ།
བློ་བཟང་ཆོས་འཕེལ་གྱི་《སྒྲགས་ཡང་རྫོང་དང་རྫོང་སྐུ་འབུམ་ལ་གནས་སྐོར་དུ་བསྐྱོད་པའི་ཟིན་ཐོ་》དང་། བསྟན་འཛིན་སྙན་གྲགས་ཀྱི་《ཁམ་བུ་ཆུ་ཚན་གྱི་མཐོང་སྣང་》ཉི་མ་དོན་གྲུབ་ཀྱི་《ཡུལ་སྐོར་གནས་བཤད》ཕུན་ཚོགས་བཀྲ་ཤིས་ཀྱི་《གནམ་མཚོའི་བར་དོའི་འཕྲང་ལམ་》བསམ་ཤོད་པ་དཀོན་ཅོག་ཡོན་ཏན་གྱི་《ཁ་རག་རི་བོའི་དཔྱིད་དཔལ་》སོགས་ལས་རྩོམ་པ་པོས་དབུས་གཙང་ཕྱོགས་ཀྱི་ཡུལ་ལུང་བྱེ་བྲག་པར་གནས་མཇལ་དང་ལྟ་སྐོར་ལ་སོང་བ་ལས་མཐོང་ཐོས་ཀྱི་ཡུལ་དུ་གྱུར་བའི་རང་བྱུང་ཁོར་ཡུག་གི་མཛེས་ལྗོངས་ཀྱི་རྣམ་པ་ཡིག་ཐོག་ཏུ་ཕབ་ནས་ཀློག་པ་པོ་རྣམས་ལ་ཡུལ་སྐོར་ཤེས་བྱ་མི་ཉུང་ཙམ་ངོ་སྤྲོད་ཞུས་ཡོད། བརྩམས་ཆོས་འདི་དག་ལ་གོང་དུ་བཤད་ཟིན་པའི་བརྩམས་ཆོས་དེ་དག་དང་མི་འདྲ་བའི་ཆ་ཞིག་ཡོད་པ་ནི། བརྗོད་བྱའི་ཐད་ནས་ཡུལ་དངོས་དེ་དག་གི་མཐོང་ཐོས་ཀྱི་བྱ་དངོས་དག་གསལ་བཤད་ཀྱི་རྣམ་པ་ཁོ་ནའི་སྟེང་ནས་ཞིབ་འབྲི་བྱས་པ་ལས། དེ་སྟེང་ལ་རྩོམ་པ་པོའི་སྐབས་དེའི་བྱ་དངོས་དེ་དག་གི་མཐོང་སྣང་ལས་བསླངས་པའི་ཚོར་འདུ་དང་མྱོང་ཚོར་བྲིས་པ་ཧ་ཅང་ཉུང་ཉུང་ཡིན། ཟིན་ཐོ་དེ་དག་ལས་གནས་ཡུལ་སོ་སོའི་ལྗོངས་རྒྱུའི་གོ་རིམ་འཕྲོ་རིམ་འཕྲོར་ཞིབ་འབྲི་བྱས་པའི་ཞོར་ལ། རང་བྱུང་ཁམས་ཀྱི་རི་བྲག་ནགས་གསུམ་གྱི་མཛེས་ལྗོངས་དང་། དྭངས་གཙང་གི་འབབ་ཆུ་མང་པོ་ལས་མིའི་འབྱུང་གཞིར་སྨན་པའི་ཡན་ལག་བརྒྱད་ལྡན་གྱི་ཆུ་ཚན་ཁག་ཀྱང་མཚམས་སྦྱོར་བྱས་ཡོད་པ་དང་། དེ་མིན་དགའ་སྟོན་དུས་ཆེན་སོགས་ཡུལ་ལུགས་གོམས་གཤིས། ས་གནས་ལོ་རྒྱུས་ཀྱི་ཤེས་བྱའང་མི་ཉུང་ཙམ་བྲིས་ཡོད་པས་དངོས་གནས་ཡུལ་ལུང་བྱེ་བྲག་པ་ལས་ཡུལ་སྤྱིའི་ལྗོངས་རྣམ་འཆར་ཐུབ་པའི་བྱེ་བྲག་པ་ལས་ཡུལ་སྤྱིའི་ལྗོངས་རྣམ་འཆར་ཐུབ་པའི་ཡུལ་སྐོར་སྣེ་ཤན་གྱི་བརྩམས་ཆོས་ཕུལ་དུ་བྱུང་བ་ཞིག་ཡིན་ནོ།
ཨ་སྔགས་ཚེ་རིང་བཀྲ་ཤིས་ཀྱི་《སེམས་ཀྱི་འགྲུལ་བཞུད་》ནི་དམིགས་བསལ་ཅན་གྱི་ཡུལ་སྐོར་བརྩམས་ཆོས་ཤིག་སྟེ། གཞུང་ཧྲིལ་པོའི་ངོས་ནས་འཆད་ན་བརྩམས་ཆོས་ཀྱི་མགོ་མཇུག་བར་གསུམ་དུ་ཡུལ་སྐོར་བརྩམས་ཆོས་ཁྱད་ཆོས་མངའ་ཡང་། བྱེ་བྲག་ཏུ་ཡུལ་ལྗོངས་ཀྱི་རྣམ་པ་བྲིས་པའི་ཆ་ཉུང་ཙམ་ལས་མེད། གཙོ་བོར་ཡུལ་དངོས་རྟོག་ཞིབ་ཀྱི་རྣམ་པས་བྲིས་ཡོད་དེ། མཁས་དབང་དགེ་འདུན་ཆོས་འཕེལ་གྱི་འཁྲུངས་ཡུལ་དེ་བརྗོད་བྱའི་གཙོ་ཐིག་ཏུ་བཟུང་ནས། ཁོང་གི་མི་ཚེའི་ལོ་རྒྱུས་ལས་ཐོག་མའི་ལྟེ་ཁྲག་འཕོས་གནས་བཅས་ལ་ཡུལ་དངོས་རྟོག་ཞིབ་ཀྱིས་རྩད་གཅོད་དཔྱིས་ཕྱིན་པ་བགྱིས་ཤིང་། ཁོང་དང་འབྲེལ་ཡོད་ཀྱི་ལོ་རྒྱུས་ཡིག་ཆ་དང་རྒྱུན་འབྱམས་སུ་སོང་བའི་བཤད་རྒྱུན་འགའ་ཞིག་ལ་ཡུལ་དངོས་ཀྱིས་ཁོང་གི་སྐུ་ཚ་གཡུང་དྲུང་རྒྱལ་གྱི་ཁ་བརྡ་ལས་དགག་སེལ་སྨྲ་མེད་པ་མཛད་ཅིང་། ལོ་རྒྱུས་ཀྱི་དོན་གནད་འགའ་ལ་ལུང་རིགས་དཔྱད་གསུམ་གྱིས་གསེད་བཀྲོལ་གནང་ཡོད་པས་བོད་ཀྱི་རིག་གནས་ལ་དོན་གཉེར་ཡོད་པ་ཞིག་ཡིན་ཚེ་ངེས་པར་ཐེངས་ཤིག་བཀླག་དགོས་པའི་ཡུལ་སྐོར་ཟིན་བྲིས་ཀྱི་བརྩམས་ཆོས་རྨད་དུ་བྱུང་བ་ཞིག་ཡིན། སྐལ་བཟང་ནོར་བུའི་《བདག་གི་ཨ་ཧྥེ་རི་ཁའི་འགྲུལ་བསྐྱོད་》ནི་ནང་དོན་གྱི་ཆ་ནས་བོད་ཀྱི་ཡུལ་རྣམ་མཛེས་ལྗོངས་ལས་རིང་དུ་གྱེས་པའི་གླིང་ཕྲན་གཞན་ཞིག་གི་གནས་ཚུལ་ཏེ། གླིང་ཆེན་ཨ་ཧྥེ་རི་ཁའི་ཤར་ལྷོའི་ཕྱོགས་སུ་ཆགས་པའི་མཱ་ལ་ཝེ་ཞེས་པའི་རྒྱལ་ཁབ་ཅིག་ཡིན། བརྩམས་ཆོས་ནང་རྒྱལ་ཁབ་དེའི་མི་རྣམས་ཡིད་སྐྱོ་ཉམས་ངའི་འཚོ་བ་ཞིབ་འབྲི་བྱས་པ་བརྒྱུད་ས་དེ་གའི་མི་རྣམས་ཀྱི་ཡུལ་ལུགས་གོམས་གཤིས་དང་། སྤྱི་ཚོགས་ཀྱི་གནད་དོན་མང་པོ་ཞིག་བྲིས་ཡོད་དེ། ཚང་མ་གོ་ལ་ཟླུམ་པོ་འདིའི་སྟེང་གི་མིའི་རིགས་སུ་གྱུར་བ་འདྲ་མཉམ་ཡིན་པའི་ཆ་ནས་སྡུག་བསྔལ་གྱིས་མཐར་བ་མི་རྣམས་ལ་སྙིང་རྗེ་དང་རོགས་རམ་གྱི་ཕྱག་ཟུང་སྐྱོང་བ་ནི་མི་ཆོས་དང་མཐུན་པའི་ཡ་རབས་སྤྱོད་བཟང་ཡིན་ཚུལ་དང་། དེར་འཕྲོས་གཞན་དཔེ་རང་ལ་སྦྱར་ཏེ་རང་མི་རིགས་འདིའང་ནམ་ཡིན་ཡང་གཞན་གྱི་རོགས་རམ་ཁོ་ནར་སྐྱབས་བཅོལ་ནས་འདུག་མི་ཉན་པར་འཆམ་མཐུན་གྱི་སྤྱི་ཚོགས་གསར་པའི་ནང་འཕེལ་རྒྱས་ཀྱི་ལམ་སྣེ་གསར་པ་ཞིག་ཏུ་བསྐྱོད་དགོས་པའི་འབོད་སྐུལ་ཡང་ཡང་བཏང་ཡོད།
ཨ་སྔགས་བཀྲ་ཤིས་ཚེ་རིང་ལགས་ཀྱི་《བྱང་འབྲོག་རྫ་ཆུ་ཁར་ཕྱིན་པའི་མཐོང་ཐོས》དང་། ལྷ་ལུང་ཚེ་རིང་དོན་གྲུབ་ཀྱི་《ཡར་ཀླུང་ཤེལ་བྲག་གི་མཐོང་ཐོས》པདྨ་དབང་ཆེན་གྱི་《གཅན་ཚའི་མ་ཎི་ལ་མཇལ་སྐོར་དུ་ཕྱིན་པའི་མཐོང་ཐོས་》བཅས་ཀྱིས་རྩོམ་པ་པོ་སླེབས་པའི་གནས་ཡུལ་དེ་དག་གི་ཡུལ་ལྗོངས་བཀོད་འབྲི་བྱེད་པ་དེ་གཙོར་བཟུང་བ་མི་ཚད། ཡུལ་ལུང་དེ་དག་གི་ཡུལ་ལུགས་གོམས་གཤིས་གཙོས་དམངས་སྲོལ་རིག་གནས་ཀྱི་ཆ་དེ་མང་དུ་བྲིས་ཡོད། རྩོམ་པ་པོ་རྣམས་ཀྱིས་སྨྲ་བརྗོད་དག་པའི་ཚིག་འབྲུ་རེ་རེས་ཁོང་ཚོས་མཐོང་ཐོས་སུ་གྱུར་བའི་དམངས་ཁྲོད་ཀྱི་འཚོ་བའི་རི་མོ་སོ་ནམ་བྱེད་སྟངས་ནས། མདའ་རྩེད་དང་རྟ་རྒྱུགས་རྒྱལ་འཇོག་སོགས་བོད་ཡུལ་ས་ཆར་རྒྱུགས་ཆེ་བའི་དུས་སྟོན་དག་ཞིབ་གསལ་གྱི་བཀོད་འབྲི་བྱས་པའི་ཞོར་ལ་ཆོས་ལུགས་སྤྱོད་སྒོ་སྣ་ཚོགས་ཀྱི་དུས་ཆེན་ཁག་ཞིབ་འབྲི་བྱས་པ་བརྒྱུད་ལས་ལ་བརྩོན་ཞིང་དཔའ་ངར་གྱི་རང་གཤིས་ལྡན་པའི་བོད་མི་རིགས་ཀྱི་ལྷད་མེད་བབ་ཆགས་ཀྱི་ངང་རྒྱུད་ལ་བསྔགས་པ་མཛད་ཅིང་། བོད་མི་རིགས་ཀྱི་འཚོ་བའི་གྲུབ་ཆར་གྱུར་བའི་ཁ་ཡོད་ལག་ཡོད་ཀྱི་འཚོ་བའི་སྣང་བརྙན་དེ་དག་ཀློག་པ་པོ་རྣམས་ཀྱི་མིག་ལམ་དུ་བསྟར་ཡོད། གོང་དུ་རིགས་དབྱེ་བཀར་བའི་བརྩམས་ཆོས་དེ་དག་མཐའ་གཅིག་ཏུ་བརྗོད་བྱའི་ནང་དོན་རིགས་སྣ་གཅིག་ཁོ་ན་ཡིན་པའི་ངེས་པ་མ་མཆིས་ཏེ་གཙོ་ཆེའི་དབང་དུ་ཕྱེ་བ་ཡིན་ཏེ། དཔེར་ན་《བྱང་འབྲོག་རྫ་ཆུ་ཁར་ཕྱིན་པའི་མཐོང་ཐོས་》ཞེས་པའི་བརྩམས་ཆོས་དེ་ནི་ནང་དོན་ཕུན་སུམ་ཚོགས་པའི་ཡུལ་སྐོར་བརྩམས་ཆོས་ཤིག་ཡིན་ནོ།
བ་རེས་ཀྱི་《རུ་སྔུན་རྩྭ་ཐང་དུ་བསྐྱོད་པའི་ཟིན་ཐོ》དང་། སྨྲེང་བུའི་《གནས་རྙིང་རྒྱང་མཇལ》《བཙན་པོའི་རྡོ་རིང་གི་ཆག་འཇིག》རྒྱ་གྲོལ་ལགས་ཀྱི་《དཔའ་རིས་ས་ཆར་ཉིན་བཅུ་ལ་གནས་སྐོར་བྱས་པའི་ཟིན་ཐོ》སོག་རུ་ཀརྨ་ཀུན་ཁྱབ་ཀྱི་《གངས་རི་ཐོད་དཀར་དང་འུ་ཤང་ལྷ་ཁང་དུ་ཕྱིན་པའི་མཐོང་ཐོས་》ཁྱུང་ཐར་རྒྱལ་གྱི་《རང་གི་ཁོར་ཡུག་ཏུ་འགྲུལ་བཞུད་བྱས་པ》རྣམ་ཐར་རྒྱལ་གྱི་《བྲག་དཀར་སྤྲེལ་རྫོང་དུ་གནས་མཇལ་ལ་ཕྱིན་པའི་མཐོང་ཐོས་》སོགས་ལས་ལོ་རྒྱུས་སུ་སྐད་གྲགས་ཡོད་པའམ་ས་གནས་ངག་རྒྱུན་ལས་སྐད་གྲགས་ཆེ་ཤོས་ཀྱི་གནས་ཡུལ་འགངས་ཆེན་དང་དགོན་སྡེ་གསར་རྙིང་གྲགས་ཅན་དག་ལ་ཡུལ་སྐོར་གནས་མཇལ་ཞུས་པའི་སྐོར་གྱི་ཤེས་བྱ་མི་ཉུང་བ་ཞིག་ལོ་རྒྱུས་ཀྱི་རྭ་བར་བླངས་ཏེ་ཀློག་པ་པོ་རྣམས་ཀྱི་མིག་དབང་གསོ་བའི་བགོ་སྐལ་དུ་བསྩལ་ཡོད། ཐོག་མར་རྩོམ་པ་པོས་ཡུལ་དངོས་གང་དང་གང་འབྲི་བར་བྱེད་པའི་ཡུལ་ལྗོངས་ཀྱི་ས་བབ་གནམ་གཤིས་དང་། རྩྭ་ཐང་དང་རི་གྲོང་གི་རྣམ་པ། ཡུལ་གྲུ་གང་དེའི་མིང་གི་འདོགས་ལུགས་དང་ཐོགས་ཚུལ་བཅས་ཞིབ་འབྲི་བྱེད་པ་ལས་རིམ་གྱིས་འཕྲོས་ཏེ། ལྗོངས་རྒྱུའི་གོ་རིམ་ཁྲོད་ཀྱི་གནས་ཡུལ་འགངས་ཆེན་དང་དགོན་སྡེ་བཅས་ཀྱི་སྣང་བརྙན་ལས་བསླངས་པའི་རྩོམ་པ་པོ་རང་གི་འཆར་སྣང་སྣ་ཚོགས་ཀྱང་མངོན་འདུག གནས་ཡུལ་འགངས་ཆེན་དང་དགོན་སྡེ་དེ་དག་གི་ལོ་རྒྱུས་ཡིག་ཚང་དང་ས་གནས་བཤད་རྒྱུན་གྱིས་འགྲེལ་བ་དང་ངོ་སྤྲོད་ཞིབ་གསལ་བྱས་ཡོད་པས་འདས་པའི་ལོ་ཟླ་རིང་མོའི་ནང་གི་བོད་ཀྱི་དུས་སྐབས་དེ་དག་གི་སྤྱི་ཚོགས། དཔལ་འབྱོར། རིག་གནས། དེ་མིན་ད་དུང་དམངས་སྲོལ་རིག་གནས་དང་། ཆོས་ལུགས་བྱེད་སྒོ་སོགས་དོན་གནད་མང་པོ་ཞིག་ཡུལ་དངོས་ཀྱི་རིག་གནས་ལོ་རྒྱུས་ཤུལ་བཞག་དེ་དག་དང་འབྲེལ་ཏེ་མངོན་མཚོན་བྱས་ཡོད། ལྷག་པར་དུ་རྩོམ་པ་པོས་བརྩམས་ཆོས་ཀྱི་མགོ་མཇུག་བར་གསུམ་དུ་གནས་ཡུལ་དགོན་སྡེ་དེ་དག་གི་གནའ་དེང་གི་འཕེལ་རྒྱས་དང་འགྱུར་ལྡོག་ལ་དོ་སྣང་ཆེན་པོ་བྱས་ཡོད་པས། དེ་དག་གི་ལོ་རྒྱུས་ཀྱི་རིན་ཐང་དང་དངོས་ཡོད་ཀྱི་རིན་ཐང་བཅས་གསལ་ཞིང་། བྱེ་བྲག་གི་ཆག་འཇིག་དང་ཉམས་དམས་སུ་ཕྱིན་པའི་རིག་དངོས་རྫས་ཤུལ་མང་པོ་ཞིག་ལས་ང་ཚོ་རྗེས་རབས་པ་རྣམས་ལ་ལོ་རྒྱུས་ཀྱི་བསླབ་བྱ་མི་ཉུང་བསྩལ་ཡོད། ལོ་རྒྱུས་ཀྱི་ཆ་དེ་དག་ཞིབ་འབྲི་བྱེད་པ་དང་མཉམ་དུ་དོན་གནས་དེ་དག་གིས་བསླངས་པའི་རྩོམ་པ་པོ་རང་གི་ཤུགས་དྲག་གི་ཚོར་འདུ་དང་། བཅོས་མ་མ་ཡིན་པའི་མྱོང་ཚོར་བཅས་དངོས་ཤུགས་གང་རུང་ནས་མངོན་པས་རྩོམ་པ་པོའི་ལོ་རྒྱུས་ཀྱི་འགན་འཁྲིའི་རང་བཞིན་དང་མི་རིགས་ཀྱི་འཕེལ་རྒྱས་ལ་ཐུགས་ཁུར་བྱེད་པའི་ཟོལ་མེད་གཞུང་དྲང་གི་མི་གཤིས་ཀྱང་མཚོན་པར་བྱས་ཡོད། ཕྱོགས་གཞན་ཞིག་ནས་ང་ཚོ་རྗེས་རབས་པ་རྣམས་སྤྱི་ཚོགས་གསར་པའི་འགྲོས་དང་མཐུནཔའི་འཕེལ་རྒྱས་ཀྱི་ལམ་སྣ་གསར་པ་ཞིག་ཏུ་བསྐྱོད་པར་སྐུལ་མ་གནང་ཡོད། བརྩམས་ཆོས་འདི་དག་ཏུའང་ལོ་རྒྱུས་ཀྱི་ཤེས་བྱའི་ཆ་གཙོ་བྱས་པའི་ཞོར་ལ་གཞན་ད་དུང་ཡུལ་ལྗོངས་ཞིབ་འབྲི་དང་དམངས་སྲོལ་རིག་གནས་ཀྱི་སྐོར་ཡང་མི་ཉུང་བ་ཞིག་མཚོན་པར་བྱས་ཡོད་དོ།
མདོར་ན། དེང་རབས་བོད་ཀྱི་ཡུལ་སྐོར་རྩོམ་རིག་དེ་དག་ནི་ནང་དོན་དང་རྣམ་པ་གང་ཅིའི་ཐད་ནས་ཕུན་སུམ་ཚོགས་ཤིང་། ལྷག་པར་དུ་ལོ་འདི་གའི་རིང་ཆེས་ཆེར་དང་ཁྱབ་ཏུ་ཕྱིན་པའི་རྩོམ་རིག་གི་རྣམ་པ་ཞིག་སྟེ། རྩོམ་པ་པོས་ལྗོངས་རྒྱུའི་ཡུལ་དངོས་གང་ཞིག་དང་འབྲེལ་ནས་སྣོད་བཅུད་ཀྱི་མཛེས་སྡུག་ཕུན་སུམ་ཚོགས་པ་ཞིབ་འབྲི་བྱས་པའི་ཆ་ལས་གནའ་དེང་གི་འཚོ་བའི་རི་མོ་དང་། ཡུལ་ལུགས་གོམས་གཤིས། གནས་ཡུལ་འགངས་ཆེན། རིག་གནས་ལོ་རྒྱུས་ཀྱི་ཤེས་བྱ་སོགས་མངོན་པར་འཆར་བའི་ཡུལ་སྐོར་རྩོམ་རིག་གི་མེ་ལོང་དཔེ་མེད་པ་ཞིག་ཡིན་ནོ།